
    Venujem mojim celoživotným kamarátom, bez ktorých si neviem predstaviť detstvo, dospievanie, súčasnosť a raz ani starobu: Igorovi, Mariánovi, Zdenovi, Andrejovi, Richardovi, Martinovi, ešte jednému Martinovi a adoptovanej dvojici Štefanovi s Vladom.

  


  
    


    Všetky mená, postavy a udalosti sú výplodom autorovej fantázie. Akákoľvek podobnosť so skutočnými udalosťami a žijúcimi či nežijúcimi osobami je náhodná.

  


  
    Prológ


    V snehovom záveji polosedel, poločupel nahý muž. Klepalo ho tak, že každú chvíľu sa mohol zvaliť, kamkoľvek by ho zemská príťažlivosť nasmerovala. Držal sa však zo všetkých síl, prisatý bol na živote ako kliešť, dokonca dvíhal hlavu v úpornej snahe pozrieť sa do očí tomu druhému, ktorý sa nad ním týčil. Konečne našiel dve úzke štrbiny uprostred čiernej kukly. Okná do duše tohto tvora zívali prázdnotou. Inventúra. Svedomito vykradnuté. Chlap naňho pozeral bez najmenšej emócie ako na vec, možno trochu zaujímavý predmet alebo málo lákavú korisť. Utratiť a nechať tak. Možno by sa so situáciou lepšie vyrovnal, keby z chlapa, ktorý ho šikovne zajal, sálala zloba či nenávisť. Doteraz netušil, že by v ňom panický strach mohol vyvolať skôr absolútny nedostatok... Citov? Všetkého? Človečenstva?


    Povetrím čosi krátko zasvišťalo. Kladivo. Koleno. Bolesť. Zavytie.


    Prečo? Vyhŕkli mu slzy. Nechápal, prečo mu to robí. Nemalo to byť takto... Nemal ho predsa mučiť.


    „Pre... Prečo?“ vytlačil namáhavo cez poskakujúce pery a drkotajúce zuby.


    Chlap sa naňho so záujmom pozrel. Hlavu mierne nahol na bok ako nejaký prerastený holub.


    „Prečo?“ zopakoval zbytočne a potom pochopil. Chce sa s ním pohrať. Zabaviť sa tak, ako to má najradšej, a smrť úplne na záver udeliť ako výsadu. Ako odmenu za dobrú šou.


    Posunul sa tak, aby si poranené koleno zaboril do snehu. Chlad pomaly prestával cítiť, bol to jeho najmenší problém. Veď má ešte druhé koleno, kopu ďalších kĺbov, kostí, kostičiek a mäkkých miest. Bude to dlhá noc. Ako sa vraví, rýchlu smrť si treba zaslúžiť a on zjavne spravil v živote priveľa chýb, prešľapov, zákerností a podrazov. Musel sa uškrnúť. Nie, on z tohto sveta odíde v nekonečných slučkách agónie. Hovoril mu to prázdnym pohľadom tvor, ktorý ho mal úplne vo svojich rukách. Neusmial sa náhodou pred chvíľkou, keď pravačku s kladivom zľahka napriahol k ďalšiemu úderu?

  


  
    1


    Kúsok od pustej dedinskej stanice stál vysoký chlap. Nervózne pozeral ponad koľaje, slabošská brada mu poskakovala, keď si šomral popod nos nadávky. Nemal ako zistiť, koľko je hodín, a tak v mysli preklínal toho idiota, ktorý vymyslel, že na chatu sa pôjde bez mobilov. Vraj zo solidarity so Stanleym. Vraj ako za starých dobrých čias. Retro výlet. Romantika. Pche...


    Mohol síce podísť tých pár metrov pod veľký nápis Palárikovo, tam určite nejaká časomiera bola, no nechcelo sa mu. Namiesto toho dvakrát poskočil, aby sa zahrial, a spontánne plánoval pridať aj dva drepy. V poslednej chvíli si to rozmyslel. Čo ak ho niekto pozoruje? Radšej zaťal pestované nechty do dlaní a tie zatlačil ešte hlbšie do vreciek vetrovky, pod ktorú sa mu tlačilo mrchavé marcové ráno.


    Konečne! Na vzdialenom železničnom priecestí sa objavila známa modrá Octavia. Keď sa priblížila, za čelným sklom identifikoval dvojicu starých kamarátov, bratov Martina a Igora Rovenských.


    „Kde ste toľko, smradi?!“ zakričal namiesto pozdravu, ešte prv než auto celkom zastalo. Zároveň sa otvorili zadné dvere, z ktorých takmer vypadol ďalší člen partie, Karol Masár, prezývaný neoriginálne Masár.


    „Nazdááár, Spisovateľ!“ privítal ho rozjarene a kým k nemu pristúpil s natrčenou dlaňou, predbehol ho závan marhuľovice. Alebo slivovice?


    „Ježišmárja, ty ideš s nami?“ neochotne mu stisol mozoľnatú dlaň a potlačil chuť utrieť si ruku do vreckovky. „Kokso, Masár, ešte nie je ani deväť hodín,“ pokúsil sa moralizovať ohľadom alkoholu. „Teda, koľko je hodín?“ obrátil sa vzápätí k šoférovi Martinovi, ktorý už tiež vystúpil, o poznanie elegantnejšie ako starší člen posádky. „To bol zase nápad! Že bez mobilov... Akože, vôbec mi neprekáža, že ma nebude obháňať pani manželka, ale hodinky nenosím dvadsať rokov... Teraz som zistil, že v čase sa bez mobilu nezorientujem.“


    „Pohoda, Radko,“ usmial sa Martin, nevšímajúc si kamarátove ponosy. Bral to ako súčasť jeho DNA – sťažovať sa, hundrať, šomrať, nadávať, všetkých obviňovať a komandovať. Nikto nie je dokonalý. Podali si ruky, pridali potľapkanie po chrbtoch, to sa k nim už pridal aj Martinov mladší, no o kus vyšší, charizmatickejší a svetlovlasejší brat Igor, s ktorým sa rituál zopakoval.


    „Čo cesta?“ spýtal sa Igor a Rado aj z jeho dychu zacítil domácu.


    „Strašné voľačo tieto chýrne slovenské železnice! Kosa, špina, smrad, meškalo to,“ zhodnotil Rado alias Spisovateľ a s výčitkou sa pozrel práve na Martina, ktorý s tým nemal nič spoločné, akurát robil výpravcu na malej stanici kúsok od Štúrova.


    „A čo si neprišiel autom? Prečo si sa trepal z Bratislavy osobákom?“ vrátil mu výpravca požičané, no bez agresívneho podtónu. Dobrácke, vždy trochu ustarané oči radšej rýchlo zabodol do zeme, aby to nedajbože nevyzeralo, že sa chce hádať.


    „No, veď lacnejšie je to takto... aj ekologickejšie,“ rýchlo sa opravil Rado pomysliac si na svoju neutešenú ekonomickú situáciu. Ako jazykový redaktor v knižnom vydavateľstve nezarábal úplne tragicky, no na hlavné mesto žalostne málo. Keď v tridsiatke vydal prvý román, netušil, že bude zároveň posledný. Dúfal, že ho v pravidelných intervaloch budú nasledovať ďalšie a privyrobí si takto pár tisíc ročne. Rojko...


    „Nepindaj a daj si!“ vytrhol ho z neveselých úvah Masár, vyloviac z vnútorného vrecka ploskačku.


    „Daj pokoj,“ odbil ho zhnusene Rado, predstavujúc si Masárove uslintané pery pevne obopínajúce ústie plechovej fľaštičky.


    „Tak pivečko?“ uškrnul sa Masár a už sa aj obracal k autu, že dodá. Čiperný ako vždy, v dobrej nálade, akoby svet bol jeden nikdy sa nekončiaci žúr.


    „Ani bohovi, šťal by som celú cestu... Poďme už radšej, lebo som fakt vymrznutý,“ zobral zo zeme cestovnú tašku a pohol sa ku kufru.


    „To ani neskúšaj,“ zastavil ho Igor, ktorý využil Masárovu ponuku a štedro si logol z ploskačky ani v najmenšom sa nezaujímajúc o nejaké kamarátove zaschnuté grinty. „Sme plní. Daj si to medzi vás dozadu,“ pokrčil plecami a utrel si pôžitkárske ústa.


    „Ako plní?“ nechápal Rado, no rýchlo sa nemotorne súkal aj s taškou dnu. „ Ste len traja, máš oktávku... Ktorú, ako vidím, zase šoféruje tvoj brat...“ uškrnul sa na Martina, pretože mu bolo jasné, že toto dnes nebol Igorov prvý dúšok. Ani druhý. No aby si chlapec priznal, že je alkáč, to nehrozí... Škoda ho, fešák, rodinu má, dobrú robotu.


    „Tuto Karči si obsadil kufor,“ vysvetlil Martin, ktorý medzitým naštartoval a obrátil auto smerom k najbližšej diaľnici. „Nechce povedať, čo to tam všetko natrepal,“ dodal šofér s dobráckym úsmevom, aby bolo jasné, že sa naňho vôbec nehnevá.


    „Žrádlo chlapci. Veľa žrádla!“ záhadne prehodil Karol alias Masár a pohodlne sa vyvalil na sedadlo za šoféra. Čakala ich dlhá cesta. Ani netušili, aká dlhá...


    „Chlape, ale v debničke?“ pridal sa Igor. „Nemysli si, dobre som videl, čo to tam vláčiš. Tváril sa pri tom ako tajný agent!“ uchechtol sa. „Dúfam, že mi to tam nezadrbeš nejakou mastnotou!“


    „Pokoj. Nechajte sa prekvapiť, sopláci. Päťdesiatku mám len raz za život, nie ako svadbu,“ rozrehotal sa na vlastnom vtipe dvakrát rozvedený otec štyroch detí, z ktorých s ním žiadne nekomunikovalo. Vedia prečo... „No a sľúbil som vám oslavu, na ktorú nikdy nezabudnete! A na tú treba proviant. Čo myslíte, že vám dám chlípať vifonky a na špagety morca-dellu?“ rozrehlil sa ešte viac. „A Igorko, navyše v tom ideme spolu, dve jubileá za cenu jedného,“ buchol po prednom sedadle až spolu-oslávenca, mladšieho presne o dvadsať rokov, hodilo dopredu.


    „Nie, Masár,“ obrátil sa k nemu ten s natrčenou rukou, v ktorej mu hneď pristála ploskačka. „Toto budú tri jubileá za cenu jedného,“ logol si. „Aj Duško by mal tridsať,“ povedal tichšie, pozerajúc zamyslene niekam dopredu. „Kokso, zostarli sme... Ktovie, či by vyzeral ako ja...“


    Nastalo trápne ticho, v ktorom Martin vyhľadal v späťáku Rada. Nikdy nevedeli, ako na to reagovať. Zistili, že nemá zmysel Igora chlácholiť, nemá zmysel zdieľať s ním žiaľ ani hnev z toho, že jeho dvojča za nešťastných okolností odišlo z tohto sveta už po trápnych dvoch odžitých rokoch. Strašne málo. Strašne nespravodlivé. Hodnú chvíľu preto všetci mlčali, šokujúco držal hubu aj Masár. Igor bol v tomto, a nielen v tom, prepinák. Zo sekundy na sekundu sa z rozjareného chlapa plného energie stal vyhasnutý depkár alebo agresívny bitkár schopný udrieť. Z fajn chalana na hovädo za pol sekundy...


    ×


    Keď si Rado po pár kilometroch všimol, že sa Igor konečne vrátil z diaľav minulosti a zaostril na svoje pivo, ozval sa s tým, čo mu nedalo pokoja.


    „No a kde dáme nákup? Stojíme v Tescu v Poprade, nie?“ nadhodil prakticky, opierajúc sa lakťom o tašku, pre ktorú neostalo miesto v kufri.


    „Žiadne starosti, kámo,“ chlácholil ho Martin. „O to sa postará druhá posádka. Práve teraz...“ pozrel na hodinky, ktoré na rozdiel od ostatných vlastnil. „Tak nie, už určite nakúpili mäso v Šuranoch, no a zvyšok, ako si povedal, v Poprade. Majú miesto, žiadne strachy, Olino zobral avensisku.“


    „A keby aj nemali, pohoda, vystačíme si s tým, čo som nabalil,“ mávol rukou Masár a chlipol si z plechovky, ktorá nebezpečne balansovala v jednom z odkladacích priestorov určených na iný typ fľaše. S Igorom od rána praktizovali nebezpečnú kombináciu pivo – tvrdé.


    „Najprv sa ale stretávame na benzínke za Nitrou ako vždy, nie?“ ignoroval ho Rado a Martin len pokýval hlavou.


    „Nahovno ste nakombinovali posádky, chlapci. Mali sme brať Vila...“ Rado stále nemal pokoja a ani zďaleka mu nešlo len o to, že tichý Vilo by bol neporovnateľne príjemnejší spolucestujúci ako Masár.


    „Nedramatizuj,“ schladil ho Igor tušiac, o čom hovorí.


    „Čo nedramatizuj? Keď nás budú na benzínke čakať celí krvaví, tak uvidíš.“


    „Na chate budeme aj tak všetci spolu,“ prakticky zhodnotil situáciu Martin, hoci v duchu zdieľal Radove obavy.


    „Ale tam si môžu Vilo so Stanleym držať odstup. Takto napchaní sami celé hodiny v jednom aute...“


    „Veď je tam s nimi aj Oliver,“ nedal sa Martin.


    „Ale, prosím ťa!“ odfrkol si Rado. „Jedno slovo na sto kilometrov aj to len preto, aby ním pritakal svojmu najskvelejšiemu staršiemu bratovi. Ten Stanleymu akurát tak pomôže držať chudáka Vila, keď mu bude boxovať do brucha.“


    „Nekecaj,“ štuchol doňho Masár. „Vilo by ich oboch dal dole jednou rukou. Chlapec je ako z ocele. Asi v tej autodielni nemajú stroje a všetko musí robiť ručne,“ uchechtol sa spokojne.


    Rado jeho poznámku zase odignoroval. Prešlo pár minút a mal ho po krk. Zamyslel sa, pokrútil hlavou.


    „Myslíte, že to Stanley už vie? Alebo spýtam sa inak,“ vzdychol si. „Naozaj sú Vilo s Lenkou spolu? Akože úplne spolu, alebo sa len sem-tam dlhšie zarozprávajú, keď sa náhodou stretnú na ulici?“


    „Ty si dobrý,“ vyprskol Igor a po vzore Masára si poriadne logol z piva, ktoré nepúšťal z ruky. „Hádam sa bavíme o tvojej sestre, nie? Ty by si mal vedieť, či tá stará láska nezhrdzavela.“


    „Hovno viem... Vy si všetci žijete na jednej palárikovskej kôpke.“


    „Pekný brat! Ale ja viem. Predtým ako šla Aďa na materskú, nejaký čas robili spolu s Lenkou,“ obzrel sa dozadu, či sa to k Radovi dostalo. Dostalo, Lenka s Igorovou frajerkou, teraz už matkou jeho polročnej dcérky, pracovala ako sestrička v novozámockej nemocnici. A ako röntgenológ tam pracoval aj Igor, takže bol tiež pri zdroji.


    „No a keď baby spolu ťahajú nočné...,“ pokračoval ten, keď si ústa opäť ovlažil pivom. „Skrátka, povedali si všetko. Navyše tam Vila furt vidím. Piatok, sviatok, ráno, večer. Niekedy ju berie do roboty, niekedy domov. Už len to, ako na seba pozerajú. Chlape, ja svoju Aďku milujem, ale takto som sa na ňu nikdy nepozeral...“


    „Takže sú spolu...“ pokrútil hlavou Rado. „To bude prúser.“ Zrazu mal aj on obrovskú chuť napiť sa.


    ×


    Nejaký čas sa viezli v tichu, každý so svojimi myšlienkami. Sledovali okolité polia a holé stromy, prebúdzajúce sa južanské dedinky, dobre známu krajinu, ktorá bola pripravená privítať jar. Verili, že tam, kam idú, bude ešte aspoň chlp zimnej atmosféry. Igor si chlipkal piva, Martin si pohmkával melódiu, ktorá potichu znela v rádiu, Rado si neuvedomoval, že opäť krúti hlavou v neblahej predtuche, že na chate bude svedkom nepríjemnej konfrontácie. Navyše ako starší brat ženy, ktorá stojí od nepamäti medzi jeho dvoma dobrými kamarátmi, bude do nej vtiahnutý proti svojej vôli. Život je sviňa.


    „O čom to točíte?“ prelomil ticho neprimerane nahlas Masár, ktorý do partie prikvitol ako posledný len pred pár rokmi a neovládal jej históriu vrátane skrytých nášľapných mín. Keď sa po najťažšej etape svojho života presťahoval na slepú palárikovskú ulicu, len pár domov od Martina, karty v partii, do ktorej ho dotiahol priateľský výpravca, boli skrátka dávno, pradávno rozdané.


    Keďže všetci medzičasom zabudli tému rozhovoru, Masár začal ešte raz: „Čo to tu dramatizujete? Vilo a Anglán majú nejaký problém? Kvôli Lenke?“


    „Ale nič...“ snažil sa ho odbiť Rado, Masár bol ten posledný, komu by to chcel vysvetľovať. Práve Rado mal najväčší problém akceptovať výstredného trochu staršieho chlapa s minulosťou i prítomnosťou plnou násilia, ktoré ho na nejaký čas priviedlo aj za mreže. Nehovoriac o jeho primitívnom zmysle pre humor a extrovertnej povahe nútiacej ho byť stále v centre pozornosti.


    „Čo nič?“ nedal sa Masár, keďže čo-to predsa len vedel. „A čo keď Vilo súloží s tvojou segrou, s ktorou predtým súložil Stanley? Šak normálka,“ zhodnotil rýchlo.


    „Je to zložitejšie,“ rýchlo sa do toho vložil Martin, keďže mal v partii dve základné poslania: držať ju desaťročia pokope a obrusovať konflikty hneď v zárodku. „Lenka bola najprv s Vilom. Ešte ako tínedžeri.“


    „Možno už ako deti,“ pritakal Igor.


    „Akože veľká láska, tuto pán Spisovateľ by napísal, že osudová,“ usmial sa cez spätné zrkadlo na Rada. „No potom sa to medzi nimi nejako pokašľalo. Lenka išla študovať medicínu do Bratislavy...“


    „A zrazu bola Lenka so Stanleym. A bola tehotná. Ani nevieme ako, a slopali sme na ich svadbe, kde Vilo vyzeral, akoby mu nejaký šikovný ultra sadistický doktor vyoperoval mozog, srdce, akoby mu z tela vyškriabal všetky emócie a akékoľvek ľudské prejavy okrem dýchania,“ pomáhal teraz už rozčúlene aj Rado. „Potom sa narodil malý Stanko, segra sa vysrala na medicínu a po čase mladá rodinka odišla do Anglicka. Vraj dočasne, niečo si zarobiť, ale nám bolo jasné, že to bol celé Stanleyho nápad.“


    „Chcel zdrhnúť pred starým,“ pokýval hlavou Igor. „Pred fotrom. Totálny magor, otrokár. Ako decká sme sa ani čerta tak nebáli ako jeho. Mlátil ich ako žito, po nás len kukal tými svojimi strašidelnými očami.“


    „Ani za svet by sme sa k nim nešli hrať, niežeby nás Stanley s Olinom volali...“ vrátil sa do minulosti aj Martin.


    „No a v tom Anglicku sa hneď celkom slušne chytili,“ vrátil sa pre zmenu k téme Rado. „Stanley varil, ona opatrovala deti... A potom sa... Koľko je to už? Päť rokov? Štyri?“


    Martin s Igorom súhlasne pokývali hlavami.


    „Potom sa Lenči vrátila z Anglicka aj so synom, lebo pochopila, že Stanley si pod slovom dočasne predstavoval niečo úplne iné ako ona. Pochopila, chúďa dievča, aj to, že Stanley ešte o chlp viac ako ju miluje prachy. Veľa prachov! Treba uznať, že to tam nenormálne rozbehol. Veď vieš, už dávno nevarí,“ obrátil sa k Masárovi, „ale sprostredkúva robotu iným Slovákom v Londýne a okolí. Veľký pán,“ dodal zatrpknuto a v aute bolo chvíľu počuť len pradenie motora.


    „Nemáš pravdu,“ ozval sa zrazu Martin.


    „V čom?“ nechápal Rado.


    „V tom, že Stanley viac miluje prachy ako Lenku...“ Videli, ako krúti hlavou. „Je do nej stále rovnako zbláznený, ako keď mal sedem, sedemnásť alebo dvadsaťsedem. Nechajte si to pre seba, chalani, akože vážne, držte o tom hubu... On rozmýšľa, že sa sem kvôli nej vráti. Aj teraz prišiel hlavne kvôli nej...“


    „No pŕŕŕ,“ snáď hlavne kvôli mojej oslave!“ zahučal Masár, no rýchlo sa spamätal, pobúchal Igora po pleci a dodal: „Aj kvôli tvojej... A Duškovej, samozrejme,“ žmurkol na Rada, keď si myslel, že Igor sa nedíva.


    Ten len pokýval hlavou. Medzičasom načal ďalšie pivo.


    „Ja som si myslel, že z Londýna zdrhol pred koronou...“ vrátil sa k téme Rado. „Tam je to vraj riadne husté. Navyše mu odtiaľ vyhadzujú tých jeho robošov a brigádujúcich študentíkov,“ zachechtal sa spokojne.


    „Chrípočka!“ mávol rukou Masár. „Stačí toto,“ ukázal na ploskačku, do ktorej sa teraz pokúšal nemotorne preliať číru aromatickú tekutinu z fľaše, ktorú vytiahol odkiaľsi spod vodičovho sedadla.


    „Načo to prelievaš?“ odfrkol si Rado, keď ho v nose zaštípala rozliata marhuľovica. Alebo slivovica?


    „Takto je to štýlovejšie,“ usmial sa Masár a s pôžitkom si oblizol mokrý ukazovák s dlhým špinavým nechtom.


    Rado len zhnusene pokrútil hlavou a vzdychol si.


    „Lenka sa k nemu nikdy nevráti. Neexistuje! Navyše, keď je zase s Vilom,“ vyhlásil rezolútne.


    „Dobre, ale nebudeme mu to takto hovoriť, lebo on to jednoducho neprijme,“ oslovil všetkých Martin márne hľadajúc v späťáku Masárove krvou podliate očká.


    „Aj tak som nikdy nepochopil, prečo vymenila Vila...“ krútil hlavou Rado. „Bol to dokonalý pár. Vilo, zlatý chlapec, tichý, športovec, pracovitý, na rukách by ju nosil do konca života... No dobre, len automechanik a ona budúca doktorka. No a čo? Lenči je zlatíčko, človek, ktorému takéto veci absolútne neprekážajú. A že ho vymenila práve za tlsťocha Stanleyho! Ryšavca...“ rozohnil sa Rado a ostatní ho len ticho počúvali, v duchu súhlasiac. Nikto to nechápal.


    „Vieš, aký je Stanley,“ prehodil nakoniec Igor. „Keď sa zahryzne, nepustí...“


    „No veru, ten by presvedčil aj jalovú kravu, aby mu dala teľa. A to som ho videl len párkrát,“ prispel svojou múdrosťou Masár. „Skoro ma ukecal, aby som išiel do Londýna robiť zabíjačky, už to mal rozrátané, koľko na tom trhneme... To, že neviem ani ň po anglicky, maximálne tak gutentág, ho vôbec netrápilo. Ani bohovi, povedal som mu, ktovie, či tam ľudia vôbec chovajú prasce.... Ale furt do mňa hustil jak nejaký ten oný, šmejd s bambusovými ponožkami, až som sa spotil.“


    „No, to je Stanley,“ Rado výnimočne ocenil Masárov postreh, keďže Stanleyho poznal celý život a vedel, že on naozaj vždy dosiahne svoje. Akýmikoľvek prostriedkami. „Ozaj a myslíte si, že Stanley už vie o Vilovi a Lenke, že sú zase spolu?“


    „Hmm,“ zauvažoval Igor.


    „Presne tak, hmm,“ súhlasil Martin. „Otázne je, či to vie Oliver. Lebo ak áno, tak to bratovi už určite dávno povedal. Ja som to rozhodne ani jednému nevešal na nos, Olivera nevidím, ako je rok dlhý, hrdlačí na tej ich rodinnej farme... A Stanley síce riadne vyzvedal, keď sme si mailovali, Lenka sem, Lenka tam, ale držal som hubu. Ja sa im do toho miešať nebudem.“


    „Nevedia to,“ rázne pokrútil hlavou Igor. „Alebo takto: môžu to akurát tak tušiť. Ani ja som im nič nehovoril, Aďu nemajú ani na Facebooku, cez ňu to nemohlo ísť...“


    „Hoci ktovie, možno to už Stanleymu povedala sama Lenka, či dokonca Vilo... Keď je to už medzi nimi také vážne,“ dumal Rado. „Možno sa to dozvieme už o chvíľu,“ vyzrel z okna na rýchlo sa mihajúce stromy. Už nejaký čas sa viezli po diaľnici za Nitrou.


    „Hlavne sa do toho neserte, chalani, nech si to vyriešia sami,“ neodpustil si Martin a nahlas si vzdychol.


    „Ani záchranku im nebudeme mať ako zavolať, keď sa domlátia,“ pokrútil hlavou zase Rado. „Hlúposť si vymyslel, ísť bez mobilov...“


    „Nútil som ťa? Bol to len taký nápad. Stanley si ho zobrať nemohol, nech ho poliši neodchytia, mal byť v tej sprostej karanténe... Ani Oliver to nechcel riskovať, keby nejako monitorovali aj rodinných príslušníkov. Čo ja viem, napadlo mi, že to bude sranda byť takto solidárni a zároveň to spraviť ako retro chatu. Dlhé roky sme žiadne mobily nemali a čo sa stalo? Romantika bola!“ pokrčil plecami a pozrel na Rada.


    „A neodrbávate? Fakt ich nemáte?“ nedalo tomu. Všetci traja svorne pokrútili hlavami.


    „Ani ty, Igor?“ obrátil sa k čerstvému otcovi, ktorý už vyzeral riadne pripitý, a tak opäť len rezolútne pokrútil hlavou.


    „Odrbali sme systém,“ spokojne si odfrkol Masár. „Ozaj, máte tie oné, hrušky, rúšky, náhubky? Vraj ich už treba všade. Ani do obchodu ťa nepustia, zmrdi.“


    „Rúška, nie rúšky,“ opravil ho Rado.


    „To je jedno, ja nemám,“ pochválil sa Masár. „Takto si vyhrniem rolák,“ predviedol chabý pokus o dodržanie nových pandemických opatrení. „A je to. Aj tak to vôbec nepomáha, vo svete na to serú.“


    „Paráda, chlape,“ pochválil ho Martin a vyhodil smerovku, aby vzápätí odbočil na parkovisko pri ich stretávacej benzínke.


    „Aha, Stanley! Ani krvavý nie je,“ prebral sa Igor, ktorý ako prvý zbadal kamaráta prežúvajúceho bagetu a opierajúceho sa o Oliverovo spoľahlivé autíčko.


    „Riadne pribral,“ spokojne prehodil Rado, keď naňho zaostril. „S tou hrdzavou bradiskou a brušiskom vyzerá ako nejaký kráľ.“


    „Fakt, len korunka mu chýba,“ súhlasil Igor.


    „Načo korunka, libier má plnú tlstú riť,“ rypol si ešte Rado, než naňho Martin zasyčal.

    Kedysi, kdesi


    Chlapča ležalo na bruchu, hlavu si pritláčalo o udupanú zem a snažilo sa dýchať len natoľko, aby jeho telíčko dostávalo nevyhnutý prídel kyslíka. Stačilo mu ako vrabcovi, aj tak ho však v nose čoraz viac štípal zvírený prach, usádzal sa mu na tvári, miešal sa s potom a nútil ho stále žmurkať. Nesmie si kýchnuť! Aj keby ho malo roztrhnúť, nevydá zvuk, ktorý by ho naisto prezradil. Už aj dýchanie či tlkot srdca mu pripadali neúmerne hlasné...


    Chlapec zo všetkých síl potláčal aj bolesť v rebrách útočiacu v čoraz mocnejších vlnách. Chudé telo, len koža natiahnutá na množstve kostí... Keby tak mohol ísť do lesa. Poľahky by sa schoval aj za tým najtenším stromom. Otec však les prísne zakázal. V žiadnom prípade! Schovať sa smel len na ich hospodárskom dvore, s výnimkou domu, kde žili. „Máš tu kopu možností. Tam je šopa, hentam dielňa, maštale, kurníky, pivnica, burina,“ ukazoval mu, akoby o tom sám nevedel.


    Túto skrýšu si vyhliadol po dôkladnom zvážení. Pripadala mu dokonalá. Len keby ho ten prach nešteklil v nose.

    Zopakoval sa scenár spred hodiny. Auto ešte ani poriadne nezastalo a Karol Masár z neho už vyletel a vrieskal na celé parkovisko.


    „Angláni došli!“


    Stanley Malý sa strhol a zabehla mu bageta. Príjazd kamarátov až do tejto chvíle nezaregistroval. Navyše mu kvôli porušeniu karantény pracovali nervy, zo všetkých strán očakával policajtov.


    „Kuci, kuci...“ doletel k nemu Masár a uštedril mu poriadny buchnát do chrbta. „Čo? Lepšie?“ ani nepredstieral súcit.


    Stanley mal stále problém nadýchnuť sa, kus zle požutej bagety očividne vbehol do nesprávnej dierky. Masár preto pokračoval v oživovaní, obkolesený už aj zvyškom posádky.


    „Tu máš, toto ti pomôže,“ pchal Stanleymu pred tvár ploskačku. Ten ju len odtisol rukou, no konečne sa v ňom niečo pohlo a začínal normálne dýchať.


    „Ty si... Ty si taký magor, Masár,“ krútil hlavou. „Čau, chalani,“ vzápätí sa zmohol aj na pozdrav a stále v miernom predklone si po jednom so všetkými popodával ruku. Masára si nechal na koniec a ešte raz pokrútil hlavou. To už smerom od neďalekej pumpy prichádzali aj Vilo s Oliverom a rituál podávania rúk sprevádzaný priateľským buchnátovaním sa zopakoval. Rado s Martinom si vymenili pohľady a nemo skonštatovali, že krvavé jatky sa chvalabohu nekonali a medzi rivalmi v láske je zatiaľ všetko v poriadku.


    „Ako cesta?“ spýtal sa Vilo, na čo Rado reagoval len kývnutím hlavou smerom k Masárovi a prevrátením očí.


    „U nás všetko ok,“ Martin použil aj slová. „Zohnali ste v Šuranoch všetko? Aj ten orech a šál, čo chcel Masár? Kokso, v mäsiarstve orech a šál...“ pokrútil hlavou.


    „Jasné, mali, krásne, čerstvé,“ prisvedčil Stanley, ktorého hlas znel stále trochu čudne. Pobúchal si po hrudi.


    „Počúvaj,“ zobral si zase slovo Masár. „A tú koronu si nám sem nezavliekol z Anglicka?“ Posledné slovo zakričal na celé parkovisko, takže chalani sa nevedomky prikrčili.


    „Drž hubu, debil,“ zasyčal naňho Stanley a obzrel sa dookola hľadajúc policajné auto, ktoré by ho rovno bralo. Lenže povedať Masárovi, aby držal hubu, je ako povedať trojročnému decku, nech obíde kaluž.


    „Šak sa len pýtam, že ako karanténa? Či si už absolvoval...“ nadhodil naoko nevinne opäť riadne nahlas.


    „Bože, poďme už do riti,“ pridal sa Rado vysloviac prianie väčšiny partie.


    „Vydrž, ja musím šťať,“ zahamoval ho Igor a otočil sa k benzínke.


    „A kým sa pánko odľahčí, my sa občerstvíme,“ rozhodol sa zrazu Masár a už aj otváral auto, z ktorého vybral známu fľašu a po chvíľkovom šmátraní vylovil z kufra igelitku. Nik neprotestoval, boli radi za zmenu témy.


    „Koľko nás je?“ rozhliadal sa. „Šesť kusov plus jeden toho času neprítomný, mínus dvaja šoféri...“ hundral si a z igelitky zároveň vyberal plechové štamperlíky a rozkladal ich na strechu Igorovho auta. Šikovne nalial a keď sa nikto nemal k činu, rýchlo im ich začal strkať do rúk.


    „Ja som šofér,“ zahundral Oliver a svoj prídel posunul vedľa stojacemu Vilovi. Ten sa nezdráhal a už vôbec nie Igor, ktorý sa práve vrátil. Akurát pokrútil hlavou, keď uvidel pálenku rozliatu na streche svojej oktávky.


    „Počujte, nalačno?“ okúňal sa Rado. Ako jediný z partie bol na tvrdý alkohol doslova alergický a nanútiť si ho nechal len pri prípitkoch, ako bol tento.


    „Čo nalačno? Jak nalačno?“ rýpal doňho Masár. „Na moju päťdesiatku!“


    A bolo to. Argument ako hrom, a tak všetci bez ďalšieho reptania vyzunkli. Stanley sa vzápätí opäť rozkašľal.


    „No čo je, čo je?“ podpichol ho Rado, celý šťastný, že faux pas, ktoré sa stávalo jemu, teraz vyrobil kamarát. „Toto je niečo inšie ako tie whiskey and soda, čo chlemceš v Londýne...“


    Stanley len mávol rukou.


    „Do zlej dierky. Zase,“ sipel.


    „No tak druhýkrát trafíš,“ zbieral medzitým Masár kalíšky, opäť ich rozostavil ako vojačikov na strechu Igorovho auta a než sa niekto zmohol na protesty, mali ich v dlaniach. Plné, samozrejme.


    „Na Igorovu tridsiatku!“ pozmenil prípitok. Rado si hlasno odfúkol, prevrátil oči, no podobne ako zvyšok partie aj s dôvetkom „na Igora“, vyprázdnil. „No ale teraz už poďme,“ vtisol pohárik Masárovi do ruky a pohol sa k autu cítiac, ako sa mu začína krútiť hlava.


    „Pŕŕŕ, pŕŕŕ...“ zastavil ho tentoraz prekvapivo Igorov hlas. „Dáme ešte na jedného jubilanta.“


    Posádka druhého auta na seba prekvapene pozrela, tej prvej však rýchlo docvaklo. Dokonca aj Masárovi.


    „Jasné!“ ozval sa bodro a už aj celý šťastný nalieval tretiu rundu.


    „Na Duška!“ Igor obradne zdvihol pohárik.


    „Panebože!“ ušlo Stanleymu, skôr ako si stihol zahryznúť do jazyka. Martin s Radom naňho výstražne pozreli.


    „Čo je?“ obrátil sa k nemu s nečitateľným výrazom Igor.


    „Nič... nič...“ habkal. „Ja len, že kyselina mi vyletela... Skoro som hodil šabľu,“ hľadal prijateľné vysvetlenie, vedel totiž, že Duško je v Igorových očiach niečo ako legenda, hrdina, ktorého treba uctievať...


    „Inak aj mne,“ okamžite mu prišiel na pomoc Martin a až potom si uvedomil, že on nepil... „Teda… Vytrasený som z cesty nejako...“ zaškľabil sa.


    „Chcelo by to nejakú brzdu,“ pomáhal pre istotu aj Rado poznajúc Igorove výbuchy. Už len tu ho potrebovali krotiť...


    „Pivečko donesiem?“ ponúkol sa Masár a už aj sa otáčal k autu.


    „Ale hovno pivečko,“ zavrčal Rado. „Nejakú kolu nemáme?“ rozhliadol sa po partii, no všetci postupne len krčili plecami.


    „Pagáčik? Oškvarkový?“ skúsil Vilo.


    „Pagáčik! Oškvarkový!“ zopakovali po ňom naraz Martin s Masárom.


    „Z domu?“ pridal sa rovnako nadšene Rado.


    „No jasné. Od mamičky,“ pokrčil plecami Vilo a už aj vyťahoval z auta masívnu dózu. Postupne poponúkal druhú posádku, chalani si okamžite uchmatli po dva a spokojne mliaskali, len Igor, nasrdený, že sa prerušil slávnostný prípitok na počesť jeho brata, odmietol.


    „No tak!“ zdvihol nedočkavo pohárik a každého okrem šoférov vyhľadal pohľadom.


    „Na Duška!“ zahučal Masár, až sa mu z huby zaprášilo, čo ešte nestihol spracovať slinami. Kto mal ešte v ústach, rýchlo prehltol a dali teda aj do tretej nohy a na tretieho oslávenca, ktorý dávno zhnil v zemi. Akurát Rado si kalíšok len priložil k perám, a keď sa nikto nedíval, vychrstol jeho obsah do trávy.


    „Ale odrbali sme to parádne,“ spustil zasa Masár a štuchol Stanleyho do pleca. „Však nejaká chrípočka nám nebude rozkazovať, nie chlapi?“


    „Tak, tak, len tichšie,“ krotil ho Martin. „Super, že si sa vyondial na karanténu,“ kývol Stanleymu.


    „Aj bez tých mobilov to tuším nakoniec bude dobré...“ dumal zrazu optimisticky Rado.


    „Len aby Aďa niečo súrne nepotrebovala kvôli malej...“ spomenul si Igor na partnerku.


    „Ale veď vy ste si ich mohli zobrať,“ mávol rukou Stanley. „To fakt ani jeden z vás nemá mobil?“ neveril.


    „Naša posádka nie,“ vyhlásil Rado.


    „Ani naša,“ pozreli na seba Vilo s Oliverom.


    „Veď sme solidárni,“ zaklincoval Masár slovom, ktorého význam mu nemohol byť celkom jasný.


    „Odrbali sme systém,“ spokojne dodal Rado. „Ako sa ti vlastne podarilo zohnať chatu? Načierno?“ obrátil sa k Martinovi, ktorý mal tieto veci na starosti odnepamäti. „Môže sa to teraz vôbec?“


    „Čoby sa nemohlo,“ odfrkol si nepresvedčivo Igor, keď sa Martin len záhadne usmial.


    „No... Je kopa zákazov, príkazov, obmedzení, furt sú toho plné správy,“ nedal sa Rado a snažil sa pozrieť hlavnému organizátorovi do očí. „Ani link na chatičku si mi neposlal... Ukáž teraz,“ natrčil ruku, no vzápätí ju stiahol, keď si uvedomil, že prezentácia na mobile nebude.


    „Kam to vlastne ideme?“ pridal sa s otázkami Stanley. „Do Tatier? Neskutočne narýchlo sa to zbehlo... Veď pôvodne sme mali ísť až okolo Veľkej noci, nie? Vtedy máš tú päťdesiatku...“ pozrel na Masára.


    „Narýchlo, jasné,“ ozval sa konečne aj Martin. „Ktovie, čo bude cez Veľkú noc. To by sme sa už fakt nemuseli nikam dostať. Vraj už bude len horšie a nikto nevie, dokedy to potrvá...“ argumentoval veštecky. „A poďme už! Lebo takto tam ani do večera neprídeme,“ ukončil rozhovor ráznejšie, než mal vo zvyku.


    „Veru, poďme,“ pridal sa aj druhý šofér Oliver, pretože šoféri väčšinou držia spolu a ani jeden nie je šťastný, keď musí sedieť za volantom ešte aj po zotmení.


    „A pagáče si beriete?“ spomenul si Masár, keď videl, že Vilo odchádza k autu s dózou stále veľmi slušne napchatou.


    „Veď choď s nimi, môžeš žuť až do tých Tatier, či kam to ideme...“ osvietilo zrazu Rada.


    „A čoby nie?!“ prijal jeho výzvu Masár. Fľašu, v ktorej ešte niečo zostalo, mal pod pazuchou, štamperlíky napchaté v igelitke, ploskačku vo vrecku a už aj sa pchal dozadu k Vilovi.


    „No ďakujeme krásne,“ zagánil na Rada Stanley, keď ich už Masár nemohol počuť. „Hajzel!“ dodal.


    „Aj ja ťa mám rád,“ uškrnul sa Rado, ku ktorému sa chtiac-nechtiac pridal aj Martin. Áno, on dovliekol Masára do partie, mal s ním najviac trpezlivosti, ale keď si predstavil následné hodiny za volantom a za sebou Masára... Skrátka, ústa sa mu automaticky vykrivili do úsmevu. „Uvidíme sa teda na parkovisku popradského Tesca,“ súkal sa rýchlo do auta, keby si to náhodou inkriminovaný pasažier rozmyslel. Nečudoval by sa, keby Masár zrazu vyletel z avensisky s rehotom a dózou pod pazuchou.


    Stanley im len ukázal neslušné gesto a Oliver, ktorý akoby stále nemohol uveriť, koho sčista-jasna vyfasoval do auta, sa nezmohol ani na to. Zlý začiatok, dobrý koniec, spomenul si mladší zo súrodencov, čo kedysi hovorievala ich nešťastná mama. Netušil, ako veľmi sa mýli.

    Kedysi, kdesi


    Prešlo už dosť veľa času. Veľa minút, mudroval sám pre seba. Začínal si byť istý, že dnes ho otec nedostane. Dovolil si letmý úsmev. Cítil, ako sa mu pritom drobný pehavý noštek obtrel o tvrdú zem. Len nesmie kýchnuť! Radšej zadržal dych, počítal do desať. Toľko už zvládol. Keď mu už išlo takmer roztrhnúť pľúca, zľahka vzduch vypustil z úst a plytko sa nadýchol, opäť len ústami. Bol v tom majster a kýchnutie aj tentoraz ustál. Dnes ho otec určite neuloví! Aj keď... Počul, ako zavŕzgali dvere na šope, srdce mu zopár úderov vynechalo. Kroky. Tichučké, rozvážne. Dosky, na ktoré otec stúpal, slabučko vzdychali. Pod jednou z nich bol aj chlapec. Úkryt našiel už pred týždňom, no niekoľko dní mu trvalo, kým dostatočne uvoľnil klince, aby sa doň mohol strčiť. Ležal pod širokou doskou pri zadnej stene, kde bola najväčšia tma. Okolo boli rozhádzané zvyšky sena, chlapec si dal záležať, aby z neho ostalo aj na doske, keď pod ňu vkĺzol. Bol prešibaný.


    Teraz už takmer nedýchal, počul otca, ako chodí po miestnosti, chvíľku sa dokonca ocitol priamo nad ním a potom sa kroky začali vzďaľovať. Už opäť plytko dýchal a usmieval sa ešte širšie než pred chvíľou. Buchli dvere, otec bol preč. Žeby mu dnes prvýkrát unikol? Už bol veľký, mal takmer päť rokov! Úboho málo na to, aby prekabátil štyridsaťročného chlapa, ktorý celý život pytliačil, kradol, sliedil, potichu vyčkával, bleskovo útočil.


    „Ááááááá!“ ozvalo sa mu za chrbtom v rovnakej sekunde, ako jedna mocná ruka zdvihla dosku a druhá ho vytiahla za nohu ako nejakú žabu z potoka.

    Príhody z dvoch skrachovaných manželstiev – zopár aj takých, čo ešte stý raz nepočuli – mu bez problémov vydržali takmer po Banskú Bystricu. Oliver zatínal nechty do volantu, Vilo s pokojom Budhu sledoval meniacu sa krajinu a dokázal nájsť potešenie v belejúcich sa vrcholoch končiarov. A Stanley raz za čas prerušil Masárov monológ prosbou, aby už držal hubu. Vedel, že je to márne, únava materiálu ani nič podobné nehrozilo. Kedysi skúšal s chalanmi najstaršieho člena partie poriadne opiť, svorne verili, že v istom momente odkväcne a po zvyšok večera bude pokoj. Omyl! Masár bol vzácny exemplár, vôbec sa nedokázal prechľastať do delíria, spánku či aspoň otupenosti spojenej so žalúdočnými ťažkosťami ako normálny chlap. Množstvo alkoholu, jeho druh ani pokročilá hodina nerozhodovali. Od deviatej ráno vydržal do tretej v noci. A v kuse mlel. Jediná ako-tak účinná taktika, ktorá ich zachránila od blázinca, bolo rozdeliť sa a po jednom sa pri ňom striedať. Keď spustil v kuchyni, dvaja sa hneď vytrúsili na terasu a ďalší traja sa odporúčali niekam do krčmy. A keď už bolo jasné, že nešťastník, ktorý si vytiahol čierneho Petra, musí mlieť z posledného, niekto ho vystriedal. Zväčša Martin, keďže práve on Masára priviedol do partie, ako mu do nekonečna otrieskavali o hlavu. A vystrnadiť ho z nej bolo ťažké. Pravdupovediac, báli sa, ako by zareagoval, ak by mal niekto odvahu oznámiť mu, že členstvo v tomto klube sa preňho skončilo...


    Problém cesty autom je však v tom, že sa nerozdelíte. Ani keby ste sa akokoľvek snažili. A tak si nešťastná trojica medzi Donovalmi a Ružomberkom pre zmenu vypočula, ako Masár s podarenými kolegami vynášali pod šatami z mäsokombinátu hrubé pláty exportnej pražskej šunky, ako dlho im trvalo, kým pred spustením výroby vyhnali z obrovských mlynčekov potkany, a x-tú reprízu malo pásmo venované zloženiu diétnej salámy či párkov.


    „Drž už hubu,“ zakvílil v Ružomberku skôr sám pre seba Stanley. Zo začiatku hľadal v späťáku druhé auto dúfajúc, že na najbližšom odpočívadle z nejakých dôvodov zastanú a Masára si vymenia, no Olino na to dupal o chlp viac, než bolo treba, takže ich dávno striasli. Bezpečnostný pás mu nepríjemne obopínal brucho, a tak si ho ľavou rukou neustále odtláčal od tela. Pribral. Zase. Odkedy od neho odišla Lenka, úplne sa spustil. Strava z donášky, hnusný anglický biely chlieb s nutelou, dobroty z mekáča. Kilá navyše mu nikdy nejako extra neprekážali a stavil by sa, že ani Lenke nie. Tá by v pohode tolerovala, aj keby mal na nose bradavicu a na chrbte hrb. Možno by mu odporučila nejaké konzultácie u lekára, ale to len preto, aby si zlepšil život. Nie, ona nesúdila ani neodsudzovala. Tak prečo odišla? Poškrabal sa v hustej brade, v aute bolo čoraz teplejšie. Alebo ho len oblieval pot z predstavy, ako naňho Lenka zareaguje, keď sa konečne uvidia? Či bude ochotná uvažovať o jeho návrhu...


    „No čo je?“ buchlo mu čosi zozadu do sedadla, vytrhnutý z myšlienok úplne zabudol, aký pacient sa s nimi vezie. „Nejako si sa nám zamyslel, Anglán! Neboj, odrbali sme systém. Tam, kam ideme, nás nenájdu,“ zachechtal sa Masár.


    „Drž hubu, debil!“ zrúkol naňho hlasnejšie než zvyčajne. Nejako potreboval ventilovať zlosť. Zo všetkého. A fakt nebol zvedavý, ako tento chlapisko dokáže úderom päste do čela zabiť statného býka ani ako mu vzápätí šikovne vylúpne oči, jemne ich nareže a vyšlupne sklovec. Presne o tom Masár pred chvíľou rozprával, keď si on dovolil v myšlienkach zablúdiť za jedinou osobou na tomto svete, ktorú kedy naozaj miloval. A ktorú stále miluje tak, až ho to bolí.


    „Hmmm, slankavé je to, výborné,“ Masár si pohladil brucho, kým sa medzi vetami nadychoval. Odporúčania, aby bol ticho, akoby vôbec neregistroval.


    „A nekecáš náhodou?“ výnimočne prehovoril Oliver. „Kto by žral oči?“


    „No, veď uvidíš na chate...“ záhadne prehodil Masár a naklonil sa dopredu, asi aby ich druhá posádka nepočula. Až sa zadúšal od smiechu. „Zobral som zajace!“


    Stanley s Vilom k nemu otočili hlavu, dokonca aj Oliver na chvíľu zabudol, že šoféruje.


    „Aké zajace?“ spýtal sa Vilo. „Mäso?“


    „Mäso, kožu, uši aj oči, všetko spolu,“ rehlil sa Masár. „V tej debničke!“ spresnil.


    „Ty si fakt drbnutý,“ zhodnotil Stanley, ktorý musel na chvíľu na Lenku zabudnúť.


    „Čo drbnutý?“ Masár nestrácal dobrú náladu. „Spravím vám ich na cesnaku. Ako od mamičky! Do konca života na to nezabudnete.“


    „Super, ale asi stačilo zobrať len zajačie mäso. To fakt berieš živé zajace?“ neveril.


    „No. Len kvôli Igorovi dúfam, že som ich dobre zatapacíroval igelitom odspodu. Inak to nevyčistí... Viete koľko taký zajac vyští?!“


    „A koľko ich máš?“ spýtal sa Vilo prakticky.


    „Štyroch micákov... Osem očí bude, chlapci, každému sa ujde a jeden dostane dupľu,“ zachádzal sa od smiechu, kým ostatní len krútili hlavami. Samozrejme, že zobral živé zajace, presne to sa naňho podobalo... Najprv ich bude nútiť pozerať sa, ako ich zabíja úderom poza uši, a potom ich bude naháňať s plnými dlaňami čriev. Všetci boli dedinčania, od mala zvyknutí na smrť úžitkových zvierat, no Masár dokázal z podobných záležitostí urobiť zbytočne nechutné divadlo.


    „Ale dupľa nebude,“ ozval sa po vzácnej chvíli ticha Vilo. Keď nik nepochopil jeho narážku, dodal vysvetlenie. „No veď budeme ôsmi...“


    „Čože?“ zaujalo to Stanleyho. „Ako ôsmi?“


    „No veď aj s Ufim...“


    Teraz sa už starší z bratov Malých otočil, nakoľko mu to dovolilo objemné telo. Oliver vypliešťal oči v späťáku.


    „Vy ste o tom nevedeli? Pridá sa v Poprade.“


    „Aj Ufón ide? Ufón žije?“ Stanley sa pokúšal spracovať informáciu, že chatárska partia sa rozrastie o niekdajšieho kamaráta, ktorého nevidel možno aj dvadsať rokov. Hoci označenie kamarát nebolo v tomto prípade úplne na mieste.


    „Fakt ste o tom nevedeli? Ani ty, Olino?“


    Šofér len nemo pokrútil hlavou a Stanley dvakrát naprázdno otvoril ústa.


    „Ale veď si furt píšeš s Martinom. Nespomínal ti to?“ čudoval sa Vilo, a keď kamarát stále len vrtel hlavou, on pre zmenu mykol plecami.


    „Možno aj spomínal,“ zamyslel sa Stanley, „ale v poslednom čase sa diali strašné veci... Hentá korona, kšeft sa mi rúca. Iné starosti som mal.“


    Vilo pokýval hlavou, že rozumie, k téme nemal čo viac dodať, a tak sa chvíľu viezli vo vzácnom tichu.


    „Aký Ufón?“ preťal ticho Masár, keďže až teraz mu došlo, že narazil na ďalšiu informáciu z minulosti, ktorej nebol súčasťou.


    „Jáj, ty nepoznáš Ufiho,“ pochopil Stanley.


    „Čoby nie. Malý, zelený, škaredý s veľkou hlavou.“


    „Vcelku sedí, možno okrem tej farby,“ uznal Stanley.


    „Ale ja s ním na izbe nebudem, nech ma neznásilní svojou mimozemskou výbavou!“ ohradil sa Masár a výnimočne ich touto poznámkou rozosmial.


    „No veru, daj si naňho pozor,“ neurčito prehodil Stanley.


    „A čo je to teda za týpka?“


    Prešlo pár sekúnd, potom sa podujal vysvetľovať jediný zhovorčivý zo zvyšnej trojice.


    „No skrátka, Ufón... Taký niktoš...“


    „Žebrák vysušený,“ pomohol bratovi šofér a podvedome zrýchlil, hoci pred výjazdom na diaľnicu bola obmedzená rýchlosť.


    „Zrazu k nám dokvitol na ulicu z decáka, tuším. Starí Kádarovci si ho adoptovali. Mohli sme vtedy mať... čo ja viem... sedem-desať rokov, on podobne. Akurát vyzeral ako nedorobený, zaostalý, neučesaný, furt ugrincaný, pod nosom zaschnuté sople, papuľa zasratá od zvyškov žrádla. Furt za nami lozil, otravoval. Dal si mu facku, poďakoval ti, kopol si ho do riti, doniesol ti keksík,“ brodil sa Stanley v dávno zabudnutých spomienkach. „Kriste pane, ja som ho fakt sto rokov nevidel. A vy?“


    Vilo s Oliverom zavrteli hlavami.


    „Určite je to Martinova robota, že ho povlečieme na chatu. Sto percent. Veď aj vtedy ho furt ofukoval a nech si s nami zahrá futbal, aspoň bude mať kto byť v bráne... Zoberme ho kúpať sa, postráži nám veci... Potrebujeme ešte jedného na karty... Ne-ve-rím, že ho máme zase na krku!“


    „No fasa,“ zhodnotil Masár a hlasno si odgrgol, takže interiér auta zaplnila ovocná aróma zmiešaná s chmeľom. Avensiska si teraz uháňala 140 po diaľnici, v diaľke sa konečne črtali naše veľhory a očarená posádka po chvíli zabudla na Ufóna.


    „Kúúúrva, to bola ženská!“ vykríkol zrazu Masár, až ostatných heglo. „Hen, videli ste, v tom meďáku, čo sme predbiehali!“ obzeral sa. „Spomaľ trochu, nech si ju ešte raz okuknem,“ pobúchal Olivera po pleci, no ten sa len otriasol a ešte pridal.


    „Škoda, ty suchár... Baby, baby, čo by sme bez nich robili?“ krútil hlavou a ostatní hneď tušili, že príde jalové filozofovanie na tému ženského pokolenia. Stalo sa však horšie. Masár so širokým úsmevom štuchol do Vila.


    „A ako sa darí, Viliam? Čo baby?“


    „Čo čo?“ Vilo sa pozrel von oknom, no takáto odpoveď jeho suseda nemohla uspokojiť. Vycedil zvyšok fľaše, zabudnúc, že frajerskejšie je popíjať z ploskačky, hodil ju pod predné sedadlo a uškrnul sa.


    „Vraj máš nejakú čajočku... som počul. Vážna známosť?“


    Vila, hypnotizujúceho pohľadom Kriváň, zaliala červeň.


    „Nejako si zbrunátnel,“ zarehlil sa Masár. „Tak ako? Nová známosť? Či staronová?“ rýpal bezostyšne a s potešením sledoval, ako sa Stanley narovnal a nebadane pootočil hlavu, aby mu nič neušlo.


    Keďže tichý Vilo sa rozhodol byť ešte tichší než zvyčajne, Masár veselo tlačil ďalej. To už mal aj plnú pozornosť Olivera, ktorý pre zmenu zabúdal tlačiť na plyn, a tak auto strácalo rýchlosť. Baba s Mercedesom sa priblížila a začala ich gestikulujúc obiehať, no nikoho v tomto aute už nezaujímala. Vilo, hoci pozeral tým smerom, ju dokonca vôbec nezaregistroval. Duchom bol pri Lenke a uvedomoval si, že fyzicky je len pár centimetrov od Stanleyho.


    „No čo je? Nejako ste stíchli všetci!“ škodoradostne si vychutnával tieto chvíle ten, čo ich spôsobil.


    „Drž hubu, Masár,“ prekvapivo ho ľadovým hlasom vyzval Stanley. „Lebo pôjdeš pešo.“


    Oliver len prikývol, že mu bude potešením bratov nápad podporiť.


    „A čo sa ty do toho montuješ?“ uchechtol sa Masár, na ktorého vyhrážka vôbec nezabrala. „My tu len s Vilim kecáme o babách... Či máš k tomu niečo?“ tlačil ďalej, no keďže chlad v aute už bol naozaj neúnosný, len mávol rukou.


    „Baby baby. S nimi zle, bez nich ešte horšie... Či ako sa to hovorí?“ prehodil a všetci boli zrazu šťastní, že už zase len naprázdno filozofuje. Ešte pred chvíľou by tomu neverili. Život je niekedy poriadne čudný.

    Kedysi, kdesi


    Chlapec sa metal, voľnou nohou kopal, cvakal zubami, no otca tým len rozosmial. Bol primalý a zúfalo podvyživený. Nevedel, že súboj s týmto mocným chlapom bol vopred rozhodnutý. Pootvorené dvere na šope, dierky po uvoľnených klincoch, steblá sena ako šípky ukazujúce na jeho skrýšu.


    „Mám ťa, zajačik môj malý!“ otec ceril zuby a ako nič držal v jednej ruke nohu metajúceho sa syna a druhou zatváral dvere šopy. „A teraz si tento chutnučký úlovok upečieme. Mňam! Mňam!“ priadol mu od ucha a keď chlapec cvakol zubami, šikovne ho od seba odtiahol. Uvoľneným krokom prešiel do dielne, stále držiac syna odkopol zopár harabúrd a odhrnul plesnivý koberec v kúte, aby sa dostal k padacím dverám. Zostúpil prudkými betónovými schodmi, naučeným pohybom šťukol vypínačom. Ostré svetlo osvietilo prekvapivo veľký priestor plný pascí, zbraní, parožia, koží a storakého kontrabandu. Nechýbal destilačný prístroj, z ktorého neustále kvapkala číra aromatická tekutina, ani dve slučky visiace z mohutnej hrady.


    „Niééé, oci, niéééé,“ ryčal chlapec pri pohľade na oká. Čakali naňho. Na úlovok.


    „Zajačika zavesíme pekne za nožičky,“ otec mu naučeným pohybom upevnil najskôr jednu a potom druhú nohu. Chlapcovi sa pritom podarilo udrieť ho päsťou do líca, no chlap akoby to ani nezaregistroval. Pokojne si zo zadného vrecka vybral pokrčenú škatuľku s cigaretami a jednu si zapálil. Škeriac sa vypustil k stropu hustý oblak dymu a prešiel k destilačnému prístroju. Nalial si do horčicového pohára a lačne si odpil z tuhej pálenky. Opäť si labužnícky potiahol z cigarety a pozrel na visiaceho chlapca. Oči sa mu leskli, na spánku pulzovala hrubá žila. Keď pohár napokon položil na policu z neohobľovanej dosky, bol prázdny, rovnako ako jeho pohľad.


    Chlapec sa stále metal, skrúcal sa do klbka v úpornej snahe uvoľniť si nohy zo zajatia. Nemal šancu. Chlap k nemu nenáhlivo pristúpil, do tretice si potiahol z cigarety a potom mu bez váhania pritlačil jej žeravý konček na odhalený chrbát. Ďalšia úhľadná bodka ku komplikovanému vzoru, ktorého krásu vedel oceniť len nezdravý mozog jeho tvorcu. Chlapec zaryčal, chudučké telo sa mu naplo. Bolo pripravené na ďalšie opekanie. Bol ulovený, teraz musí byť upečený. Nie prvý ani posledný raz.

    Keď dorazili na parkovisko popradského Tesca, Martin s Vilom a Oliverom zobrali najväčšie vozíky a vybrali sa naplniť ich desiatkami plechoviek piva, sladkými vodami, pečivom a množstvom ďalších vecí nutných na prežitie štyroch dní na chate. Igor, ktorý teraz sršal skvelou náladou, úmernou množstvu vypitého alkoholu medzi Palárikovom a Popradom, bol zrazu Masárovým najlepším kamarátom. Zavesení do seba sa na niečom hlasno rehotali. Stanley rýchlo zistil, že svoj plán odtiahnuť Masára nabok a zistiť, kam mieril tým podpichovaním Vila, nezrealizuje. A tak sa radšej pridal k Radovi a od hlučnej dvojice takticky poodstúpili. Už mali skúsenosť, že títo dvaja sú v sekunde schopní vyvolať konflikt s nejakým nešťastným okoloidúcim, dostatočne hlúpym, aby zareagoval na ich vyzývavé správanie či nebodaj sa snažil krotiť ich vášne.


    „Kam do psej matere to teda ideme?“ spomenul si zrazu, čo nedoriešili pred niekoľkými hodinami na benzínke za Nitrou.


    „Páčil som to z neho ako z chlpatej deky polovicu cesty...“ odfrkol si Rado. „Vraj nejaká Osturňa.“


    „Fakt? Mne tuším písal, že Ždiar...“


    „No áno, ale toto je vraj ešte niekde kúsok za Ždiarom.“


    „Tam je už len Poľsko, nie?“


    „Neser ma... Dúfam, že nejdeme cez hranice. S tým ešte môžu byť problémy v tejto dobe...“


    „To mi hovor. Posledné, čo potrebujem, je, aby nás zastavili poliši.“


    „Ja toho Martina zabijem,“ zbledol Rado. „Toto je fakt strašne zbúchaná akcia. Väčšinou o tom celé mesiace debatujeme, pošle mi desať linkov na chaty, ktoré vybral, ja z toho spravím hitparádu... A teraz sa drbeme, ani nevieme kam...“


    „Sprostá korona,“ pritakal Stanley, pretože práve táto hnusoba menila nielen celý svet, ale aj ich každoročné chatárske plány. No museli uznať, že Martin mal pravdu, bolo treba konať rýchlo, pretože okolo Veľkej noci by sa už naozaj nemuseli nikam dostať.


    „Počuj, a čo segra?“ Stanley zmenil tému.


    „Ale dobre... dobre. Na Vianoce sme boli chvíľu spolu,“ Rado sa snažil naznačiť, že ani zďaleka nie je s Lenkou v každodennom kontakte. Tejto debate sa chcel vyhnúť, podvedome sa priblížil k pripitej dvojici. Dokonca mu na chvíľu napadlo, že by skočil pomôcť trom nákupcom. Keď si však predstavil nekonečný zoznam, ktorý teraz zrejme Martin študuje, a tých dvoch, ako behajú od regála k regálu...


    „Vôbec som ju zatiaľ nezastihol... Len včera na obed som doletel, vraj bola po nočnej, potom mi už nebrala mobil...“ pokračoval Stanley.


    Rado len neurčito pokrčil plecami s očami prilepenými na hlavný vchod do obchodu, ktorý do seba v rýchlom tempe nasával ľudí s vozíkmi, aby v rovnakom pomere ďalších vypľúval.


    „Stanko niekde lietal s kamarátmi, lebo veď decká tu už dlhšie nemajú školu, užívajú si...“ išiel si svoje Stanley.


    „No, strašné voľačo. Adamko je prvák, furt sa s ním treba učiť... Dúfam, že sa to rýchlo uvoľní, neviem si predstaviť, že by boli školy zavreté ešte ďalšie dva-tri týždne...“ rozohnil sa Rado, šťastný za zmenu témy. Stanley sa však nechytil, prešiel takmer do šepkania.


    „Počuj... A nemá nikoho?“


    „Kto?“


    „No Lenka...“


    „Aha... No chlape, ja neviem. Furt robí, starosti má, teraz tá korona...“ habkal Rado. „A ty čo v Londone? Ako idú kšefty?“ žoviálne ho pobúchal po chrbte.


    „Teraz žiadna sláva,“ mávol rukou Stanley, ktorému sa pre zmenu nechcelo začínať túto boľavú tému. Každý, kto mohol, sa najkratšou cestou vracal z cudziny domov, kým on celé roky viac než slušne zarábal práve na tom, že Slovákov vláčil do Anglicka. Sám nevedel, ako dlho sa teraz nútene zdrží na rodnej hrude a či to v Londýne nezabalí nadobro. Aj kvôli brexitu. Ale najmä kvôli Lenke, ak mu dá šancu...


    „A čo vy tu takto sušíte huby?“ Ani si nevšimli, kedy sa k nim dovliekla druhá dvojica, takže sa na Igorov rozjarený hlas strhli.


    „Na!“ dostali vzápätí od Masára po štamperlíku a kým sa zmohli na odpor, už aj bolo po okraj naliate.


    „A na koho pijeme?“ pomohol im starší oslávenec.


    „Na teba prirodzene,“ zahundral Rado.


    „A na koho ešte?“ pridal sa Igor.


    „Na tvoju tridsiatku, Igorko,“ snažil sa o veselý tón Stanley.


    „A na Duška!“ menej úspešne napodobnil kamaráta Rado.


    „Tak na čo čakáme?“ Igor nepostrehol falošné tóny a už aj do seba obracal číru tekutinu. Ostatní ho nasledovali, len Rado využil chvíľkovú nepozornosť a vychrstol obsah kalíška za seba. Asfalt bol samá kaluž, všade sa váľali ohorky a obaly od keksíkov, s ktorými tí najpažravejší ani nestihli prísť domov. Fŕkanec od domácej zanikol v chaose.


    ×


    Stihli ešte zopár prípitkov, v prípade Rada nedokonaných, kým sa nakupujúca partia dovalila s tromi kopcom naplnenými vozíkmi. Keď ich obsah úspešne natlačili do priestranného kufra Oliverovho vozidla, vymrznutý Rado zavelil:


    „Tak, smer Osturňa!“ A už sa hrabal do auta.


    „Počkaj ešte,“ nervózne ho zavrátil Martin.


    „Čo počkaj?“ nechápal. Jednou nohou bol už dnu.


    „Jáááj, ty nevieš? Ešte nie sme všetci!“ zachechtal sa Stanley, ktorému kalíšky mierne zlepšili náladu.


    Rado sa poobzeral, spočítal obe posádky. Nechápal.


    „Ešte nedošla hlavná hviezda tejto akcie!“ s pôžitkom ho naťahoval Stanley, pretože si dobre uvedomoval, čo sa v Radovi odohrá, keď sa dozvie meno ôsmeho člena partie.


    Rado pohľadom vyhľadal Martina, ten sa tváril, že teraz je preňho najdôležitejšie vyhrať boj so zaseknutým zipsom na vetrovke.


    „Fakt ste mu to ešte nepovedali? Ufón ide!“ Stanley to už nevydržal a trvalo poriadnu chvíľu, kým sa dostavila nejaká reakcia.


    „Ufón?“ ako prvý sa rozbehol opitý mozog Igora, ktorý, podobne ako Rado, pozrel na Martina. Len hlavný organizátor mohol podať adekvátne vysvetlenie.


    „Ufón?“ zopakoval Rado. „Drbe vám?“ vyprskol jedovato.


    „A čo?“ Martin sa tváril, akoby riešili, či namiesto dvanástich extra liečivých Fatier berú trinásť. „Nehovoril som vám?“ dodal nepresvedčivo.


    „Čo to melieš? Čo hovoril, nehovoril? Akože, Ufón? Vy ste to vedeli?“ Rado sa poobzeral dookola a pochopil, že zrejme len Igor a on neboli zasvätení.


    „Ja som sa to dozvedel len pred chvíľou v aute,“ zdvihol ruky Stanley, z ktorého tváre nezliezal spokojný úškrn.


    „Aj ja,“ pridal sa Oliver.


    „Ja ani neviem, kto to je,“ zarehotal sa Masár.


    „A kde je?“ nechápal Rado, ktorý už ako-tak spracoval prvotný šok.


    „No, už by tu mal byť...“ Martin pozrel na hodinky.


    „Tak serme naňho,“ Rado mykol plecom a zvrtol sa k autu. Bolo mu však jasné, že tento nápad nemá šancu. Minimálne preto, že Martin bol šofér. Okrem toho bol aj organizátor a keď sa organizátor rozhodne, že ich na chate bude osem, tak nie je o čom.


    „Počúvajte...“ prehovoril Martin zmierlivo a vystrel pred seba dlane. Vedel, že chalani potrebujú adekvátne vysvetlenie, prečo do partie po takom dlhom čase pritiahol človeka, ktorý nikdy nezapadol a na ktorého si roky rokúce nikto ani len nespomenul. Nebyť sociálnych sietí, sám by Kamila Chudého zrejme stratil z radaru, keď sa po absolvovaní strednej elektrotechnickej kamsi vyparil. Kamil, nie Ufón, on ho tak nikdy nevolal. Pred niekoľkými rokmi si začali písať, spomínať a potom aj nesmelo plánovať, že zase spolu niečo podniknú. A teraz sa to malo udiať.


    „Kamil je odtiaľto... Teda bol odtiaľto a potom sa sem vrátil...“ habkal.


    „Figu odtiaľto, čierna diera ho vysrala,“ neodpustil si Rado, no Martin ho prebodol pohľadom a vzápätí sa rýchlo poobzeral, či sa Kamil už neblíži a či nebodaj nezačuje niečo z tejto debaty.


    „Kto je Kamil?“ spýtal sa celkom logicky Masár, no nik mu nevenoval pozornosť.


    „Dobre to tu všade pozná,“ rýchlo pokračoval Martin. „Pomáhal mi nájsť chatu,“ pridal argument, o ktorom dúfal, že by mohol zavážiť. „Veď viete, čo sa deje, bez neho by sme sedeli doma,“ uzavrel spokojne a opäť sa poobzeral. Boli už viac ako dve hodiny, pričom dohoda bola o druhej pri veľkom popradskom Tescu. Žeby si nejako nerozumeli?


    „No dobre, dobre, Martinko,“ ozval sa Stanley. „Všetci sme šťastní, ale dokedy tu budeme ešte trčať?“


    „Veď mu zavolaj!“ podpichol Oliver a všetci okrem Martina sa zasmiali.


    „Super si to vymyslel bez tých mobilov, Martinko,“ rýpal aj čerstvo rozčertený Rado.


    „Upokojíme sa a ešte chvíľu počkáme,“ Martin si dal rezolútne ruky vbok. „Veď si ešte vypite. Na Masára! Na Igora!“ Nedodal, že aj na Duška, nešlo mu to do úst, navyše videl, že oslávenci majú dosť a zvyšok nemá záujem.


    „Počúvajte, hladný som ako sviňa... Veď daj nejaké GPS súradnice, jedno auto môže vyraziť. Aj tak treba zakúriť, začať variť. O chvíľu je tma,“ uvažoval prakticky Stanley a pozrel sa nahor. Fakt sa nejako zošerilo.


    „Dobrý nápad,“ podporil ho Rado a automaticky sa začal presúvať k druhému autu. Neprekážala by mu ani Masárova spoločnosť. Lepšie ako Ufón. Zo všetkého najviac teraz chcel byť v pohodlí chaty. Už sa videl uvelebený v pohodlnom kresle pri kozube, na tanieri nejaké z Masárových narodeninových jedál. Normálne mu to o chlp zlepšilo náladu. „Daj adresu,“ vyzval bodro hlavného organizátora. Ten však opäť začal riešiť zips. Stanley medzitým vybral z auta navigáciu.


    „No?“ netrpezlivo podišiel k Martinovi.


    „Čo no?“ potiahol x-tý raz zips, ktorý sa ako na potvoru zrazu sám opravil.


    „GPS súradnice! Adresu! Čokoľvek!“ zdôraznil Stanley. Alebo choďte vy prví a my tu Ufóna počkáme. Len sa už odtiaľto odlepme.“


    „To nie je také jednoduché,“ bočil od neho Martin pohľadom. „Je to v lese, žiadna ulica. To ti viem povedať až priamo na mieste, nakukal som to na Googli...“


    Chalani naňho neveriacky pozreli. Takáto slabá príprava na chatu, to sa na Martina vôbec nepodobalo. Áno, v minulosti už zopárkrát blúdili, keď išli na neznáme miesto. Do nekonečna hľadali zrub nad Novou Baňou či Ostrým Grúňom, no toto vyzeralo, akoby bol hlavný organizátor stratený už teraz.


    „Akože trafíme, žiaden stres,“ pokúšal sa ich rýchlo upokojiť. „Akurát, že s Kamilom trafíme na prvý šup,“ zasmial sa, no nik sa k nemu nepridal. Už len blúdiť dnes potrebovali. Zima, o poznanie agresívnejšia než u nich na juhu. O chvíľu tma, miestami padalo z tmavých mrakov aj niečo biele. Navyše sa zdalo, že majú ešte riadny kus cesty pred sebou a žiadna diaľnica im to už neuľahčí.


    „A kde je ten debil?“ spýtal sa Rado, ktorý sa medzičasom opäť presunul k Igorovmu autu, keďže pochopil, že nemá zmysel pridať sa k druhej posádke. Vtedy k nim prihrmelo mohutné špinavé auto a prudko zastalo, až všetci mimovoľne spravili krok vzad. Keď však Martin zbadal vodiča, konečne sa usmial. Vzápätí sa s komicky vyškerenými ústami rozbehol privítať starého kamaráta, ktorý svižne zoskočil na asfalt. Igor obdivne zapískal. Týmto džípom sa dali prejsť Tatry krížom a ani by sa mu neoškrel podvozok. Rado mal zase chuť zapískať, keď si všimol chlapíka, ktorý sa práve potľapkával s Martinom po chrbte. Akoby vyrástol, odkedy sa videli naposledy. Alebo za to mohol jeho vojenský postoj, kanady a maskáče? Ufóna si pamätal trochu inak, akurát ten škaredý ksicht mu ostal. A ten ksicht sa k nemu teraz priblížil na vzdialenosť vystretej ruky.


    „Čaute, chalani,“ oslovil ich Ufón veselo. Martin sa stále držal po jeho boku a čudne sa vyškieral. „Čau, Rado, ako život?“ otrčil k nemu dlaň ako k prvému.


    „Nazdar, Ufi,“ rozhodol sa pre nežnejšiu verziu starej prezývky a vzápätí sa jeho dlaň ocitla v železnom zovretí. Takmer zjojkol. Ufón vyzeral, že sa z tohto stretnutia úprimne teší, srdečne sa zvítal s celou partiou a ešte o chlp srdečnejšie sa zoznámil s Masárom. Okrem Martina a možno trochu Vila mu to nik nevrátil rovnako. Ledva naňho pozreli a rovno sa hrabali od áut, len Igor sa odtackal k vibrujúcemu čiernemu džípu a obdivne ho potľapkal po kapote.


    „Haló, poďme už!“ vykukol z okna netrpezlivo Rado, keďže Martin s Ufónom akoby sa vôbec nemali k odchodu. Niečo si vysvetľovali, Ufón pri tom zoširoka gestikuloval, Martin pritakal.


    „Hej!“ pridal sa cez stiahnuté okienko aj Stanley a pre istotu zatrúbil, až sa ich smerom začali otáčať okoloidúci. Martin naňho rýchlo mávol rukou, ešte raz potľapkal Ufóna a bežal k autu.


    „Kde je Igor?“ uvedomil si, keď naštartoval a na vedľajšom sedadle chýbal jeho brat.


    „Teraz sa on vybavuje s vaším najlepším kamošom,“ pozrel Rado von oknom. „Poďme už, doriti!“


    Vtedy si všimli, že Igor im kýva a celý šťastný nasadá do džípu k Ufónovi, ktorý sa vzápätí pohol.


    „Vybavené,“ pokrčil plecami Martin a zaradil sa za Ufóna.


    „Takže on je teraz šéf?“ odfrkol si Rado. „Niktoš...“ zašomral s tvárou ponorenou do goliera vetrovky. Výlet sa ešte poriadne nezačal a on by už bol najradšej doma.

    Kedysi, kdesi


    Teraz sa schovával v skrini. V dome. Bolo to dovolené, lebo nehrali hru. Keď hrajú hru na lovca, môže sa skrývať len na dvore, dom, kde bývajú, je zakázaný. Vraj aby nerušil matku. Nezdalo sa mu, že by matku mohol nejako vyrušovať. Väčšinu času sedela na posteli v spálni. Oranžové závesy na okne boli stále zastreté, občas ju letmo zazrel cez malú štrbinku, ktorá sa medzi nimi utvorila. Mama sedela, vyzerala ako socha. Otec hovoril, že má svoj deň. Keď nemala svoj deň, sedela v kuchyni, niekedy dokonca varila. Ale to bolo už dávno. Potom sa obarila horúcou vodou a viac sa nechcela k sporáku ani priblížiť.


    Chlapec sa schovával v skrini, pretože to bolo dovolené. Teraz sa s otcom nehrali hru. Otec sedel s mamou v kuchyni, najprv dlho potichu pil tú svoju pálivú vodu, a potom rozprával o prašine. Keď začal piť, chlapec vedel, že treba zmiznúť a skryť sa, lebo o chvíľu bude rozprávať o prašine. Väčšinou sa mu to podarilo, presne ako dnes. Vydýchol si od úľavy a zosunul sa na podlahu skrine. Hrčovité kolená pritískal k sebe, aby ostalo dosť miesta aj pre druhého chlapca. Aj on sa tu s ním skrýval a dvom im bolo oveľa lepšie. Druhý chlapec bol ešte menší a chudší ako on a posledné roky s ním chodil všade ako jeho tieň. Ale iba v dome. Von nesmel, otec sa s ním nehrával. Menší chlapec bol asi zlá korisť. Skutočný lovec potrebuje, aby mu korisť kládla odpor, aby sa pred ním prešibane skrývala maskovaná prostredím, aby utekala, uhýbala sa, do poslednej chvíle bojovala o život. Druhý chlapec bol veľmi malý, slabý a hlúpy. Bol prašina. Väčší chlapec nevedel, čo to znamená. Aj mama bola prašina. Nehodná prašina. Zbytočná prašina. Prašina prašivá. Keď otec začal rozprávať o prašine, nikdy nestihla utiecť z kuchyne…


    [image: ]

    Hoci sa ho Martin viackrát snažil vtiahnuť do debaty, Rado po zvyšok cesty zaťato mlčal. Ozval sa až dobrú chvíľu na to, keď v Osturni odbočili doľava.


    „Spomaľ, lebo ti tu hodím šabľu,“ precedil pomedzi zuby. Cesta začala byť ešte kľukatejšia než doteraz, pribúdali výmole a bolo aj čoraz viac snehu, ktorý v tejto časti divočiny už nemali na starosti žiadne technické služby.


    „Spomaľ, ti vravím,“ mal chuť buchnúť do vodičovho sedadla. Ten bol však plne sústredený, aby z dohľadu nestratil džíp a zároveň nezničil bratovo auto.


    „Kokso, ja by som Ufóna ani nespoznal,“ Rado zmenil tému, keď auto predsa len trochu spomalilo. „Tuším z neho vyrástol normálny chlap... Až na ten debilný ksicht,“ uchechtol sa. „Ako keď pokrčíš decko, obúchaš ho o zem a namaľuješ mu fúzy.“


    „Rado! Daj mu pokoj... Daj mu druhú šancu.“


    „A kde ten niktoš nabral hentaký džíp?“ nepočúval ho.


    „Zarobil si, nie? Ítečkári sa dnes majú dobre.“


    „Ale hybaj... Ítečkár. A ja že ho po strednej vcucla naspäť čierna diera.“


    „Normálne sa vrátil sem, do Popradu, odkiaľ pochádza.“


    „A odkiaľ to všetko vieš?“


    „No... veď sociálne siete. Písali sme si posledné roky,“ Martin mykol plecom a ubral takmer na nulu, aby neodtrhol podvozok na extra veľkom výmoli.


    „Hmm, chlapci si písali. Pri tom ste mohli aj ostať a neťahať ho zase s nami.“


    Martin len pokrútil hlavou. Začínalo mu byť jasné, že to naozaj nebol dobrý nápad. Keď videl to ich zvítanie v Poprade...


    „Počuj, fakt mi pomáhal s tou chatou. Teraz by nám ubytovanie nikto oficiálne neprenajal. Kamil sa tu vyzná... A všetci ste furt hovorili, že chcete ísť niekam, kde sme ešte neboli, tak teraz sa vám to navyše splnilo.“


    „Ale kde sa to drbeme? Hovoril si, že v Osturni,“ Rado nemienil prejaviť vďačnosť. Voči Ufónovi už vôbec nie. Navyše Osturňu mali dávno za sebou a očividne smerovali po poľných cestách niekam na koniec sveta.


    „Hovoril som, že pri Osturni!“


    „Ale hádam nie až v Poľsku?“


    „Nie,“ zasmial sa Martin nasilu, hoci si nebol istý. Museli byť naozaj už takmer na hraniciach. Navyše snehu stále pribúdalo a kým Kamilov džíp sa ním bez zaváhania brodil, on zrejme bude musieť o pár desiatok metrov nahodiť zimné reťaze. Budú stačiť? Zobral ich Igor? Veď u nich na juhu je už pár týždňov normálna jar... Hlavnému organizátorovi zrazu nebolo všetko jedno a keď si už fakt myslel, že sa ďalej nedostane, z prvého auta sa na strane šoféra vystrčila ruka signalizujúca, aby zastal. Džíp následne mierne vybočil z cesty, kde by zrejme za normálnych okolností bola tráva, a Kamil ním začal behať hore dolu v snahe ujazdiť sneh a spraviť z neho parkovisko prijateľné aj pre normálne autá. Potom sa otočil do protismeru a zaparkoval. Zvyšné dve autá ho s ťažkosťami napodobnili.


    „Tuším sme došli,“ zahundral Rado, dlaňou vyčistil zahmlené okno a snažil sa zorientovať. Samé stromy, chaty nikde, len obloha akoby sa ich snažila privítať na pravom zimnom výlete a sypala čoraz viac vločiek.


    ×


    Pomaly sa vysúkali z áut a otáčali hlavami na všetky strany. Ohlušilo ich absolútne ticho, v ktorom bolo počuť šušťať snehové vločky dopadajúce na ich vetrovky. Oveľa magickejšie však bolo akési falošné svetlo, ani deň, ani noc, ako pri zatmení slnka. Dokonca aj Masár na pár okamihov zabudol byť sám sebou, no rýchlo sa v ňom prebudila prirodzenosť a hlasno si uľavil. Do panenského ticha to zaznelo ako streľba a čaro okamihu bolo tatam.


    „Hovädo,“ pokrútil hlavou Rado.


    „Celú cestu som zdržiaval,“ zatváril sa nevinne.


    „Myslíš celú cestu od hentoho stromu,“ ukázal Stanley na pár desiatok metrov vzdialenú jedľu. „Až potiaľto?“


    „Aké ste zrazu slečinky,“ odchrchlil si Masár pod nohy. „Tak už sme akože tu?“ spýtal sa zbytočne.


    „Vyzerá to tak,“ nenútene prehodil Martin a keď videl, že Kamil si vyberá zo zadného sedadla vak, spokojne prikývol. Oveľa menej spokojný bol Rado.


    „To si robíš prdel,“ zaostroval na všetky strany, hoci už pred hodnou chvíľou mu bolo jasné, že sú... nikde. Vpravo les, vľavo ešte hustejší, pred nimi sa črtalo pokračovanie tej strašnej cesty, za nimi to isté, len s vyjazdenými koľajami. „Kde je chata?“ nechápal. V minulosti bol práve toto prvý vrchol výletu. Príjazd pred malebnú drevenicu, ktorá naživo takmer vždy prekonávala očakávania vyvolané fotografiami z internetu. Občas krátke čakanie na majiteľa kvôli odovzdaniu kľúčov vyplnené štamperlíkom v altánku alebo na zastrešenej terase. Už aj šoféri mohli, čo automaticky všetkým dvíhalo náladu. A teraz? Nikde nič...


    „Tuto, kúsok...“ ukázal Martin do lesa na ľavej strane, vyhodil si na plece ruksak a z Oliverovho auta zobral dve najväčšie tašky plné potravín. Vilo sa k nemu automaticky pridal, rovnako ako Ufón. Masár z druhého auta doloval debničku so živým prekvapením a jedného z ušiakov triumfálne vytiahol, akoby robil kúzelnícky trik.


    „Ta dááá!“ zahučal do ticha, takže mal hneď plnú pozornosť.


    „Ja som to vedel,“ rezignovane prehodil Martin. „Bude zajac na cesnaku.“


    „Štyri kusy, z farmárskeho chovu,“ mával zajacom, ktorý sa mu márne pokúšal vyšmyknúť a zdupkať za lepším životom, bárs aj v zamrznutom lese.


    „Vieš o tom, že by stačilo doniesť naporciované mäso,“ uškrnul sa Rado.


    „To by nebolo ono,“ Masár nešetrne pchal výsledok svojho chovu späť do debničky. „Bude šou! Nebojte sa!“ ubezpečoval ich.


    „Budú oči, čo?“ domyslel si Martin. „Kriste pane, neverím...“


    Nálada však aspoň o zajačí chlp stúpla, a tak sa teraz všetci pustili vykladať veci z vozidiel. Ruksaky išli na chrbty, do rúk tašky, kto mal kufor, ako Stanley, mal problém.


    „No čo? Idem dobre že nie rovno z letiska,“ zamračil sa, keď si kamaráti všimli jeho snahu elegantne ťahať veľké čierne kufrisko po snehu a odmenili ju hurónskym smiechom.


    „Ešte sa aspoň raz musíme otočiť,“ zhodnotil nakoniec Vilo, keď už boli všetci ovešaní a z kufra Oliverovho auta zásadne neubudlo.


    „Zabudni,“ otočil sa Rado, ktorý okrem svojej batožiny zobral len dve najľahšie igelitky s pečivom. „Tak kade?“ pobral sa k lesu, kde by zrejme v inom ročnom období bolo vidieť cestičku, no teraz sa pomedzi stromy črtali len nejasné stopy zaviate snehom. Minimálne jedna osoba tadiaľto v poslednom čase šla. Zrejme chatár... Ostatní ho pomaly nasledovali.


    „Kde je Igor?“ zháčil sa zrazu Martin. „Ostal v aute?“ pozrel na Ufóna, ktorý len neurčito pokýval hlavou. „Zaspal?“ usúdil logicky, položil ťažké tašky plné kartónov piva do snehu a podišiel k džípu. Ostatní ho z diaľky zvedavo sledovali.


    „Hej! Čo je?“ zaťukal s úsmevom na okno, keď podišiel k Ufónovmu autu. Prekvapilo ho, že brat nie je v alkoholovom delíriu. Žiadne rozďavené ústa, zalomená hlava a hlasné chrápanie. Živý chalanisko, ktorý pred hodinkou na parkovisku div že nevyspevoval, sedel teraz meravo a hľadel rovno pred seba. „No čo je Igor?“ otvoril dvere a chytil ho za plece. „Už sme tu... Poď, treba ponosiť veci do chaty,“ prihováral sa mu opatrne, hoci brat si ani počas najhorších výbuchov naňho netrúfal. Nie preto, že by bol Martin silnejší, to ani náhodou, dobre stavaný Igor by ho v sekunde zlomil na polovicu. Zrejme fungoval rešpekt voči vlastnej rodine, voči staršiemu súrodencovi.


    „No čo je?“ zahučal z lesa Stanley. „Ideme? Gule mi tu odmrznú.“


    „Drbnutý prepinák,“ zahundral Rado. „Čo mu zas je?“


    „Asi potrebuje ďalšiu dávku,“ naznačil Stanley prípitok.


    „Na Duška,“ odfrkol si Rado.


    Martinovi sa medzitým podarilo Igora dostať z auta. Čakali, že spadne do prvého záveja, no kamarát kráčal vystreto ako zhypnotizovaný, pohľad mal čudne neprítomný.


    „Drbnutý prepinák,“ zopakoval Stanley pošepky, keďže na zmeny Igorových nálad boli všetci zvyknutí. V jednej chvíli najlepší kamarát objímajúci ťa okolo krku, v druhej monštrum naháňajúce ťa so sekerou po záhrade. Skrátka, alkáč-prepinák...


    Igor však akoby s každým krokom získaval istotu, aj pohľadom sa postupne vracal do prítomnosti, i keď predošlú rozjarenosť by ste v ňom hľadali márne. Na to, aby si zobral batožinu a pomohol s proviantom, bol stále príliš mimo, a tak lesom kráčala veľmi nevyvážená jednotka. Martin, Ufón, Oliver a Vilo, ovešaní za hranicou preťaženia, Stanley vlečúci len svoj anglický kufor, Rado podobne naľahko, Igora neťažilo vôbec nič a Masár, ten so šialeným úsmevom trepal debničku. Ako to už býva, najviac šomrali tí najmenej zaangažovaní.


    „Koľko je to ešte?“ Rado sa snažil preniknúť pohľadom temnotu lesa. „Hovoril si, že kúsok! Topánky mám plné snehu...“


    „Martin! To fakt? Kde je tá chata?“ pridal sa Stanley, hoci prešli ledva sto metrov.


    „Toto nemá logiku. Ako môže byť jedna chata takto ďaleko od cesty? Veď keď ju stavali, museli k nej nejako dostať materiál, nie?“ pokračoval Rado.


    „Kúúúrva! Micáci!“ zakvílil Masár krátko po tom, ako sa potkol o dobre ukrytý koreň, natiahol sa na svojich 174 centimetrov a úplne stratil kontrolu nad debničkou. Tá sa prevrátila a zajačkovia pochopili, že majú poslednú možnosť vyškrtnúť sa zo slávnostného menu. „Chytaj ho!“ zakričal Masár na Olivera, ku ktorému sa pustil jeden z utečencov. Vzápätí sa na takmer päťdesiatročného človeka prekvapivo rýchlo vymrštil na nohy a dva najpomalšie zajace už aj boli späť v zajatí. Oliver, farmárske dieťa, bol na podobné úteky zvyknutý, a tak ani zvyšné dva kusy nemali šancu.


    „Svine chlpaté,“ pohrozil im Masár, keď už bola debnička opäť zaistená a partia, ktorú na chvíľu zahrial smiech, pochodovala za neznámym cieľom. Nik netušil, ako dlho ešte. Ani hlavný organizátor.

    Kedysi, kdesi


    Postupovali lesom v absolútnom tichu. Splývali s prostredím, keď bolo treba, pritlačili sa k stromu alebo si ľahli do trávy. Prvý šiel vždy otec, chlapec sa snažil kopírovať každý jeho pohyb. Boli dokonale zosynchronizovaní vrátane dychu. Chlapec by najradšej výskal od vzrušenia, robil mlynské kolesá a otca jednostaj ťahal za rukáv, ale už bol dosť veľký, aby vedel, že to je neprípustné. Aj tak boli dni, keď spolu vyrazili na lov, tie najkrajšie v jeho živote. Teraz nebol korisťou on, teraz lovili zvieratá. Ozajstné! Bola to oveľa príjemnejšia hra. Škoda, že ho otec bral tak zriedka, a škoda, že vôbec nechcel zobrať toho druhého chlapca. Keď ho veľmi prosil, aby mohli ísť spolu všetci traja, otcovi sa len od hnusu pokrivila tvár. Radšej hneď stíchol, za žiadnu cenu nechcel prísť o lov.


    Otec najprv skontroloval dve pasce. Nechytilo sa do nich nič, a tak len mocnými rukami vyskúšal, či je mechanizmus funkčný, a pohli sa hlbšie do lesa. Dnes mal otec kušu a chlapec luk pevne mu obopínajúci telo. Otec mal doma aj kopu nožov, mačiet, pištolí či pušiek, na ktoré smel chlapec siahnuť len v jeho prítomnosti. Otec mu vysvetlil aj to, že v lese je dôležité ostať celý čas úplne ticho, či už pred lovom, alebo počas neho. Ak ťa pred lovom začuje zviera, ujde. Ak ťa počas lovu začujú ľudia, budú problémy. Puška či pištoľ robia hluk. Veľký hluk. Otec si ich na lov brával len zriedkakedy, odchádzal vtedy na celé dni niekam ďaleko. Nie, v ich revíri lovili vždy úplne potichu.


    [image: ]

    „Aha ho, doma sme!“ Martin takmer zvýskol, keď konečne pomedzi stromy zazrel chatu. Pred chvíľou im skrížilo cestu starodávne elektrické vedenie, čo bral ako dobrý signál a jeho domnienka sa ukázala správna. Museli však od áut prejsť možno aj pol kilometra. Alebo sa mu to v zlých podmienkach len zdalo? Ako keď bežali na telesnej tisícpäťstovku, prvých dvesto metrov prepálil, a potom nie a nie dôjsť do cieľa. Už hodnú chvíľu čakal, že chalani sa jednoducho obrátia a zmiznú domov. Rado so Stanleym k tomu nemali ďaleko. Prečo si ten somár zobral mestské topánky a ten druhý hentaký kufor? Šomral si v duchu, pokúšajúc sa zabudnúť na ukrutnú bolesť chrbta a všetkých končatín spojenú s nesením ťažkého nákladu. Zastať však nemienil, možno by sa už nepohol. A možno by sa odmietali pohnúť ostatní.


    Teraz, keď pred ním konečne vyrástol objekt ich záujmu v celej svojej kráse, na bolesť úplne zabudol. Žiadna sláva, prebleslo mu hlavou. Áčková strecha obitá plechom, ktorý bol kedysi červený, betónový základ, steny obložené sčernetým drevom, okenice ovísajúce ako vysychajúce listy. Dve lavice z rozpolených kmeňov okolo masívneho stola v teplejších mesiacoch slúžili ako neútulné vonkajšie posedenie a zátišie na boku dotvárala akási búda. Inak len les, všade, kam oko dovidelo.


    „No krása, zrak mi prechádza,“ ozval sa za dumajúcim Martinom zadýchaný Rado, ktorý akoby mal zrazu viac energie než ostatní a rovno sa hnal dnu. „Tuším, je zakúrené,“ zhodnotil zbytočne, keďže všetci videli dym stúpajúci z komína.


    „Kľúč má byť pod rohožkou,“ zavolal za ním Martin, keď si všimol, ako márne myksľuje kľučkou. „Prachy stačí nechať na stole, majiteľ si ich potom nájde,“ zamrmlal skôr sám pre seba. Postál pri ňom Ufón, ktorý akoby sa ani nezadýchal. Tváril sa spokojne, obrovské tašky ani nepustil z rúk.


    „Dali sme to!“ uškrnul sa.


    „A ešte to aspoň raz dáme,“ zhodnotil Vilo. Aj on bol zjavne v životnej forme a nejakým zázrakom na seba navliekol aj Masárov ruksak. Len pot na čele prezrádzal, že má za sebou nejakú fyzickú námahu.


    „Bude žúrka!“ spokojne vyhlásil Masár a vôbec nevyzeral, že by mu prekážala dlhá cesta autom, plahočenie sa lesom alebo pohľad na úbohú stavbu, ktorá sa mala stať ich dočasným domovom.


    ×


    Išli podľa scenára, ktorý platil na každej chate. Rado ju rýchlo prebehol ako prvý v snahe obsadiť si najlepšiu izbu. Pokiaľ možno jednotku. Ak už s niekým musel spať, tak určite nie na manželskej posteli. Záchod musel byť čo najbližšie, ideálne priamo na izbe – vtedy krochkal blahom a chválil organizátora. Počas rokov jeho nároky, ale aj nároky celej partie stúpali, a ako všetci spokojne konštatovali, krásnych zrubov v rôznych končinách našej malebnej krajiny neustále pribúdalo. S vírivkami, biliardovými či pingpongovými stolmi, dokonca s vonkajšími bazénmi. Práve preto bolo toto ubytovávanie výnimočne depresívne. Rozdiel v porovnaní s poslednou chatou, kde boli vlani v lete, už ani nemohol byť väčší. Drevené monštrum kúsok nad Banskou Bystricou s vonkajšou vykurovanou kaďou a parádnym altánkom vychvaľovali všetci do nebies.


    „Si robíte kozy?!“ vrieskal teraz Rado opatrne zostupujúc po príkrych schodoch vedúcich z poschodia. Použil množné číslo, no každý vedel, komu sa prihovára. Martin bol na vlastné šťastie v tejto chvíli neprítomný, keďže sa spolu s Vilom, Oliverom a Ufónom vybrali po druhú várku proviantu. Verili, že to dajú bez ďalšej otočky. „Akože, už zvonka mi to bolo jasné,“ hromžil Rado a štítivo si sadol na kuchynskú lavicu. „Presne ako všetky tie zúfalé chaty, čo sme ich vystriedali za starých čias na Donovaloch a na Duchonke,“ hľadal pohľadom Stanleyho, ktorý kriticky hodnotil kuchyňu. „Hore dve izby, vojenské poschodové postele, dole táto smradľavá kuchyňa a ako bonus... pozor! Pivnica, kto by si želal. To všetko spojené schodmi ako rebrík, na ktorých sa zabiješ, keď máš v hlave,“ až mu preskakoval hlas.


    „A nie je tu ani umývačka,“ prihodil absurdnú poznámku Stanley dlhodobo posadnutý práve týmto kuchynským spotrebičom. „Ani televízor!“ neveril, keď zašiel za roh kuchyne v tvare L, kde bola o stenu pritlačená chatrne vyzerajúca pohovka pamätajúca druhú svetovú a obyčajný drevený stôl obklopený lavicou a stoličkami. Chuť vyvaliť sa po namáhavej ceste ho zrazu opustila, a tak len ťažko dosadol vedľa mračiaceho sa Rada. Igor, ktorý naposledy prehovoril na parkovisku pri popradskom Tescu, meravo sedel na pohovke. Vyzeral ako v čakárni u lekára tesne pred verdiktom, či je nádor zhubný. Pred chvíľou na nich zazeral, potom pre zmenu civel do steny, akoby s nimi nechcel mať nič spoločné. Neriešili to, vedeli, že teraz mu majú dať pokoj. Otázky, chlácholenie či nebodaj bujaré prípitky by situáciu len zhoršili.


    „Ale nože tu majú parádne!“ zahučal z kuchyne Masár. „Plnú riť! Keby som vedel, nedonesiem si vlastný vercajg,“ vynoril sa spoza rohu s niečím, čo bolo na pol ceste k mačete a pridal diabolský úškrn. „Kokso, a nabrúsené sú ako žiletka,“ znalecky prešiel prstom po čepeli. „Takými odrezávajú teroristi hlavy. Ukážem vám...“ siahol do zadného vrecka. „Neukážem,“ smutne skonštatoval, keď si uvedomil, že sú na holo, bez mobilov, a teda aj bez prvotriednej databázy fotiek či videí teroristických popráv...


    „Ále, nože,“ hodil rukou Rado, ktorý sa stále nevyzliekol. Hoci v kozube blkotal oheň, v chate bolo stále zima. „Chlapci, poviem vám. Keby som tu bol autom, keby nesnežilo, nesadal večer a keby som si už nevypil... Tak idem rovno domov...“


    „Keby, keby,“ zarehlil sa Masár a zašiel za roh objavovať ďalšie kúzla tejto sparťansky zariadenej domácnosti.


    „A ako budeme spať?“ nedalo Radovi. „Veď tu nie je ani dosť miesta... Hore sú tri poschodové postele a tu tento prašivý gauč. Ja toto môžem...“


    „Ani umývačka tu nie je,“ pritakal Stanley a zahľadel sa na schody, uvedomiac si, že po nich kufor bez pomoci nevytrepe. A možno tam bez pomoci nevytrepe ani svoj bachor.


    „Celé roky hovorím Martinovi, že mám podmienku. Jednotku izbu! Maximálne dvojku s nechrápačom,“ zavyl Rado. „Kokso, a kde je hajzel? A kúpeľňa?“ vyskočil na nohy v neblahej predtuche. Zmätene sa obzeral po tých pár štvorcových metroch, čo ho obklopovali. Na poschodí boli určite len tie dve trápne izby, dole pivnica... Hádam nie?! Už sa videl ako celý roztrasený vykonáva veľkú potrebu do nejakej diery v kadibúde, no potom mu zrak padol na horčicovo žltý záves pri gauči, ktorý tu vyzeral ako zbytočný prepych. Odhrnul ho a za ním objavil ďalšie dvere. „Fuj!“ zhodnotil, keď vkročil dnu a zistil, že našiel, čo hľadal. Zatuchnuté priestory určené na očistu tela s teplotou blížiacou sa nule. Nevedel, či mu odľahlo, keďže sa medzičasom zmieril s kadibúdou, alebo je ešte viac naštvaný, lebo s hygienou bude azda ešte väčší problém ako so spaním.


    „Fuj!“ súhlasil Stanley, keď sa popri ňom s fučaním pretlačil do ošumelých priestorov.


    Zvyšná dvojica neprejavila žiaden záujem o zoznámenie sa s predpotopnou porcelánovou misou, obitým umývadlom a plesnivou sprchou.


    „Štím vonku,“ jednoznačne vyhlásil Rado, kalkulujúc s tým, že ak bude mať zápchu ako zvyčajne, záchod možno nebude potrebovať vôbec. Sprchovanie nepripadalo do úvahy a zuby by si nad tým nechutne vyzerajúcim umývadlom vyčistiť nedokázal. „To by som hodil šabľu,“ povedal si sám pre seba.


    ×


    Najbližších desať minút sedel každý so svojimi zväčša pochmúrnymi myšlienkami, len Masár hrmotal v pivnici, kam sa rozhodol dočasne ubytovať zajace. Vilo, prvý z nosičov, ktorý rozrazil vchodové dvere, to hneď schytal.


    „Ani to sem nevláč. Ideme preč!“ oboril sa Rado na nevinného. Ten ho však ignoroval a opatrne položil náklad ku kuchynskej linke.


    „Dali sme to,“ odfúkol si Oliver, keď zadupotal v malinkej predsieni, aby z topánok striasol zvyšky snehu.


    „Ste borci,“ pochválil ho bez nadšenia starší brat sledujúc Ufóna, ktorý si div že nepopiskoval. Martin takticky vošiel posledný, prehnane svedomito si zo šiat oprašoval vločky a pre istotu aj hlasno lapal po dychu, aby nemusel okamžite reagovať na očakávané ponosy. Bolo mu jasné, že táto chata či skôr chajda, je hlboko pod ich štandardom z posledných rokov. Ako tínedžeri poľahky zvládli nocovať kade-tade, pri ohni vo voľnej prírode zababušení do deravých diek, v smiešnych unimobunkách plných myší a bez sociálneho zariadenia, v miniatúrnych chatkách tlačiac sa v jednej izbe na matracoch. Niektorí by to stále dali, ale tí dvaja, čo sa mu teraz chystali vyčistiť žalúdok, určite nie.


    „Vitaj v Hiltone, Martinko!“ trpko prehodil Rado ignorujúc, že kamarát vyzerá ako pred kolapsom. „Nehovor mi, že toto si našiel na nete a treba za to aj platiť,“ otočil sa aj ku konzultantovi Ufónovi, rodákovi z tejto riti sveta, bez ktorého by tu vraj neboli. Bodaj by!


    „Len symbolicky. Vychádza to sedem eur na noc,“ snažil sa získať organizátor aspoň nejaké plusové body.


    „Všetci spolu?“ nedovolil mu to Stanley.


    „Čo? Nie spolu, šibe ti? Za tri noci dvadsaťjeden eur na osobu. To je tretinová suma v porovnaní s inými chatami,“ vysvetľoval Martin, aj keď samému mu to znelo úboho. Rýchlo sa preto snažil pretlačiť pomedzi Masára, ktorý sa pokúšal začať variť, a snaživejších z partie, ktorí sa pre zmenu pokúšali niekam napratať všetky zásoby jedla. Priestoru tu naozaj nebolo nazvyš. Po očku fľochol aj na Igora, stále apaticky ponoreného do seba. Ten ho teraz trápil viac ako tieto dve predvídateľné fajnovky. Zas mu z ničoho nič preplo...


    „Kašlem ti ja tretinovú sumu!“ štartoval sa Rado. „Za toto mi bude musieť niekto zaplatiť, aby som tu ostal,“ vyhrážal sa plano. „A vieš, koľko je tu postelí?“


    „Viem. Tri poschodové plus gauč,“ mykol Martin plecom a pokúsil sa o bojovný tón. O ubytovacej kapacite na rozdiel od tragického stavu tohto zariadenia vopred vedel. Stratégiu spojenú s nocovaním navyše stihol prebrať s tolerantnejšou časťou partie počas opätovného plahočenia sa lesom.


    „A?“


    „Netráp sa, ty na zemi nebudeš.“


    „Ale ja mám podmienku! Jednotka izba, maximálne dvojka s nechrápačom,“ buchol Rado po stole.


    „Pokoj, budeš s Vilim a Kamilom,“ odbil ho, akoby jeden plus dva bolo dva.


    „Mám karimatku,“ vykukol spoza rohu Ufón. „A nechrápem...“ dodal priateľsky.


    „Spím na spodnej posteli,“ zavrčal Rado smerom k Vilovi, ktorý len mávol rukou a vyšiel von.


    „Aj ja spím na spodnej!“ ozval sa vzápätí úplne zbytočne Stanely. Každému bolo jasné, že na vrch poschodovej postele by sa nevyteperil. Možno nedá ani tie rebríkové schody do podkrovia, no spať na odpornom kuchynskom gauči sa mu tiež nechcelo...


    „Jasné,“ usmial sa Martin. Cítil, že atmosféra sa aspoň trochu oteplila. Plesol po chrbte Masára, ktorý sa medzičasom vyzliekol do tielka. „A Karol, strážca ohňa, bude tu na gauči... Aké menu nám pripravuješ na dnes večer?“


    „Nooo,“ spokojne zatiahol šéfkuchár, ktorý kvôli návalu povinností takmer prestal rozprávať. Chalani to už mali odskúšané, vedeli, že keď ho vyťažuje kuchyňa, majú od neho pokoj. Práve preto vrelo podporovali jeho angažovanie sa vo sfére starostlivosti o ich žalúdky. Navyše to nad hrncami vedel a museli uznať, že odkedy je v partii, stravovacie štandardy na chatách prudko stúpli. Veď predtým jedli dookola párky, salámové chleby a guľáš, ktorému vždy niečo chýbalo. Buď bol riedky, alebo mäso príliš tuhé, alebo zúfalo nedochutené. Jeden sa im dokonca podaril úplne horký... No šéfkuchár Masár hral v tomto smere úplne inú ligu. Ťažko povedať, či ho vyškolili bývalé manželky, alebo sa musel o seba postarať po rozvodoch. A mohol byť aj prirodzený talent. Získal si ich hneď na prvej chate, keď pripravil tú najlepšiu kapustnicu s údeným kolenom, akú kedy jedli, a odvtedy sa už len prekonával. Zapekané rezne, sviečkovica, domáce hamburgery, kysnuté koláče... Žiadne limity a odpustili mu aj výrazne nižšie hygienické štandardy v indickom štýle. Veď to všetko prešlo varom, a navyše mal z kuchynských prác očividný pôžitok. Aj teraz celý žiaril, keď začal po Martinovej výzve z batoha vyťahovať lesklé jaternice a tučné krvavnice. Normálny kúzelník! Až v tejto chvíli nálada skutočne stúpla. „Keď tu nájdem poriadny pekáč, pohostím vás po pansky!“ prisľúbil.


    „Tu je nejaký,“ Ufón vytiahol ako na povel zo spodnej skrinky požadovaný riad.


    „Väčší nemáš?“ zamračil sa kuchár. „Alebo vieš čo, kašli na to. A pusti ma k tomu,“ odstrčil pomocníka a začal manipulovať s predpotopným sporákom napojeným na plynovú bombu.


    „Som zvedavý, kto to bude potom všetko umývať… Ani umývačka tu nie je,“ vytiahol svoju tému Stanley.


    „Čo umývačka! Na poschodí nie je hajzel, v noci sa zabijem,“ spomenul si Rado.


    „No, vy prostatici to máte ťažké,“ štuchol doňho tučko.


    „Figu, ja to mám od mala,“ začervenal sa Rado, ani za svet by nepriznal takýto chlapský problém. „A kedy budú tie jaternice?“ zakričal, aby ho bolo počuť aj za roh, no najmä aby sa zmenila téma. Martin pochopil a ako vždy pomohol.


    „Nechajme kuchára pracovať... Dáme si zatiaľ tekutú stravu,“ odvážil sa konečne pristúpiť až k šomrajúcej dvojke. „Kto si čo dá? Rado, červené? Olino, pivo? Aj ty, Stanley?“ overoval si, či náhodou od poslednej akcie nezmenili návyky. Nezmenili, nemo prikývli, a tak rovno obsluhoval.


    „Ale hybaj het,“ pokúšal sa ho vyhnať z kuchyne Masár, keď mu ponad hlavu otváral skrinky v snahe objaviť adekvátne poháriky.


    „Už ma tu nevidíš,“ uchmatol, čo potreboval, a za moment už mal každý naliate podľa svojho gusta.


    „Vilo bude tvrdé,“ rozhodol za neprítomného druha. „Kamčo, ty ako?“ zarazil sa, keďže jeho aktuálny vkus nepoznal.


    „Pivečko by bodlo,“ podišiel k stolu Ufón, z ktorého sa očividne stal skvelý Masárov kuchynský pomocník.


    „Karol, pálenku?“ zakričal obsluhujúci a keď nedostal odpoveď, len mávol rukou a nalial číru tekutinu do poldecáka z hrubého skla. Po okraj.


    „Nedávaj mu toľko,“ zasyčal Rado.


    „Zas bude hulákať do noci,“ podporil ho Stanley. „Vieš, čo sme sa napočúvali cestou?!“


    „Furt mlel,“ pridal sa Oliver vstávajúc z gauča, lebo prvý ozajstný prípitok tejto chaty sa blížil.


    „Nebojte,“ uzemnil ich Martin, hoci argument, prečo by sa nemali obávať, mu chýbal. „Igor?“ pokúsil sa vrátiť späť do partie aj brata a keď sa nedočkal reakcie, nalial mu to isté, čo pred chvíľou Masárovi. A rovnako štedro.


    „Tak, chlapci... Mňam, mňam. Na zdravie!“ nedočkavo zdvihol svoj štamperlík. Dnes prvý.


    „Karol, kde si?“ zakričal do kuchyne. „Igor?“ oslovil opäť aj brata. „Kristušáááát, Vilo! Kde beháš?“ zareval práve vo chvíli, keď najpracovitejší člen partie vbehol dnu aj s plnou náručou čerstvo narúbaného dreva.


    Konečne mal každý v ruke svoj pohár, dokonca aj Igor sa pridal. Zrejme potreboval svoju dávku.


    „Oné! Na nás!“ zahučal Masár. „Na moju päťdesiatku!“


    Všetci si vzorne štrngli, poniektorí si pritom aj úprimne pozerali do očí. Nehľadelo sa na to, že pivové poháre narážali o poldecáky a Rado držal v pravačke víno. Kedysi sa do krvi hádali, že prvý prípitok musí byť tvrdým, po čase však radikálni podporovatelia tohto zvyku už len nespokojne krútili hlavami.


    „Ešte za jeden?“ Martin pozrel na partiu fanúšikov pálenky, keďže ostatní ešte mali naliate.


    „Že váhaš!“ zalizol sa Masár. „Máme tu viac oslávencov,“ žmurkol na Igora, no ten odkiaľsi uchytil fľašu a bez záujmu sa presunul späť na gauč.


    Martin opäť ponalieval. „Tak, na zdravie!“ predniesol univerzálny prípitok. „Na Igora!“ dodal pre istotu a v snahe čo najskôr dobehnúť zvyšok partie to do seba rýchlo hodil. Kalkuloval aj s tým, že úmerne s množstvom vypitého alkoholu sa bude chata meniť ak nie rovno na palác, tak aspoň na štandardné ubytovacie zariadenie.


    ×


    Keďže alkohol je veľký čarodej, večierok sa napriek počiatočným zádrhom, hádkam, ponosám a vyhrážkam sľubne rozbehol. Mohutný plameň v kozube vytváral domácku atmosféru a teplo sporáka pomohlo Masárovi upiecť prvú várku jaterníc. Zmizla do desiatich minút, a tak procedúru opakoval s krvavničkami. Vilo očividne našiel svoj druhý domov v kôlni, kde sa staral, aby bolo čím kúriť. Ufón naďalej fungoval ako kuchynský pomocník, no občas odbiehal pomôcť aj pri rúbaní. Vodiči, celí šťastní, že majú za sebou celodennú tortúru, čoskoro v spotrebe alkoholu predbehli ostatných. A nakoniec sa s výnimkou Igora všetci prekrikovali pri vyťahovaní starých historiek.


    „Pamätáte sa na tú chatu v Chľabe?“ bľabotal na hranici zrozumiteľnosti Rado.


    „Tú, kde po spláchnutí vbehlo hovno do sprchy?“ spýtal sa úplne zbytočne Martin. Túto príhodu z prvej fázy ich spoločného chatárčenia nikdy nezabudli spomenúť.


    „Kriste pane! Keď si Igor dal na ruky po tri igelitové vrecká, stiahol ich gumičkami a pokúsil sa ten sprostý hajzel vyčistiť,“ zavýjal Stanley, pretože práve po jeho veľkej potrebe sa začali problémy s odpadom.


    „A všetky tie vrecká boli deravé!“ pridal svoju spomienku Oliver sediaci na gauči vedľa Igora, ktorý sa teraz predsa len trochu usmial.


    Zábava pokračovala zhruba v rovnakom intelektuálnom duchu.


    „Ale ešte horšia chata bola vtedy na Duchonke,“ uchechtol sa ktosi.


    „Ježišmárja! Tá, kde bola sprcha v garáži?“ kontroval iný. Aj táto historka patrila do zlatého fondu rovnako ako spomínanie na tmavý duchonkársky les, v ktorom sa počas nočných návratov z krčmy neustále strácali.


    „A tie ružové unimobunky v Štiavnických Baniach!“ Rado vytiahol spomienku na ich úplne prvý skutočný výlet. Išli vtedy len v oklieštenej zostave, tí starší. Oliver s Igorom boli ešte deti a rodičia ich nepustili.


    „Počúvaj!“ Martin drgol do Ufóna, ktorý si na chvíľu prisadol k partii, neuvedomujúc si, že ho vtedy nezobrali, hoci po tom veľmi túžil. Rado so Stanleym boli rezolútne proti, Vilo sa zdržal hlasovania. „Tam bola vrchná časť poschodovej postele na takých oceľových štránkoch zavesených o háky. Takto som to len skúsil rukami,“ predviedol, ako testoval nosnosť lôžka, „a tie háky sa normálne narovnali a posteľ padla!“ vybavoval si dávnu minulosť zadúšajúc sa od smiechu.


    „To bolo pre nejaké malé deti alebo pre trpaslíkov,“ Stanleymu preskočil hlas popri tom, ako si utieral slzy.


    „Chlapci, ale najhoršia chata bola tá, čo vybavil Bruno,“ spomenul si Martin.


    „Ach jaj, Bruno Smolka a jeho chýrna chata,“ pokýval hlavou Rado a obzrel sa, či má plnú pozornosť, hoci, samozrejme, aj túto príhodu už všetci počuli. Len pri Ufónovi si nebol istý. Žil vtedy ešte v Palárikove? „Bruno vybavil nejakú super chatu zadarmo. Všetko bolo dohodnuté, v deň odchodu sme sa stretli na stanici... Plná výbava, jedno plné vrece jedenapollitroviek chýrneho Kolesárovho vína...“


    „Kolesárovo čaro!“ skočil mu do toho Stanley a zadržal ho rukou, že chce pokračovať. „Išli sme deň predtým k starému Kolesárovi, že dobrý deň, máte víno?“


    „A on, že nie chlapci, príďte za hodinku,“ skákal teraz Martin. „A keď sme sa vrátili, už mal víno! Kokso, to dorobil za hodinu alebo čo?“ zadúšal sa od smiechu na stokrát opakovanej historke.


    „No dobre, dobre...“ pokračoval Rado. „Boli sme teda na tej stanici, aj s Kolesárovým rýchlokvaseným čarom. Kúpené lístky, vlak odchádza o päť minút a Bruno nikde. Vôbec nedošiel, chuj jeden. Vlak sme, samozrejme, zmeškali, a tak, ako sme boli, sme sa trepali k nemu domov. Zvonili sme, búchali, no ten hajzel sa vôbec neukázal.“


    „Tak sme sa rozbalili pod brezami priamo na jeho ulici a ožrali sme sa za bieleho dňa. O desiatej na štrot,“ dokončil Stanley. „Dva týždne sa nám ten smrad dokázal vyhýbať.“


    „A čo potom povedal?“ zvedavo prehovoril Ufón.


    „Vieš čo, už ani neviem...“ zamyslel sa Martin. „Bľabotal niečo, že ho otec nepustil... On mal strašne prísneho otca, musel doma makať sedem dní v týždni... Podľa mňa hlavne vôbec žiadnu chatu nevybavil. Ale akcia to nakoniec bola perfektná,“ mávol rukou.


    Chvíľu ostali všetci ponorení v spomienkach, nebadane krútili hlavami nad Brunom, šialenými podmienkami na starých chatách, ktoré bez problémov prežili, nad zážitkami, na ktoré nikdy nezabudnú. Nad tým, ako stačí povedať jediné slovo, spomenúť názov miesta či krčmy a všetci si hneď vybavia to isté. Boli spolu už veľmi dlho, desaťročia...


    „Ako fasa, že sme sem išli,“ prehodil nakoniec do ticha Martin a keďže si všimol jedno-dve prikývnutia, začal si byť istý, že je všetko odpustené. „Bude na čo spomínať,“ uchechtol sa. „Čisté retro, má to svoje čaro. Nemáme mobily, podmienky bojové, v pivnici zajace... Aj si im niečo hodil?“ otočil sa k Masárovi pochodujúcemu hore-dolu medzi sporákom a jedálenským stolom, kde mal naliate.


    „Dostali nejaké zrno. Vydržia, kým sa zajtra dostanú na pekáč,“ bezstarostne hodil rukou. „Tak, na zdravie!“ vyzval ich x-tý raz.

    Kedysi, kdesi


    S lukom tlačiacim ho do kostnatého chrbta si pripadal ako Indián. Chytila ho obrovská chuť priložiť si dlaň k ústam a vyraziť so seba ich hlasné volanie. Takmer neodolal, ruka mu sama vystreľovala nahor. Bol však dostatočne veľký, aby sa nakoniec ovládol. Otec by ho už nikdy nezobral na lov. Nikdy! Na love platili prísne pravidlá. Otec mu o ňom rozprával nepretržite, odkedy si len pamätá. „Vyber si – buď si korisť, alebo lovec. Nič medzi tým,“ stál pre ním ako nejaký učiteľ a prísne naňho ukazoval prstom. Chlapec mal vtedy možno tri roky a robilo mu problém sústrediť sa na otcove slová. Ten ho však doslova hypnotizoval očami, nútil ho pozerať sa naňho a najmä počúvať. „Ak chceš prežiť, musíš zabiť, iná možnosť nie je!“ pokračoval prísne. „Zopakuj to po mne!“ žiadal ho vzápätí a chlapec väčšinou zopakoval len posledné dve slová. Otec najskôr trpezlivo nanovo predriekal očividne veľmi dôležitý text, keď však chlapec stále nebol schopný verne ho po ňom odrecitovať, pocítil tvrdosť jeho dlane. Aj tresty mali svoje pravidlá. Nesmel pred nimi utiecť, no mal dovolené bojovať. Zdalo sa, že otec dokáže oceniť, keď mu pred tvárou márne šermoval svojimi tenkými ručičkami, keď sa ho pokúšal uhryznúť, kopnúť alebo poškriabať. Niekedy sa pri tom dokonca rozosmial. Keď trestal mamu, nikdy sa pri tom nesmial. Asi preto, že mama nebojovala.


    Na chvíľu zabudol, že sú v lese. Nevšimol si dokonca ani to, že otec pred ním zastal. Keby o pol sekundy skôr zdvihol hlavu, stihol by ešte zabrzdiť. Vrazil do otca. Len trošku, tak ako môže vtáčik vraziť do opancierovaného tanku. Otec ani neotočil hlavu, no vedel, že neskôr sa k tomu vrátia. V podzemí. Teraz mu však bolo jasné, že sa začína lov. Jeho ostrý detský zrak poľahky identifikoval medzi stromami pasúcu sa jelenicu. Keby doňho nevrazil, otec by mu dovolil prvý výstrel. Teraz si však sám plynulým pohybom zvesil z pleca kušu a zacielil.


    [image: ]

    Čas pokročil, kontrolovať to mohol akurát tak jediný vlastník hodiniek Martin, no nenamáhal sa. Igor si medzičasom zdriemol a zjavne to pomohlo, keďže s ním už bolo možné nadviazať očný kontakt. Všetci s výnimkou Masára, Ufóna a stále pracujúceho Vila, mali dosť. Unaveným mozgom akoby veselé témy nevyhovovali, teraz mali skôr chuť jeden do druhého zadrapovať. Obeť sa našla rýchlo.


    „Kamilko, a čo ty?“ milo sa mu prihovoril Rado. „Ako žiješ? Veď nám povedz, sto rokov sme sa nevideli... Čo ženy?“


    A bolo to tu, Martin sa rýchlo vystrel, no v otupenej hlave nedokázal sformulovať šikovnú odbočku od témy, ktorá bola na stole. Preto sa len hlúpo zachechtal, čím situácii vôbec nepomohol, lebo naraz to isté spravili aj Stanley, Oliver a Igor.


    „No veru, Ufón... Nejaké deti, manželky, bývalé manželky,“ chytil sa Stanley.


    „Bývalí manželia?“ prilial benzínu do ohňa inak mĺkvy Oliver. Alkohol aj uňho robil zázraky.


    „Nič také, chalani,“ pokojne odvetil Ufón a mierne sa začervenal.


    „Tak terajší manželia?“ tlačil Rado.


    „Či ešte si nenašiel toho pravého?“ škodoradostne kontroval Stanley.


    Ufón sa zasmial, tvár mu ešte viac očervenela.


    „Veď sa pred nami nemusíš hanbiť,“ opäť si vzal slovo Rado a poriadne si odpil vína, až mu hore krkom vyskočila kyselina. Dvakrát preglgol a do hrobového ticha pokračoval. „Všetci sme boli pri tom, keď si odhalil svoju orientáciu... Teda, Masár nie... Héééj, Masár!“ zakričal na najstaršieho, ktorý v kuchyni vyrábal obložené misy z klobások, vajec natvrdo a nezmyselného množstva cibule.


    „Čo je?“ ozvalo sa spoza rohu.


    „Poď sem!“


    „No čo je?“ prišiel k stolu s nožom v ruke. „Prípitok?“


    „Prečo nie? Dáme si na Ufiho a na to, ako zistil, čo má rád...“ Rado dvíhal takmer prázdny pohár, hoci na alkohol už vôbec nemal chuť. „Koľko sme vtedy mali? Dvanásť? Trinásť?“ pozrel na starších členov partie, pohár radšej položil. Stanley pritakal, Martin hľadel do zeme. „Vtedy už aj chlapci zisťujú, čo sú zač,“ zabával sa Rado. „Išli sme sa takto jeden deň bicyklovať, Ufónko naskočil na svoju zelenú ruskú mašinu, sedadlo rachlo na zem... Pekne sa nastokol na hrubú rúru,“ vytvoril palcom a ukazovákom koliesko. „Vzdychol, nahodil slastný výraz a bolo to!“ rozrehotal sa. Bol to práve Rado, kto sa vtedy postaral, aby sedadlo nedržalo na svojom mieste, a všetci okrem Martina s Ufónom sa k nemu pridali. Masár pomocníka z kuchyne potľapkal po pleci.


    „Nič to, tie štyri percentá musí niekto naplniť,“ zamudroval. „Ale keď ťa uvidím zakrádať sa v noci dolu schodmi...“ poťažkal v ruke nožisko, čo ako vysvetlenie bohato stačilo.


    „Kokso, furt sme boli na bicykloch,“ Martinovi konečne napadol aspoň chabý spôsob, ako odbočiť. „Pamätáte, keď Vilo dostal nový Favorit?“


    „Ježišmárja! Mesiac nás ignoroval a krúžil po dedine,“ chytil sa Rado, keďže už povedal, čo chcel. „Úplný Sagan dvadsiateho storočia. Raz za pol hodinu sa mihol konča ulice, ani len hlavu neobrátil, aby zistil, čo robíme. A kde v riti je aj teraz? Načo toľko dreva?“


    „Idem ho kuknúť,“ postavil sa Ufón, čím sa nateraz oslobodil od nepríjemnej témy. Nerobil si nádeje, že to vytrvá...


    ×


    Keď vyšiel, nejaký čas bolo ticho. Možno preto, že nebolo do koho rýpať... Martin nemal odvahu chalanom niečo vyčítať, aby nebodaj nespustil druhú fázu útoku na kamaráta, ktorého sem fakt nemal ťahať. Aj tak by si nepomohol... Stanleymu padali viečka, uvažoval, že sa natlačí na smiešny gauč medzi Igora a Olivera, no prvý menovaný jeho smerom v nepravidelných intervaloch škaredo gánil, tak si to rozmyslel. Rado, najväčšia padavka v partii, si zívol ako prvý a postupne ho nasledovali ostatní. Bolo po zábave, každý večierok má svoj rozbeh, fázu eufórie aj divoký vrchol, po ktorom nasleduje voľný pád do letargie či rôznych problémov s hlavou, so žalúdkom a s črevami. Ak by bol k dispozícii televízor a pohodlný gauč, v tejto chvíli by sa na ňom všetci vyvaľovali a ten najaktívnejší by držal v rukách ovládač. Žiaden podobný komfort sa však na tejto chate nekonal, a tak si len podopreli ťažké hlavy a natiahli unavené nohy.


    Prááásk! prebrala ich z letargie ďalšia hŕba dreva, ktorá z Vilových rúk pristála na podlahe vedľa kozuba.


    „Héj!“ okríkol ho Rado a chytil sa za hlavu. Vilo ho však ignoroval a na päte sa obrátil. „Čo mu je?“ nechápavo hľadel na dvere, ktoré ešte vibrovali od toho, ako ich Vilo za sebou zaplesol. „Veď keď už má plné zuby kálania, niekto ho vystrieda...“ hľadal podporu u ostatných, no tí naňho len malátne hľadeli.


    „Idem sa vyvetrať, lebo tu zadrichmem,“ rozhodol sa nakoniec Stanley, s ťažkosťami sa vyteperil spoza stola a ako na povel ho nasledoval mladší brat.


    Keď vyšli, Rado kývol smerom k dverám.


    „No, čo myslíš?“ vykrivil ústa. „Stanley poobede dosť divne kukal na Vila.“


    „A teraz zas Vilo nejako zdivel,“ narážal Martin na smršť s drevom.


    „Videl si, keď sme sa sem plahočili lesom?“ spomenul si Rado na svoju jedinú fyzickú námahu za posledné obdobie. „Stanley furt niečo preberal s Oliverom,“ obzrel sa aj na Igora, či nechce niečo dodať. Nechcel.


    „Hmm, videl som. Ale od Vila si držali dištanc.“


    „Celý deň medzi nimi nepadlo ani slovo. Kukám na nich v kuse. Presne ako vravíš, odkedy vystúpili z auta, držia si medzi sebou aspoň desaťmetrový odstup.“


    „Len či je to dobre, alebo zle...“ odfúkol si Martin.


    „Ešteže nie sú spolu na izbe... Len dúfam, že Stanley ho nepôjde v noci zapichnúť... Ja spím dole, pomýli sa...“ Radom prebehla vlna strachu. „Ja spíííím, dolééé!“ zareval, aby to bolo počuť až von. Pre istotu.


    „Nestraš,“ zahriakol ho Martin. „Myslel si si, že ich nájdeme krvavých už na benzínke, a kukaj.“


    „Hmmm, keď myslíš...“ Rado musel nevoľky súhlasiť. „Možno sa odtiaľto všetci vrátime živí a zdraví,“ usmial sa. Viac sa nemohol mýliť.


    ×


    Muselo byť už riadne po polnoci. Nálada bola divná, akoby zrazu nemohli spolu vydržať v jednej miestnosti. Stále niekto odbehával vetrať sa, hoci vonku riadne prituhlo. Dvere búchali, dnu bolo už takmer rovnako zima ako vonku. Aj Igor z ničoho nič vstal z gauča, keď Masár x-tý raz dokvitol od sporáka a v snahe dostať ho do poobednej nálady, pripíjal najmä na Duška.


    „Tu si daj, s týmito...“ prehovoril po dlhých hodinách mlčania mladší z bratov Rovenských a neurčito pozrel smerom k Radovi a Stanleymu. „Idem po Vila, nech je partia pohromade,“ tackavo sa pohol.


    „Drbe mu?“ nechápal Masár, keď sa za ním zabuchli dvere.


    „Nechaj ho,“ jemne ho upozornil Martin. Na Masára však jemné upozorňovanie nikdy neplatilo.


    „A čo má furt s tým Duškom? Však to bolo pred sto rokmi, nie?“


    „Ani ja nechápem,“ pritakal mu Rado, hoci s Igorom mal celoživotné skúsenosti.


    „Celý deň huláka: Na Duška! Na Duška!... A teraz sa tvári, že si Duška nemám brať do huby...“ krútil hlavou Masár. „Nie je nejaký precitlivený?“


    Prepnutý, nie precitlivený, pomyslel si Rado, no pred Martinom to radšej nevypustil z úst.


    „Pozri, Duško bol jeho dvojča, to vieš, nie?“ začal napokon šeptom Martin, keď si uvedomil, že Masár bez vysvetlenia neprestane.


    „Jasné!“ pritakal ten a azda prvýkrát si sadol ku kuchynskému stolu.


    „No a keď mal dva roky, zomrel.“


    „Viem, jasné! No a čo?“


    „No a nebolo to práve príjemné.“


    „Keď skape dvojročné decko, nikdy to nie je príjemné,“ necitlivo zamudroval Masár, no zháčil sa, keď si uvedomil, že sa rozprávajú o Martinovom mŕtvom súrodencovi. Ten len mávol rukou, zjavne bol s celou vecou na rozdiel od Igora vysporiadaný.


    „Utopil sa v našej žumpe,“ vysvetlil Martin potichu, pozrel rýchlo k dverám a potom aj na Rada, či chce niečo dodať. Nechcel.


    „A kúúúrva!“ uznanlivo pokýval hlavou Masár, no vážny výraz dlho neudržal. Páčilo sa mu to. „Ako v žumpe? To tam len tak skočil? Zaplávať si?“


    „No...“ Martin nenachádzal slov.


    „Ale veď to nie je len tak,“ nedalo teraz už plne sústredenému poslucháčovi. „Dvojročné decko si otvorilo poklop alebo čo? Nemali ste to nijako zabezpečené?“


    „No... Nie, teda áno, samozrejme. Stalo sa to, keď došiel fekál, chlapík, čo ho mal na starosti, bol asi nejaký roztržitý alebo čo. Otvoril poklop, niekam odbehol... Duško zatiaľ dobehol...“ Spomínalo sa mu čoraz ťažšie, občas sám nevedel, čo je pravda, a čo sa k strašidelnej historke, ktorá doteraz koluje Palárikovom, počas rokov pridalo.


    „Nejako si ho nikto nevšimol,“ pomáhal mu Rado pozerajúc do stola.


    „No a potom ho ten chlapík pri dočisťovaní objavil. Neskoro...“


    „Kúúúrva,“ páčilo sa to teraz Masárovi ešte viac.


    „Matka sa z toho načisto zbláznila... No a Igor svojím spôsobom tiež. Doteraz sa s tým nevyrovnal, lebo inak boli s Duškom 24 hodín denne spolu,“ dodal Martin. „Zaspávali tak, že sa držali za ruky, a keď niekde behali, nepohli sa od seba ani na dva metre. Navyše si jeho smrť furt vyčíta, ako keby vtedy sám nemal posraté dva roky! Dookola verklíkuje, že keby si vtedy nešiel po ten sprostý posledný nanuk do domu...“ vzdychol si a okamžite stíchol, keď sa rozleteli vonkajšie dvere. Boli to však len Stanley s Oliverom.


    „Čo furt chodíte hore-dole!“ oboril sa na nich Rado. „Zimu sem púšťate!“


    Stanley bez záujmu hodil rukou a pobral sa rovno k schodom.


    „Čo je, kam idete?“ Martin automaticky oslovil aj Olivera, bratov tieň.


    „Spať,“ Stanley neplánoval viac vysvetľovať a s námahou sa teperil po príkrom schodisku. Podvečer, kým bol ako-tak triezvy, si to vyskúšal. Kufor mu hore musel vytrepať Olino.


    „Čo? Ako spať?“ neveriacky za nimi hučal Martin, keďže prvý večer na chate zvykli potiahnuť najdlhšie. Bratom však už nestál ani za slovo. Len lomozenie ozývajúce sa z poschodia potvrdzovalo, že sa z dnešného večierka naozaj odhlásili. Doslova z neho ušli.


    „Magori,“ sklamane si uľavil a obzrel sa po Masárovi, o ktorom vedel, že vydrží aj do rána. Pre istotu mu rýchlo nalial, povzbudzovať do pitia ho nemusel. „Čo v tej kose vytriezveli?“ nechápal a keďže sa odpovede nedočkal, rýchlo si nalial ešte za jeden, nech tiež nedajbože takto trápne nestratí náladu. Potreboval zapiť všetky tie ťaživé spomienky, ktoré mu celé roky trhali dušu, aj keď to na rozdiel od brata nemienil nikomu ukázať. Keby vedel, že na oslave Masárovej päťdesiatky sa bude toľko spomínať na jeho nebohého brata a druhý brat sa dostane do takejto čudnej vývrtky, žiadnu chatu by nevybavil.

  


  
    [image: ]


    Kedysi, kdesi


    Mama bola v spálni už niekoľko dní. Odvtedy, čo otec naposledy rozprával o prašine. Chlapec bol veľmi hladný a rozmýšľal, že ju pôjde poprosiť o nejaké jedlo. Rozmýšľal už dlho, potreboval to sám so sebou poriadne prebrať. Ak ho otec prichytí, ako lezie do spálne, bude zle. V prepadnutom bruchu mu nejaký čas už vôbec neškvŕkalo. Azda už ani hladný nebude... Možno stačí viac sa napiť. Vody mali bárskoľko aj jabĺk na okolitých stromoch. Možno tú mamu predsa len nechá tak. Hrozilo, že začne kričať. Kričala často, aj v noci, keď bola tma a všetci spali. Bol to iný krik ako otcov. Svojím detským rozumom chápal, že otec kričí na nich, keď sa mu zdá, že sú prašiny. A mama kričí... Nekričí na nikoho, kričí, lebo sa bojí. Otec mu kedysi povedal, že mama je mešuge, a pred tvárou si dlaňou spravil niekoľko kruhov. Chlapec nevedel, čo je to mešuge, rovnako ako nevedel, čo je to prašina. Tušil však, že to nie je nič dobré. On nechcel byť mešuge ako mama, ani prašina ako mama a ten druhý chlapec, jeho jediný kamarát. Nechal mamu radšej tak, veď čo keď začne kričať.


    [image: ]

    Muselo byť už okolo obeda, keď sa schody rozvibrovali ťažkými krokmi chlapa po noci presiaknutej alkoholom.


    „Kriste pane!“ zahučal Rado nehľadiac na to, že zvyšok osadenstva ešte možno spí. Vzápätí si však všimol, že Masár s Ufónom už boli hore, provokatívne čulí niečo riešili okolo hrncov.


    „Kriste pane!“ zopakoval a keď si vonku rýchlo odbavil malú potrebu, vyčerpane sa zvalil na svoje včerajšie miesto na tvrdej lavici. „Neviem, či ma viac bolí hlava od chľastu, alebo chrbát od postele. To boli hotové mučidlá, fakírova doska obitá klincami sa má čo učiť,“ hromžil, opatrne si masírujúc spánky prstami. Potajme bol však hrdý na to, že priam zázračne vydržal ťahať najdlhšie. Martin odkväcol zo sekundy na sekundu rovno za stolom a nie dlho nato Masár prekvapil úplne príčetným konštatovaním, že hlavná oslava bude na druhý deň, a do troch minút už chrápal na gauči. Len tak v tielku, ani len deku si neprehodil. Rado naraz ostal za stolom osamotený s Ufónom a mali debatu, ktorá sa mu vôbec nepáčila. Možno ho teraz bolela hlava viac kvôli nej než kvôli lacnému vínu.


    „Kde sú všetci?“ spamätal sa. „Kde je Stanley?“ pozrel na Masára, ktorý si práve niesol šálku s  pariacou sa kávou. Jej intenzívna vôňa na okamih premenila túto neútulnú studenú dieru na niečo ako domov. Aj on by si dal, keby mu mal kto urobiť...


    „Ten už behá aj s Olinom po lese,“ vysvetlil Masár, uvelebil sa na gauči a opatrne si chlipol. Teraz už vôňa kávy zapĺňala celé prízemie.


    „Čóóó? Už?“ nechápal Rado. Na lenivca Stanleyho sa niečo také vôbec nepodobalo. Predpokladal, že ak sa rozhodol vydať ráno nejakú energiu, tak to bolo pri príprave anglických raňajok. Neskutočné, ako sa normálny Slovák dokáže v cudzine načisto preonačiť. Odíde chlapec od Zvolena do Prahy a keď sa po dvoch mesiacoch zastaví na návštevu, privlečie si aj smiešny český prízvuk doplnený o arzenál pomocných slovíčok ako jo a hele. A ešte je na to aj hrdý. Dievča spod Tatier odíde na pár rokov študovať do Ameriky a po triumfálnom návrate na rodnú hrudu pri každej príležitosti vyplakáva, ako bolo všetko v LA či NY neporovnateľne viac cool a trendy než v tej našej najväčšej dedine na Dunaji. No a tlsťoch z Palárikova, kde bol od malička vykrmovaný prvotriednou kačacinkou, morčacinkou a sviňacinkou, kde mu do huby rovno zo záhrady padali teplé mäsité paradajky, sladučký hrášok a obrovské lesklé čerešne, sa teraz ide hrať na to, že niet nad anglickú stravu.


    „Ako už? O chvíľu je tma. Drichmete ako malé deti,“ prerušil prúd Radových myšlienok Masár.


    „Tu je tma furt,“ Rado pozrel von špinavým oknom. Hustý porast ihličnanov spolu s večne zatiahnutou oblohou vytvárali dojem polárnej noci. Pokúsil sa nájsť pohodlnejšiu polohu, z taniera zasvineného fľakmi uschnutej horčice sa naňho pozeralo zopár koliesok klobásy. Jedno si zamyslene strčil do úst a pomaly prežúval. Hľadať chlieb v rozbombardovanej kuchyni, ktorú sa Ufón práve pokúšal dostať do pôvodného stavu, sa mu nechcelo. Vzal si ďalšie koliesko, počúval, ako kávičkár chlipká, v rámci možností si vychutnával pokojné ráno. Po chvíli sa zhora ozvalo otváranie dverí a keď sa obzrel, na schodoch zazrel Martinove šľapky.


    „Čo tu hulákaš?“ pozdravil sa kamarát, za ktorým sa objavil aj brat. Prvý v pyžame, druhý v oblečení, v ktorom včera docestoval.


    „Dokedy ste chceli vydrichmávať ako malé deti?“ Rado si požičal úryvok z Masárovej poznámky. „O chvíľu je tma,“ pomohol si aj jeho odhadom. „A Stanley s Olinom sú už na túre...“


    „Drbe im,“ ocenil snahu kamarátov o kontakt s prírodou Martin a vyšiel von, zjavne kvôli rannej hygiene.


    „Kedy odišli?“ Rado sa obrátil na Igora, ktorý sa zvalil vedľa Masára.


    „Pozor, kúúúrva! Káva!“ Masár od seba prudko odtiahol šálku, no prúd hnedej tekutiny mu aj tak vyšplechol na tielko.


    Igora jeho protesty nezaujímali a nad Radovou otázkou len mykol plecom. Zjavne nemal ani poňatia o pohybe dvojice spolubývajúcich alebo nemal záujem Radovi niečo vysvetľovať.


    „Pôjdeme aj my?“ obrátil sa teda Rado na Martina, ktorý sa už vrátil.


    „Jasné, trochu kyslíka sa zíde,“ prekvapivo súhlasil.


    „Kokso, a ako si sa v noci premiestnil hore?“ uškrnul sa Rado, lebo keď sa s Ufónom rozhodli odpískať záverečnú, nechali staršieho z Rovenských v polohe strelca za pooblievaným kuchynským stolom.


    „Dobrá otázka,“ zaškeril sa Martin. „Zobudím sa, tu tma ako hovädo, čelo otlačené, Masár pílil... No ale vydriapal som sa nejako do postele. Takto...“ prešiel ku schodom a predviedol opatrnú lezeckú pózu – tri pevné body boli základom.


    „Skočil si na mňa,“ pokrútil hlavou Igor.


    „Jáj, to si bol ty? Soráč... Veľmi som nešpekuloval, prvá posteľ, o ktorú som zakopol, bola moja.“


    „No... potom už bola,“ mladší brat len mávol rukou.


    „Dáme kávičku, niečo zobneme...“ povystieral sa Martin, skusmo pokrútil hlavou. „Bŕŕŕ... Čo trochu neprikúrite?“ zohol sa k ledabolo nahádzaným polenám zaberajúcim v tejto chvíli asi tretinu prízemia. Niečo hodil do kozuba, zo zvyšku sa pokúsil urobiť úhľadnú kopu. „Aha ho!“ vytiahol zrazu odkiaľsi z najzapadnutejšieho rohu plochý kus dreva. Bol okrúhly ako terč s amatérsky nakreslenou ľudskou tvárou.


    „Čo je to?“ zaostril Masár.


    „Nóóó...“ obracal vecičku v rukách Martin. „Vyzerá to ako terč... Trochu dosekaný.“


    Masára to zaujalo, odložil kávu na stôl a drevo mu zobral z rúk.


    „Jasné, niekto do toho hádzal nôž,“ zhodnotil okom znalca všetkého, čo súviselo zo zbraňami. „Kukaj,“ zašibrinkoval mu pred očami druhou stranou dosky, kde bola diera. „Sem to patrí,“ automaticky vykročil k stene, pod ktorou sa ešte pred chvíľou váľalo drevo, a umiestnil terč tam, kde bolo jeho miesto – na klinec, ktorý akurát pasoval do diery v dreve.


    „Kokso, fakt,“ pochválil ho Martin, no Masár už v kuchyni hľadal vhodný nôž.


    „Kašli na to!“ odtiahol sa Rado, keď chlap s obliatym tielkom zaujal postoj a vyzeralo to, že trajektória hodu bude len pol metra od jeho ramena. Prirodzene, Masára tým nezastavil.


    „Kukajte!“ zamieril, prižmúril jedno oko a vrhol.


    Bum! Cink!


    Trafil síce, ale len rúčkou, a tak nôž s cvengotom dopadol na zem.


    „Repete!“ nedal sa odradiť.


    Bum! Cink!


    Dopadlo to takmer rovnako, akurát že nôž sa odrazil ako naschvál smerom k Radovi, ktorý si automaticky chránil tvár.


    „Kašli na to, Masár!“ zahučal a posunul sa čo najďalej od terča, pretože namotivovaný vrhač to rozhodne nemienil vzdať. Bum! Cink! ozývalo sa nasledujúce minúty, takže ostatní obmedzili svoj pohyb na minimum a vyčkávali, kým ho to prestane baviť.


    „Osrať!“ zhodnotil napokon svoj výkon a posadil sa na gauč so zvyškom vychladnutej kávy v rukách. „Večer si dáme preteky,“ doložil. „No čo?“ ohradil sa, keď sa nedočkal žiadnej reakcie. „Toto je tu jediná spoločenská hra. Dáme miesto kariet.“


    „Dáme, dáme,“ neprítomne súhlasil Martin a hltavo sa napil minerálky. „A kde je Vilo?“ spomenul si zrazu. „Ešte spí? Či zas rúbe drevo?“ pozrel sa ku schodisku a vzápätí k dverám.


    „Keď som vstal, v izbe už nebol... Tuším...“ zamyslel sa Rado. „Včera rúbal, akoby šlo o život. Divný bol... Prepil sa do nasratia, neposedel tu ani desať minút,“ zhodnotil ho odborne.


    „Aj ten je na túre...“ ozval sa Masár.


    „Fakt? Akože so Stanleym a s Oliverom? Neverím!“ Rado sa zamračil na Masára, ten však len mykol plecom a sústredil sa na zberkanie bodiek z kávovej usadeniny zo svojho tielka.


    „Počujte, tak poďme aj my, lebo naozaj bude tma,“ ťažkopádne sa zdvihol Rado, dúfajúc, že čerstvý vzduch mu pomôže. Po chvíli sa rozhýbali aj Martin s Igorom.


    ×


    Trvalo takmer hodinu, kým sa vystrojili. Najprv sa horko-ťažko prinútili niečo zjesť, potom na seba navliekli množstvo vrstiev zodpovedajúcich poveternostným podmienkam: zase sa niečo sypalo zhora a ešte sa aj rozfúkalo. A potom Igor sedel nenormálne dlho na záchode.


    Aby sa celkom nespotili, Martin s Radom ho čakali vonku, prvý fajčil s nohou vyloženou na masívnej lavici, druhý pozeral do tmavého lesa.


    „Hentí dvaja teda nejdú?“ uisťoval sa Rado, ktorému oklieštená zostava vyhovovala.


    „Nie. Asi nie.“


    „Vilo si tu už určite dal aspoň desať kilometrov. Myslíš, že fakt šiel s Malými?“ obrátil sa na Martina.


    „Nie. Asi nie,“ odvetil Martin.


    „Kade pôjdeme?“ obzeral sa Rado hľadajúc niečo ako turistický chodník, cestičku, najlepšie odhrnutú asfaltku nie príliš do kopca. „Aha, tu sú nejaké stopy,“ zbadal udupaný sneh smerom na sever. „To by mohli byť stopy Stanleyho a Olina. Pôjdeme za nimi, dobre?“


    „Keď myslíš,“ bez záujmu súhlasil Martin. „Kde je toľko ten Igor?“ pozrel ku dverám, ktoré sa práve v tej chvíli otvorili a objavila sa v nich bledá tvár posledného člena turistického miniklubu.


    „No hybaj!“ mávol mu rukou starší brat a obrátil sa smerom, kde mu Rado pred chvíľou ukázal stopy.


    Keď prešli pár desiatok metrov, Martin pokrútil hlavou.


    „Toto nebudú ich stopy...“ pozrel na Rada, ktorý kráčal hneď za ním. Igor si udržiaval odstup zo včera, no predsa len sa s ním už dalo komunikovať aj slovami. „Pozri, aké sú zasnežené. Podľa mňa tadiaľto išiel len jeden človek.“


    „Hmmm,“ Rado skúmal neodborným okom zem. „Tak, žeby Vilo?“


    „Vravím ti, že sú staré.“


    „No tak vyrazil skoro ráno. Furt tu sneží ako v Rusku,“ zamudroval Rado. „Čo myslíš?“ obrátil sa k Igorovi, ktorý ich dobehol, no otázku ignoroval.


    „Veď je to jedno,“ vyhlásil Martin a pohli sa ďalej.


    „Tak ideme hľadať čerstvé stopy? Stanleyho s Olinom?“ nedalo Radovi.


    „A načo?“ nechápal Martin a ani sa neobzrel.


    „No tak...“ zaváhal Rado. „Niekadiaľ musíme ísť. Turistické značky tu nepoznajú,“ šomral odovzdane nasledujúc kamaráta, ktorý zjavne nemienil meniť smer.


    ×


    Kráčali hodnú chvíľu fučiac od námahy, keďže bolo treba poriadne dvíhať nohy a navyše terén mierne stúpal. Ľudia vyrastajúci na sever od Novej Bane či Trenčína by si to ani nevšimli, no pre partiu, ktorá sa v detstve musela sánkovať na pármetrovej hrádzi palárikovského kanála, to bol plnohodnotný výstup. Rado sa stále obzeral na všetky strany, kvárili ho obavy, že sa v tejto ničote stratia. Bez mobilov, GPS či akýchkoľvek máp si pripadal zúfalo bezbranný. V lese bola navyše riadna tma, akoby im z denného svitu ostávali už len posledné minúty.


    „Počuj,“ prelomil ticho Martin, keď konečne zastali, aby sa vydýchali. „Daj mu už pokoj.“


    „Komu?“ fučal Rado v predklone. Mal dosť.


    „Vieš komu,“ snažil sa mu pozrieť do očí. „Veď vidíš, že je to normálny chalan. Úspešný, skromný, nepindá.“


    „Dobre, dobre...“ Rado hodil rukou, druhú mal stále opretú o stehná. „Ufón je teraz to posledné, čo ma trápi.“ Igor ich opäť dobehol.


    „Igi, prosím ťa, nechaj aj ty Kamila tak, dobre?“ Martin sa pozrel mierne na brata, hoci ten včera potvrdzoval pretrvávajúcu averziu voči staronovému členovi partie len občasným smiechom.


    „Kašlať na Ufóna,“ hodil aj on rukou podobne ako pred chvíľou Rado a bez záujmu o túto debatu sa pohol ďalej, hoci aj on ledva lapal dych.


    „Počujte, chalani,“ ozval sa Rado nenútene, keď videl, že starší brat má tendenciu okamžite nasledovať mladšieho. „Veď si ešte chvíľu oddýchnime. Už sme museli prejsť najmenej päť kilometrov.“


    „To určite,“ odfrkol si Igor, no zastal a prázdny pohľad zabodol do kmeňa mohutného stromu.


    „Pamätáte si tú párty u Malých v záhrade?“ vyhŕkol zrazu Rado.


    „V záhrade?“ nechytal sa Martin.


    „No, pred sto rokmi, ešte som chodil na výšku, Lenči bola práve v prvom ročníku na medine... Mohlo to byť chlp pred prázdninami, starý vtedy niekam zmizol, takže bol čistý vzduch.“


    „Jáááj,“ spomenul si Martin. „Vtedy sme furt žúrovali.“


    „Ale toto bola najbrutálnejšia žúrka. Totálne delírium. Pokúšali sme sa opekať prasa...“


    „Ježišukriste,“ osvietilo náhle Martina a aj Igor konečne zaostril na kamarátov. Bol vtedy ešte sopliak, no starší z partie mu prvýkrát dovolili piť pivo bez obmedzení. Vracal z neho štvornožky.


    „No vidíte, že ste si spomenuli.“


    „A čo? Čo s tým?“


    „No nič, len že...“ pán spisovateľ zrazu ťažko hľadal slová. „Len som si tak spomenul, že to tam bolo fakt brutálne. Stanley sa nejako stratil...“


    „Všetci sme sa stratili,“ usmial sa Martin, keďže to naozaj bola aj na ich pomery nenormálne devastačná žúrka.


    „No veru,“ pritakal Rado. „Úplne mám zatmenie,“ snažil sa prinútiť bratov spomínať.


    Martin však len neurčito povedal: „To boli časy… No čo? Vydýchaný?“ napravil si ruksak a otočil sa k Igorovi, ktorý sa automaticky pohol. Rado len zafučal, chcel pokračovať v tejto debate, chcel ešte trochu oddychovať a úplne najviac zo všetkého chcel, aby sa konečne otočili. S dlhým vzdychom sa vydal za bratmi. Nohy mal ťažké, chrbát boľavý, v hlave zmätok.


    ×


    Zošerilo sa, sneh padal hustejšie, nešetril ich ani vietor. Najhoršie bolo, že nič nedokázalo rozptýliť ich pozornosť. Žiadne prírodné atrakcie, zamrznuté vodopády, lavičky, kde by sa dalo oddýchnuť, rázcestníky, na ktorých by mohli študovať mapy a prehodiť pár slov s inými turistami. O nejakom náučnom chodníku plnom tabúľ so zaujímavosťami o miestnej faune a flóre mohli v týchto končinách naozaj len snívať. Postupovali čoraz pomalšie s hlavami sklonenými k zemi.


    „Počujte, nejako veľa je tu tých stôp,“ preťal ticho Martin a dobehol Igora.


    „Čo?“ otočil sa ten neochotne. Aj on mal dosť, no robilo mu dobre, že môže diktovať tempo, ktorému tá zdochlina vzadu nestíha.


    „Aha, nejako veľa je tu tých stôp,“ snažil sa prehlušiť vietor Martin. „Kukaj,“ ukazoval rukou a obaja sa snažili rozlúštiť priehlbiny v snehu.


    „Čo je?“ došuchtal sa k nim Rado. „Vraciame sa už konečne?“


    „Pozeráme, že je tu už nejako veľa stôp,“ ukazoval aj jemu Martin. „A toto... toto vyzerá ako od snežníc alebo čo,“ mračil sa na oveľa masívnejšie odtlačky.


    „Ty vieš ako vyzerajú stopy snežníc?“ pochyboval Rado. „Povedal by som, že takéto odtlačky som videl aj okolo chaty...“


    „A nie je to jedno?“ bez záujmu zhodnotil situáciu Igor.


    „Kedy sme sa napojili aj na tieto ďalšie stopy?“ nedalo Martinovi a neurčito ukázal rukou. Dávno prestal sledovať, kadiaľ idú a čo alebo koho nasledujú. Išli jednoducho po nejakých stopách, čo im v tomto mŕtvom priestore pripadalo rozumnejšie ako pochodovať len tak naverímboha.


    „Jedny navyše akoby smerovali tam a druhé späť,“ mudroval Rado a čupol si. Aj jeho to zaujalo, trochu sa aj začal obávať, na koho tu môžu naraziť.


    „A to ako rozoznáš?“ posmešne prehodil Igor odmietajúci sa zmysluplne zapojiť do tejto zbytočnej debaty. Stopy boli také zasnežené, že po nich ostali len okrúhle priehlbinky.


    „Má pravdu,“ rozhodol sa súhlasiť Martin, ktorý si tiež čupol a dlaňou ohmatával útvary v snehu.


    „Ale mám dobrú správu!“ Rado sa vystrel s hlasným zastonaním. „Rozhodne nič z tohto nezanechal medveď.“


    „Uff, pravda je,“ opäť súhlasil Martin a aj on sa namáhavo vystrel. Medveď bol celé roky najväčším postrachom počas ich výletov do prírody. S výnimkou Masára sa jednotne zhodli na tom, že s našou najväčšou šelmou sa nechcú stretnúť nikde inde, len v zoologickej záhrade. Masár, práve naopak, o kontakte s nebezpečným chlpáčom sníval. Somár.


    „Mohli to byť Stanley s Olinom, možno sa medzičasom tadiaľto už aj vracali,“ naprázdno dumal Rado. „Ja teda už hodnú chvíľu cestu vôbec nesledujem.“


    „Veď aj ja idem ako mulica, len tuto za bratom,“ Martin pozrel na Igora, ktorý nepokladal za potrebné niečo k tomu dodať. Jedny stopy sem, druhé tam, snežnice, čo on s tým... Dôležitejšie bolo, že si so sebou zobral fľašu, z ktorej si teraz výdatne logol.


    „Díky,“ zareagoval brat na ponúknutú fľašu.


    „Len trochu,“ pridal sa aj Rado, pretože potreboval podkúriť. Spotený chrbát ho už hodnú chvíľu riadne oziabal. Keď do seba nalial pálivú tekutinu, naplo ho a len s vypätím všetkých síl ju v sebe udržal, spolu s úbohým obsahom žalúdka. Ráno toho zjedol minimum. Nedalo sa.


    „Nie je mi dobre chalani,“ posťažoval sa a automaticky si siahol na čelo. „Čo keď mám tú sprostú koronu?“ preľakol sa, keďže mu bolo naozaj mimoriadne na figu. Unavený, v hlave mu trešťalo, hrdlo ho pálilo, pot sa z neho lial.


    „Samozrejme, Spisovateľ,“ odfrkol si Igor.


    „Toto sa volá opica,“ súhlasil s ním starší brat.


    „Ja neviem, je mi kosa, určite mám teplotu,“ ľutoval sa Rado. „Nemal som sem loziť. Sú toho plné správy, zostaňte doma, izolujte sa, obmedzte kontakty... A my sa trepeme na chatu.“


    „Nútil ťa niekto?“ Igor ho prebodol pohľadom nesnažiac sa maskovať pohŕdanie a vzápätí sa otočil.


    „Poď ešte kúsok,“ miernejšie ho oslovil Martin, keď sa od nich jeho mladší brat vzdialil. „Potrebujeme len vypotiť zo seba ten chľasť zo včera, uvidíš,“ usmial sa, no preventívne skontroloval hodinky a vzápätí aj oblohu. V tejto časti sveta akoby oficiálny čas nekorešpondoval s prírodnými cyklami. Dve hodiny a už je hnusná tma.


    „No dobre,“ rozhodol sa prekonať Rado, keďže predstava návratu na chatu výnimočne vôbec nebola príjemná.


    „Strašné ubytko si nám vybavil, Martinko,“ vzdychol rezignovane. „Vilo chrápal, aspoň päťkrát som sa zobudil. A samozrejme, musel som ísť na hajzel... Skoro som sa zabil na tých schodoch. Asi budem šťať do nejakej fľaše alebo čo,“ krútil hlavou.


    „Dobrý nápad!“ ukázal mu Martin vztýčený palec. „Tak poď, lebo stratíme Igora.“


    ×


    Plahočili sa ďalej bez akýchkoľvek orientačných bodov, po stopách, ktoré tu zanechal nevedno kto, nevedno kedy. Minuli len zo dve tmavé, zjavne opustené chaty. Vyzerali ešte úbohejšie než tá ich.


    „Otočíme sa už konečne?“ ozval sa Rado tretí raz s rovnakou prosbou, keď zbadal, že bratia konečne stoja a čakajú ho.


    „Ideme už, prosím, naspäť?“ potešil sa, keď k nim prišiel. Stáli k nemu chrbtom, bez pohnutia hľadeli do zeme. Chvíľu si myslel, že pekne vedľa seba kreslia v snehu žlté srdiečka. No keď si vedľa nich stúpol, oblial ho pot.


    „Čo je to?“ vyvalil oči a hneď vedel, že položil hlúpu otázku. Črtala sa pred nimi obdĺžniková jama široká necelý meter, približne rovnako hlboká a dlhá zo dva metre. Sneh ju medzičasom zakryl, rovnako ako kopčeky hliny po jej bokoch, no nikoho to nemohlo oklamať. Najviac zo všetkého pripomínala plytký hrob.


    „To je... Čo to je?“ Radovi preskočil hlas a snažil sa zachytiť pohľad aspoň jedného kamaráta. Príšerný les bez života. V rozprávke by stálo, že na okolí ani vtáčika, ani letáčika. A teraz toto!


    „Nič. Čo by to bolo?“ precedil po chvíli cez stisnuté pery Martin.


    „Vyzerá to ako hrob, čo by si povedal, Spisovateľ?“ stoicky podotkol Igor.


    „Hrob tu? Načo hrob?“ nechápal ten najviac vystrašený, rovnako ako nechápal, prečo ho zrazu Igor volá tou hlúpou prezývkou, ktorú v partii používali, len keď mali vypité a on ich niečím poriadne vytočil.


    „A čo my vieme?“ nadurdil sa Martin. „Vidíme to isté, čo ty... Ktovie, čo to vlastne je. Poďme naspäť,“ obrátil sa zrazu na odchod.


    „Super,“ potešil sa Rado, keďže z namáhavého pochodu a čerstvého objavu sa mu zase dvíhal žalúdok. Zmobilizoval v sebe zvyšky energie, naposledy sa pozrel na dieru v zemi a vykročil späť. Martin očividne plánoval rýchly návrat, rezko vykračoval bez obzretia. Takmer bežal. Posledný sa otočil Igor, neutrálny výraz v jeho tvári sa dlhodobo nemenil. Bez náhlenia sa pobral za kamarátmi, no ešte predtým sa ostražito poobzeral na všetky strany.

    Kedysi, kdesi


    „Ak dáš prvú ranu, tvoj protivník už nedá žiadnu... Čo ťa ohrozuje, to znič – čím skôr... Bráň si svoj revír! Keď chceš vyhrať, nesmieš protivníka ľutovať – zmilovanie je cesta do pekla! Je ti ľúto tej chutnej lane, zdochneš od hladu!“ memoroval v hlave pravidlá skutočného lovca, pretože dnes veľmi, naozaj veľmi chcel ísť s otcom do lesa. Už celé týždne ho nikam nezobral, hoci chlapec neustále na dvore trénoval streľbu z luku i kuše, donekonečna sa učil skladať a rozoberať pasce, s nožom narábal ako vyučený mäsiar. „Skutočný chlap je lovec! Každým lovom získavaš silu, skúsenosti, obživu, slobodu!“ odrapotal v duchu aj poslednú z dôležitých zásad. Usmial sa, vykukol zo šopy, kde sa rád hrával. Áno! Otec už prichádzal, na chrbte mal zavesenú kušu, videl, ako mu kývol. Potlačil výkrik radosti, chcel sa správať ako správny lovec a nie ako nejaké pojašené decko... či prašina, ktorá nie je dobrá na nič. Hrdo vykročil k otcovi, celá tvár mu žiarila.


    „Kde máš luk?“ pozrel naňho otec.


    Chlapec sa stále usmieval, hrdo vypínal chudučký hrudník.


    „To čo je toto?“ pozrel otec nadol. „Kladivo?“


    Chlapec len šťastne prikývol.


    „Myslíš si, že ideme dosky pribíjať alebo čo?“


    Chlapcov úsmev pohasol. Jasné, že nejdú pribíjať žiadne dosky! Idú na lov! Dôrazne preto pokrútil hlavou z boka na bok.


    „No tak načo máš za opaskom to sprosté kladivo?“ zahrmel otec.


    Čo to nechápal? Chlapec prvýkrát zapochyboval o otcovej absolútnej múdrosti. Všetko, čo vedel, ho naučil tento chlap. Práve on mu raz v noci hodil na posteľ časopis plný kreslených obrázkov. Bol vtedy preč niekoľko dní. Mame doniesol voňavku a jemu ten najfarebnejší časopis, aký kedy videl. Keď sa neskôr naučil čítať, bol trochu sklamaný, že nerozumie textom v bublinách, ktoré vychádzali postavám z úst. Keď mala mama svetlejšiu chvíľku, vysvetlila mu, že to je iný jazyk. Smutný bol len chvíľku, dokonale poznal každý obrázok, rozumel každej emócii aj celému príbehu. Najdôležitejší bol bojovník s obrovským kladivom, domyslel si, že sa volá Thor. Vždy všetkých zachránil, nepriateľov pohlušil. V kladive bola jeho sila! Čo to vari otec nevie? Veď on mu dal ten časopis.


    „Prašina mizerná!“ zhnusene sa teraz naňho pozrel a otočil sa na päte. Keď sa chlapec pohol za ním, len zdvihol ruku. Znamenalo to, že má stáť, že má zostať na dvore, kým otec bude loviť. Aj on už bol prašina...


    [image: ]

    Zažili už všeličo. V Slovenskom Raji pred rokmi amatérsky neodhadli dĺžku naplánovanej trasy, svoje sily ani prevýšenie. Navyše, keď sa z Hrabušíc popri Hornáde vytrepali na Tomášovský výhľad, rozhodli sa improvizovať. Igor navrhol, aby sa vrátili cez Kláštorisko, kde si dajú pivečko, a potom si požičajú bicykle, na ktorých sa ako najväčší páni odvezú pekne dolu kopcom k svojim zaparkovaným autám. Sám to vraj predtým absolvoval. Jednohlasne súhlasili, na Kláštorisku ich však čakalo hneď niekoľko zistení. Nepríjemných, samozrejme. Prvé, že sú so silami na konci. Bol jún, pre miestnych sa sezóna ešte nezačala, takže pivečko sa nekonalo, a z rovnakého dôvodu sa nekonali ani bicykle. A zistili aj to, že na zdolanie posledných kilometrov na roztrasených nohách majú primálo času, keďže večer sa neúprosne blížil. Ani nehovoriac o tom, že im došla voda a tiekli nervy.


    Zažili už naozaj všeličo, pretože sa často správali hlúpo, karty miešalo počasie a do prírody vyrážali po opici. Návrat od plytkého hrobu do ošarpanej chaty uprostred ničoho však všetko prekonal. Sympatické sneženie z predošlého dňa zmenil nepríjemný vietor na chumelicu bičujúcu ich rovno do tváre. Stopy, ktoré cestou tam po očku sledovali, a dokonca aj ich vlastné stopy sa rýchlo plnili tým bielym svinstvom, takže neraz museli zastať, aby ich celkom nestratili. Navyše stôp teraz akoby pribúdalo, rozbiehali sa rôznymi smermi bez akejkoľvek logiky. Pozbierali v sebe zvyšky zdravého rozumu a dvakrát sa radšej vrátili, pretože viac intuitívne ako rozumom vycítili, že sú totálne mimo trasy. Opätovne preklínali nápad nevziať si mobily, ktoré by im v sekunde pomohli zorientovať sa.


    Poslednú polhodinu komunikovali už len posunkami. Mávnutie rukou – poďte za mnou, pokrútenie hlavou – zlá cesta... Keď Martin ako prvý vykríkol, že vidí ich chatičku, dokonca aj Igor sa uvoľnene rozosmial. Radovi vyhŕkli slzy, nohy mal v sekunde ľahšie a popierajúc zákony fyziky dokonca pobehol a veselo pľasol vyškereného Martina po chrbte.


    Naozaj museli riadne poblúdiť, keďže k chate dorazili úplne z opačnej strany. Smerom od kôlne.


    „Aha ho, tak tu sa včera Viliam tak zúrivo realizoval,“ pobúchal Rado na drevenú stavbu. „Vilíííí!“ zakričal v očakávaní, že zdnu začuje narážanie sekery na klát. Upútalo ho však čosi iné. „Masár už tuším začal jatky,“ ukázal na kvapky krvi pod strieškou.


    „Micákov už dal dole? Hádam ešte nepožral všetky oči, to chcem vidieť!“ zaškeril sa výpravca a nazrel do šera kôlne.


    „Karol, si tu, ty vrah malých zajačikov?“ vošiel dnu. „Fuj, aký čudný smrad,“ ovalilo ho.


    „Čistý bezdomovec,“ súhlasil Rado, ktorý počas cestovania bratislavskou MHD zaznamenal množstvo kontaktov s týmito smutnými existenciami.


    „Karol?“ zvolal Martin žmúriac do šera. Ako tu len mohol Vilo v noci rúbať drevo? Mal čelovku? Lampáš? Obzeral sa, či nezbadá nejaký vypínač alebo žiarovku visiacu zo stropu. Nič. Dvere otvoril dokorán, aby dnu preniklo viac svetla, a pohol sa k zadnej stene kôlne. „Čo sa ožral?“ nechápavo vyhlásil, keď spravil zopár krokov potkýnajúc sa o všadeprítomné drevo.


    To si už aj Rado všimol obrysy ľudských nôh trčiacich do priestoru spoza veľkého klátu. „Zaspal tu jebo?“


    „Vilo!“ keď bol Martin dostatočne blízko, pochopil. Zohol sa k ležiacemu chlapovi a chytil ho za plece. „Bože!“ vzápätí sa odtiahol, akoby ho kopla elektrina, a zostal stáť s vytreštenými očami.


    „Čo je? Je to Vilo?“ pomaly sa k nemu prikradol Rado, každou bunkou svojho tela tušiac, že sa niečo deje, že niečo je zle. Veľmi zle. Nasledujúce hodiny si dookola v hlave prehrával tisíce nepodstatných detailov, ktoré si jeho mozog zbytočne uchoval. Sčernalé rozpukané drevo steny, o ktorú sa Vilo opieral hornou časťou tela. Dlhú sivú pavučinu, ťahajúcu sa od stropu po podlahu. Kamarátove rozďavené ústa, sklenený pohľad a predovšetkým krvavú preliačinu v jeho čele. Prvé, čo mu napadlo, bolo, že ako to len preboha lekári napravia? Či bude musieť byť Vilo do konca života takto groteskne znetvorený. Už len šém mu tam vložiť ako Golemovi... Do konca akého života?


    Potom to jeho ťažko skúšaný žalúdok definitívne vzdal. Odkašľal si, dvakrát ho naplo nasucho a následne mu tých zopár kúskov polostrávenej klobásy aj s kyselinou vyletelo k nohám.


    „Čo je? Čo tu strašíte?“ vošiel do kôlne aj Igor. „Čo tu šablíš?“ oboril sa naňho.


    Rado nebol schopný žiadnej reakcie, Martin, o chlp menej otrasený, ukázal rukou na čudnú handrovú bábku, ktorá bola nedávno ich kamarátom.


    „Fúha,“ zhodnotil Igor, keď si čupol k Vilovi, a Radovi až neskôr došlo, že to bola dosť chabá rekcia. Chýbala jej akákoľvek emócia. Uvedomil si však aj to, že kamarát po rokoch práce na röntgenológii už videl onakvejšie nehody. Najmä Masár bol celý šťastný, keď im rozprával o devastačných poraneniach končatín, lebkách puknutých ako vajce či rozštiepených panvách a ľuďoch kvíliacich v agónii, keď sa ich snažili pozliepať do pôvodného tvaru.


    „Čo mal vypité?“ vyšetroval teraz röntgenológ pokojne. „Musel si drbnúť sekerou,“ naznačil úder do čela. „To som ešte nevidel... Veď chalanisko nebol žiadny amatér, mestská krysa, čo chytí prvýkrát v živote do ruky sekeru a ide machrovať pred frajerkou... Musel mať vypité!“ súhlasil sám so sebou a vystrel sa.


    „Akože je po ňom? Úplne?“ uisťoval sa Rado od dverí. K bývalému kamarátovi by sa už nepriblížil ani za svet.


    „To si píš,“ zamyslene pokýval hlavou Igor.


    „Čo teraz?“ prebral sa konečne Martin. Igor len mykol plecom, vytiahol z vetrovky cigarety a jednu mu ponúkol. Lačne po nej chňapol. Bratia si zapálili, hlasno vyfúkli prvý dym. „Idem po chalanov,“ obrátil sa starší, keďže cítil potrebu dostať odpovede na desiatky otázok, ktoré sa mu zrazu rojili v hlave.


    „Čo s ním?“ opýtal sa po chvíli Rado od dverí. „Ideme ho niekam zobrať? Treba zavolať políciu? Musíme zavolať políciu!“ pochopil.


    „Volaj. Sto dvanásť alebo sto päťdesiatosem...“ uškrnul sa Igor, odpľul si k Vilovým nohám a uvoľnene sa oprel o stenu. Rado, totálne vyvedený z miery, nevedel pochopiť, ako môže kamarát vyzerať takto pokojne, priam až spokojne. Striaslo ho od hrôzy, v prítmí sa márne pokúšal nájsť Igorove oči. Veril, že svojím správaním len kamufluje, aký je z celej veci otrasený. Pokúša sa tváriť ako v práci, ako profesionál nad vecou. Keď si však tuho potiahol z cigarety a jej rozpálený koniec mu mierne osvietil črty tváre, nebolo tam nič. Maska ľahostajnosti držala pevne, prázdny pohľad desil. Rado podvedome o krok ustúpil, keďže kamaráta, ktorého poznal, odkedy sa narodil, v tomto človeku nevidel.


    „Kde je?“ ozvalo sa vtom od chaty a o dve sekundy sa okolo Rada pretlačil Masár. Stále mal na sebe tielko obliate kávou a cez sneh sa prebrodil v kroksoch. „A kúúúrva! Fajnové!“ zhodnotil, keď si bez okolkovania čupol k Vilovi, akoby práve objavil mimoriadne veľký dubák bez najmenšieho kazu. Zašmátral v zadnom vrecku, zháčil sa... „Sprostý mobil,“ smutne zvesil plecia a hoci Radovi najskôr napadlo, že plánuje volať pomoc, vzápätí si uvedomil, že si túto morbídnu chvíľu chcel zvečniť na pamiatku. Neskutočný chlap!


    „Nechaj ho, ty debil!“ zrúkol naňho od dverí Martin, ktorý sa vrátil aj s Ufónom. „Polícia by ho mala nájsť tak, ako sme ho objavili,“ dodal múdrosť stokrát čítanú v knihách či napozeranú vo filmoch a seriáloch s kriminálnou tematikou.


    „Ale, prosím ťa,“ mávol rukou Masár a druhou sa snažil Vilovi otočiť hlavu. „Posmrtná stuhnutosť. Alebo mráz,“ prehovoril vážnym hlasom. Tvárou bol teraz azda päť centimetrov od tej Vilovej. „Drbol sa riadne. Silný chlap,“ konečne sa otočil k ostatným. Oči mu žiarili, ako keď decko ponorí lyžicu do pohára plného nutely. Rada opäť naplo, Ufón s Martinom naňho zhnusene pozreli, Igor ďalej bez záujmu fajčil opretý o špinavú stenu kôlne. „Všetci sme mu hovorili, načo toľko dreva... Tak, a teraz to má. Nehoda. Prípad uzavretý. Načo políciu?“ Masár vyriekol ortieľ a už opäť dychtivo študoval hmotu bez duše.


    „Kedy sa to stalo? Teraz vybehol rúbať?“ nechápal Martin a pozrel na Ufóna, ktorý sa tváril, akoby stále nepochopil, čomu čelia. Zrejme ho to tiež riadne preplieskalo.


    „Veď bol preč od rána. Nie?“ odvetil Masár a spýtavo sa otočil k Ufónovi.


    „Ako preč? Kedy sa sem dostal?“ nedokázal sa zorientovať Martin. Pobúchal si po čele, skúšal naštartovať mozog, keďže zatiaľ sa v tom nevedel zorientovať. Ostatní tiež len bezradne pozerali. Rado, vyplašený ako srnka pred reflektormi auta, pozoroval celý výjav z bezpečnej vzdialenosti, Ufón bol úplne stratený, Igor nevyzeral, že by ho celá vec zaujímala, zato Masára zaujímala až priveľmi. Prstom teraz prechádzal po okraji hlbokej rany, ktorá sa Vilovi stala osudnou.


    „Hej, Karol!“ zakričal naňho Martin nervózne. „Vy ste ho od rána vôbec nevideli? Išiel na túru a teraz je tu?“


    Masár akoby sa musel premôcť, keď odtŕhal pohľad od mŕtveho druha. Ukazovákom sa mu stále dotýkal čela.


    „Hej, tak nejako,“ odvetil duchom neprítomný.


    „Vrátil sa z lesa, zjavne mal ešte kopu síl... nie ako my,“ prebral sa Rado, sledujúc všetko odo dvier, aby z Vila videl len nohy. „No a hneď išiel rúbať,“ uvažoval.


    S tým sa dalo súhlasiť. Martin však nespokojne behal očami po kôlni.


    „A kde má nejaký ruksak? Uhni!“ snažil sa pretlačiť popri Masárovi a nezakopnúť pritom o ležiaceho kamaráta, hoci tomu to už mohlo byť jedno. „Nič tu nie je. To išiel len tak?“ pripadal si, že je z toho všetkého stále sprostejší. Konečne sa rozhýbali aj Ufón, ktorý nakúkal do odľahlých rohov, a Rado pátrajúci v bezpečnom okolí kôlne. Vilo mal oblečenú vetrovku, na nohách turistické nohavice a mohutné topánky. Hlava holá, presne v jeho štýle. Tvrdý chlap... to bol.


    „Nechápem,“ zhodnotil nakoniec Martin. „Kto ho vlastne videl naposledy?“ postavil sa do stredu kôlne a všetkých si postupne premeral pohľadom. „O koľkej ráno odchádzal?“ pristavil sa nakoniec pri Masárovi, no okamžite si uvedomil nezmyselnosť svojej otázky. „Približne?“ pozrel na Ufóna.


    „Hmmm,“ pokrčil ten plecami.


    „Rozprávali ste sa vôbec? Čo hovoril? Kam sa chystal?“ chrlil ďalšie otázky, keďže mu to konečne začínalo páliť. Asi pomohla cigareta, a tak si rýchlo zapálil ešte jednu.


    „Čo ja viem?“ neprítomne prehovoril Masár s pohľadom stále blúdiacim po tele na zemi. „S Ufim sme boli v kuchyni, zarachotili schody, Stanley s Olinom niečo po sebe hulákali, dojedli, čo ostalo na stole od včera, a zmizli ako smrad.“


    „A čo Vilo?“


    „Čo Vilo?“


    „No išiel pred nimi? Alebo s nimi? Po nich? Čo hovoril?“ Martin prechádzal od nervozity k zúrivosti, pohľadom opäť hľadajúc Ufóna, no ten sa nevzdával a stále snoril v kôlni po batohu alebo nejakej dobre ukrytej indícii, ktorá by im pomohla pochopiť celú situáciu.


    „Kedy Vilo niečo hovoril?“ zachechtal sa Masár. „Teraz je rovnako urečnený, ako bol celý život,“ uškrnul sa na všetkých, celý spokojný s tým, aký je vtipný. Aby žartík ešte vypointoval, pritlačil palce na Vilovu hornú a dolnú peru a začal nimi hýbať. „Ahojte chalani! Nebojte sa o mňa, iba som si dal šlofíííka,“ hovoril zmeneným hlasom, ktorý sa mal podobať na Vilov.


    „Prestaň, pre boha živého!“ zvrieskol naňho Martin. „Môžeš sa, prosím, sústrediť?“ donútil sa vzápätí preladiť na pokojnejší tón. Vonku sa už takmer úplne zotmelo, ledva na seba videli. „Videl si ho vôbec ráno odchádzať?“


    „Čo ja viem...“ zneistel zrazu Masár. „Kamil ho videl,“ snažil sa hodiť zodpovednosť na svojho kuchynského parťáka. „Od včera sme sa nezastavili, furt varíme, umývame riady... Tu Viliam je neviditeľný nemý muž, ešte aj vetrovku má zelenú ako Olino... Čo to chalani nakúpili vo výpredaji v Lidli?“ zrušil zrazu vlastné svedectvo.


    „Takže si ho nevidel, ty starý chuj,“ neudržal sa Rado. Typický Masár, plná huba rečí, ku všetkému musí niečo dodať a keď nemá čo, vymyslí si.


    „A ty Kamčo?“ ozval sa opäť Martin, obrátiac sa na dôveryhodnejší zdroj. Ufón však len neisto mykol plecami.


    „Fakt sme makali s Karčim v kuchyni... Potom som išiel na vécko... Chalani chvíľu hrmotali, zrazu ich nebolo.“


    Chabé svedectvo. Neurčité. V stredoveku by sa pokúšali dopracovať ku konkrétnostiam naťahovaním na škripec, moderný policajti by možno skúsili hru na dobrého a zlého. Priateľsky i hrozbami by určite z tejto dvojice svedkov niečo dostali. V kôlni však nastalo ticho. Najmä Martin, ktorému zjavne najviac záležalo na vysvetlení celej veci, si uvedomoval, že musí všetko nanovo prehodnotiť, zle spojené časti puzzle od seba odlúčiť a skúsiť im nájsť nové miesto.


    „Mohlo sa to stať ešte včera,“ usúdil, snažiac sa spomenúť si, kedy videl Vila naposledy on sám. Tichý kamarát nikdy nepatril k tým, ktorí v partii pútali pozornosť. Sedel za stolom, smial sa ich žartovaniu, keď si bolo treba priťuknúť, zdvihol ruku, keď bolo treba niečo upratať, opraviť, preniesť, použil obe ruky. Zlatý človek, akurát málo zapamätateľný.


    „Behal včera ako splašený,“ uvažoval už aj Igor a všetci sa spolu s ním snažili vo svojich hlavách rekonštruovať udalosti z predošlej noci. „Zrejme si za jeden dal vždy, keď prišiel s drevom dnu, a otočil sa toľkokrát, že sa zbomboval...“


    „Ja neviem, nezdalo sa mi...“ krútil hlavou Martin. „Vilo sa navyše nikdy nejako extra nezrichtoval.“


    „Ale, prosím ťa! Pamätáš na Richnave, keď sme si pasírovali kivi a miešali to s vodkou?“ nesúhlasil Igor.


    „Ach, jaj,“ spomenul si Martin. „Ale vtedy mal extra dôvod, Lenka...“


    „Možno mal aj včera extra dôvod. Rovnaký extra dôvod,“ skočil mu do reči Igor. „V tme sa tu potom oháňal, zahnal sa poriadne a...“


    „Drbol si do hlavy,“ zamrmlal Masár do ticha.


    „Ale veď si hovoril, že celú noc chrápal!“ spomenul si vtom Martin na Radove ponosy v lese. Vyhľadal ho pohľadom pri dverách.


    „Hmmm,“ zneistel Rado. „Chrápal...“


    „Vilo nechrápe!“


    „Niekto chrápal. Tak Ufi... čo ja viem.“


    „Masár chrápal brutálne,“ pridal sa Igor. „Až hore ho bolo počuť cez tie papundeklové steny.“


    „No a čo, každý poriadny chlap chrápe,“ hrdo prehodil Masár a zvedavo si prezeral sekeru pohodenú vedľa Vila.


    „Polož to Karol!“ zrúkol naňho Martin. „Budú ju musieť preskúmať poliši... Je na nej krv?“ ani on sa neubránil zvedavosti.


    „Hmmm, figu tu vidím,“ priblížil si tupú časť sekery k tvári, zavetril. Chvíľu si mysleli, že ju aj oblizne.


    „Tak to nechaj tak. Prosím ťa,“ dodal Martin. „Keďže Radove skvelé svedectvo o chrápajúcom Vilovi je rovnako na prd ako Masárove o jeho rannom odchode na túru, skúsite mi všetci povedať, kto ho vlastne videl naposledy,“ snažil sa partiu obsiahnuť pohľadom. V tme pomaly videl len ich siluety.


    „Podľa mňa Stanley,“ preťal chvíľkové ticho Masár, položil sekerku úplne inak, ako bola pôvodne, a konečne sa postavil od Vilovej mŕtvoly. „Keď som si bol v noci odliať, počul som ich z kôlne. Hádali sa, hulákali po sebe,“ zaškeril sa spokojne. Očividne si užíval, že sa vracia do hry ako korunný svedok.


    Chvíľu to trvalo, no napokon ku každému prenikla zásadnosť tejto informácie.


    „A kde sú vlastne tí dvaja?“ vyhŕkol Martin. „Stanley s Olinom,“ spresnil zbytočne.


    „Oni sú stále niekde na túre?“

    Keďže sa medzičasom celkom zotmelo, nechali Vila Vilom a presunuli sa celí zmätení do kuchyne. Len Martinovi to nedalo a vybehol na poschodie, že z batoha nebohého vyberie košeľu, ktorou mu prikryje tvár. Masár mu predtým túžil silou mocou zatláčať oči, no po krátkom boji sa im ho naveľa podarilo od mŕtvoly odtrhnúť.


    „Aha, tu je!“ kričal Martin už na schodoch a vzápätí im otrčil pred oči modrý turistický batoh, ktorý všetci okrem Ufóna veľmi dobre poznali. Zvykol sa hompáľať na chrbte najzdatnejšieho z nich, ktorý väčšinou na čele udával tempo. „Za modrým batohom!“ zvykli si zaveliť zakaždým, keď sa zdvihli po krátkej občerstvujúcej pauze.


    „Takže je to jasné, žiadna ranná túra, Vilo bol celý čas tu,“ uvažoval Rado usadený na svojom obľúbenom mieste.


    „To nie je také isté,“ zafučal Martin. „Mohol si v pohode vybehnúť hneď ráno, vrátiť sa, a potom išiel robiť to, čo ho tu zjavne bavilo najviac.“


    „Rúbať drevo,“ dokončil Rado a pokýval hlavou. Mohlo to byť veru tak.


    Motali sa v kruhu, piati chlapi, piati svedkovia neboli schopní zistiť ani len to, kedy sa kamarátovi stala nehoda.


    „Pozeral som si aj jeho posteľ,“ bezradne pokrútil hlavou Martin. „Fakt neviem, či v nej vôbec niekto spal...“ Pohľadom vyhľadával už len Rada a Igora, keďže Masár s Ufónom riešili v kuchyni katastrofu so zajačinou.


    „Kristušát! Kašlem ja toto!“ nadával práve prvý menovaný s hlavou strčenou v rúre. „Vysušené to bude ako hovädo,“ hodnotil obsah pekáča. Od tuhej cesnakovej vône by sa za normálnych okolností všetkým zbiehali slinky, no teraz na nich mala skôr opačný efekt. Zimomravý Rado dokonca otvoril okno.


    „Takže oni sa od rána nevrátili,“ Martin prerušil skúmanie posledných hodín života Viliama Ružičku a vrátil sa k nezvestnej dvojici bratov Malých. „A videli ste ich odchádzať? Stopercentne?“ obrátil sa k Masárovi. Aspoň v tomto si chcel byť úplne istý.


    „Ale daj už pokoj,“ mávol ten rukou. Starosti o kamarátov dávno pustil z hlavy, najdôležitejším problémom preňho teraz bolo, ako zachrániť hostinu. Akoby to niekoho trápilo... Pred chvíľou ich dokonca nútil pripíjať si na svoje jubileum. „Povedzme, že sme ich počuli. Stopercentne. Stačí?“ odvrkol nesústredene.


    Martin sa s povzdychom zvalil na jednu zo stoličiek a neprítomne už vari tretí raz nalial do prázdnych pohárikov. Rozhodli sa, že na políciu už dnes nemá zmysel chodiť. Katastrofálna poveternostná situácia, tma, vodiči s alkoholom v krvi... Ufón sa síce ponúkal, že po tých dvoch pivách, ktoré si dal poobede, by mohol šoférovať a jeho auto by to do najbližšej dediny zvládlo, ale celkom príčetne usúdili, že sa niet kam ponáhľať. Vilovi už aj tak nepomôžu.


    „Nerozumiem tomu...“ zvesil hlavu Martin. „Je možné, že by v tej kôlni Vila nikto celý čas neobjavil? Ak tam teda ležal od včera... Respektíve od noci...“ spresnil.


    „Počúvaj. Kto by ho načo objavoval?“ celkom triezvo uvažoval Rado, hoci si pred chvíľou dal za dva. A padli mu až prekvapivo dobre. „Dreva je tu stále za dve fúry,“ ukázal rukou ku kozubu. „Načo by tam kto lozil do tej búdy?“


    Martin pokýval hlavou, neprítomne sa pridal aj Igor od gauča. Vlastnú poloplnú fľašu aj s pohárikom nedával z rúk. Pomaly ale isto sa prepíjal do stavu, v ktorom bol včera. Do stavu, v ktorom bol schopný aspoň trochu sa uvoľniť, prežiť ďalší deň bez toho, aby sa rozbehol proti betónovému múru, aby si hodil mašľu, aby pohltal tabletky a zapil ich poslednou dávkou chľastu. Nech už sa vŕtal vo vlastnom živote akokoľvek dlho, dokázal si spomenúť len na jednu jedinú chvíľu šťastia, odkedy zomrel Duško. Inak bol stále napätý ako struna, balansujúci kdesi medzi agresivitou a sebaľútosťou, depresiou a apatiou. Smiešne, aj tá jediná chvíľa vlastne vôbec nestála za to... Nebolo to nič výnimočné, trvala možno pár minút, polhodinku. Už ani nevedel, koľko mal vtedy rokov. Zrejme šesť, pretože práve sa naučil čítať. Bolo nádherné letné dopoludnie, v šope našiel kôpku starých časopisov a ani nevedel prečo, jeden z nich si zobral von a pomaly ho lúskal. Sedel na záhradnej stoličke, chalani sa u nich na dvore poschádzali ako vždy a skákali do výšky. Ako decká robili všetky športy, i keď na to vôbec nemali podmienky. Stále ich mal pred očami: Rado, Vilo, Stanley, Martin, Olino... Postupne sa rozbiehali a nožničkami sa snažili prekonať latku. Tešili sa, keď sa to niekomu podarilo, smiali sa, keď ju iný zhodil. Igor vtedy neskákal, pohodlne usalašený na stoličke po očku všetko pozoroval a zároveň si čítal časopis. V jednom článku akýsi spevák vysvetľoval, prečo na koncerte rozmlátil gitaru. Mal z toho vtedy veľké problémy, bola iná doba, majetok, aj ten vlastný, sa zjavne nemohol len tak ničiť. Mládeži to dávalo zlý príklad. Vlastne ten článok vôbec nebol dôležitý, aj keď si ho Igor dobre zapamätal. Nebolo dôležité ani to, že chalani skákali do výšky. Išlo skôr o zvláštne pokojnú náladu, ktorá nepriepustne prikryla ich dvor aj jeho dušu. Slniečko hrialo, oni boli v bezpečí tieňa veľkého orecha, dedinský rozhlas vyhrával, voňala čerstvo pokosená tráva. Igor úplne zabudol na Duška, zababušený v pokojnej bezčasovosti. Ktovie prečo si uchoval práve túto bezvýznamnú spomienku? Asi preto, že inú, podobne príjemnú a bezstarostnú, už nemal. Áno, veľa sa s kamarátmi či kolegami v práci nasmial. Veľmi fajn to bolo, aj keď sedel doma pred televízorom a Aďa si mu do lona vyložila nohy, nehovoriac o tom, že teraz ich domácnosť naplnila prekrásna vôňa nového človiečika. Ale aj tak... kdesi v jeho vnútri neustále číhala bolesť a prázdnota. Strach, že život sa mu v sekunde môže rozbiť na márne kúsky, že mu niečo vezme tých, na ktorých mu záleží. Keď bol tínedžer, zistil, ako to všetko potlačiť. Fantasticky fungoval alkohol. Kedysi o sebe rád vyhlasoval, že po dvakrát dvoch deci červeného je normálnym človekom, uvoľneným, akurátnym. Problémom bolo, že postupne to prestalo zaberať, z vína presedlal na tvrdé, z niekoľkých štamperlíkov bolo pol litra. Navyše, kým niektorých démonov vyhnal, iných privolal. Áno, dobre vedel, že má problém s alkoholom, ktorý chcel vari stokrát vyriešiť. No najskôr sa musí skončiť táto nočná mora. Pozrel na Rada, v hrudi mu silno zabublala nenávisť, v ušiach mu začalo šumieť, a tak len s ťažkosťami začul, že ten jeho priveľmi zvedavý brat opäť niečo rieši.


    „A ty si kde skántril tých micákov?“ nedalo hlavnému pátračovi.


    „Čo kde som?“ nepočul Masár a dopochodoval k nim so staronovým úsmevom a s nožiskom v ruke. Asi vyriešil problém so suchým mäsom.


    „Že kde si zabíjal zajace? Videli sme v kôlni krv, najprv sme si mysleli, že to je tvoja robota.“


    „Ale veď tu,“ ukázal na pivnicu. „Je tam elektrina a voda je tu hneď po ruke, na trám som zavesil štránky... Bolo z toho trochu bordelu, ale za chvíľu upracem.“


    „Aha,“ pochopil Martin, no niečo mu na celej veci nesedelo. Postavil sa, aby zavrel okno, z ktorého mu ťahalo na kríže. „Totálna tma. Kde sú tí dvaja?“


    „Buď sa stratili presne tak, ako sme sa stratili my...“ zhodnotil Rado, „alebo zdrhli,“ doplnil ho Igor a sucho sa zasmial.


    „Prečo by zdrhli?“ nechápavo prehodil Martin stále pozerajúc von oknom. „Myslíte, že fajnovému Stanleymu sa tu až tak veľmi nepáčilo?“ aj on sa pokúsil zasmiať, no vyšiel z neho len chrapot. Celá situácia ho desila.


    „Nerob sa sprostý, Maťo!“ takmer vykríkol Igor. „To nie je náhoda.“


    „Veru. Kde by sa tárali celý boží deň?“ súhlasil Rado. „Myslíte, že by nás ráno ani nepočkali a hneď vyrazili za krásami tunajšej prírody? Tlstý Stanley na celodennej túre, to si fakt neviem predstaviť.“


    „Možno narazili na nejaký fajnový hotel hneď tu za rohom...“ nevzdával sa Martin. „Alebo fakt mohli sprosto zablúdiť, aj my sme...“


    „A ja vám hovorím, že tí dvaja po sebe od začiatku išli!“ vyhlásil Masár utierajúc si mastné prsty do tielka. „Kvôli žene už nejeden zabil,“ uškrnul sa, užívajúc si vydesené pohľady. Prvýkrát to tu zaznelo naplno. Žiadna hlúpa nehoda, len radikálne vygumovanie jednej časti partnerského trojuholníka.


    „Fakt sa v noci hádali?“ Martin sa konečne obrátil od okna. V tvári bol popolavý.


    „Štekali na seba ako psy, ti vravím! Lenka sem, Lenka tam... Aj rachot som odtiaľ počul, ale reku, nech si chlapci vydiskutujú ručne stručne, čo treba...“


    Veľmi dobre si uvedomovali, čo to znamená. Navyše, čím dlhšie boli bratia Malí preč, tým podozrivejšie to vyzeralo. Martin sa konečne odlepil od okna a zvalil sa na najbližšiu stoličku, až zaprašťala.


    „Tá krv...“ povedal potichu. „Už viem, čo mi na tom nesedelo,“ sám sebe prikývol. „Keby si Vilo ublížil nešťastnou náhodou, zavretý v kôlni, ako by sa dostala krv až von?“


    Až teraz to začalo dávať logiku. Rado pokýval hlavou a zaliala ho nová vlna paniky. Tragická nehoda kamaráta, to bolo smutné a desivé, ale vražda... Od nervozity ho opäť naplo, hlasno si grgol.


    „Čo je? Ale hybaj s tým voľakde von,“ zalomil rukami Masár, keď okolo neho preletel s rukami na ústach, z ktorých sa ozývali charakteristické zvuky. „To je chlap,“ posmešne si odfrkol. „Dáme teraz šouku so zajačími zrakmi,“ žmurkol na ostatných. „Keď sa vám bude máliť, môžem doniesť aj Vilove. Nebude mu to prekážať,“ rozrehotal sa na plné hrdlo. Predchádzajúce Martinovo odhalenie, ktoré v hlavách ostatných stále jedovato rezonovalo, akoby ho ešte viac rozohnilo.


    ×


    Sedeli za stolom, vyprázdňovali fľaše, ktorých bolo zrazu na počet konzumentov priveľa, a mračili sa na seba. Nik už nepochyboval o tom, že za Vilovu smrť nesie vinu Stanley. Možno to bola nehoda pri šarvátke, možno chladnokrvná vražda, pri ktorej asistoval aj Oliver. Brata by nasledoval aj do pekla, tak prečo mu nepomôcť vysporiadať sa so sokom v láske? A či už sa to stalo minulú noc, alebo pred pár hodinami, to bolo jedno.


    „Chalani, ja som fakt nikdy nepochopil, prečo sa Lenka dala dokopy práve so Stanleym...“ vzdychol si Martin. „Veď áno, išiel po nej, len čo sa mu rozbehli hormóny, ale odkopnúť kvôli nemu Vila... fešáka, pracanta, športovca, dobráka...“


    „Hovoril som,“ ozvalo sa z gauča. „ Keď Stanley niečo chce, tak to dostane. Bodka.“


    „Nechápem, aj tak nechápem,“ krútil hlavou Martin, zacyklený v téme, ktorá sa zdala kľúčom k rozmotaniu posledných udalostí. „Ako si v lese začal o tej žúrke...“ prehovoril pomaly smerom k Radovi a ako v tranze zdvihol k ústam ďalší štamperlík. Neprítomne si v ňom ovlažil pery a položil ho späť na stôl. Vnútorným zrakom sa vracal o takmer dve desaťročia dozadu. „Tiež som o tom rozmýšľal, priznávam... Nielen teraz, aj predtým... Keď Lenka odišla na výšku, medzi ňou a Vilom sa to pokašľalo. Nie úplne, ale dosť na to, aby Stanley vycítil príležitosť. A potom bola tá nešťastná žúrka. Pamätám si z nej fakt len útržky, no niečo tam nebolo v poriadku. Tá zábava bola...“


    „Absolútne besná,“ ozval sa tichým hlasom Igor. „Ja som bol sopliak, dovolili ste mi cuckať pivo, ožral som sa ešte za svetla ako doga,“ smutne sa usmial. „Ale kým som sa odplazil do záhrady šabliť, videl som, že Lenka bola fakt divná.“


    „Nešťastná bola, ožrala sa,“ mykol plecami Rado, akoby mu zrazu táto téma bola ukradnutá, hoci o nej ešte pred pár hodinami sám začínal.


    „Nezažil som, že by si dala viac ako dvakrát dva deci vína. Pila, len aby netrhala partiu, mega slušné dievča… No vtedy bola fakt ožratá zarovno s nami,“ pokýval hlavou Martin. „Sadla si mi na koleno. Hovorím si, na výške sa asi pokazila, musia tam žúrovať celé dni a noci.“


    „Asi si myslela, že si Vilo,“ pokúšal sa žartovať Rado.


    „Vilo tam ani nebol,“ spomenul si Igor.


    „Naozaj tam nebol,“ súhlasil Martin. „Tuším, ochorel. Mal salmonelózu alebo čo, polovicu leta musel byť zavretý doma.“


    „Fakt, ty vole!“ spomenul si aj Rado, ktorý mal podobne ako zvyšok partie problém vybaviť si pohyb tichého kamaráta ich spoločnou minulosťou.


    „A potom, keď sa leto skončilo, už bola Lenka so Stanleym,“ pokrčil čelom Martin.


    „Okašľala aj medicínu, otehotnela s tým ryšavcom,“ zaťal päste Rado. „Rodičia sa z toho dodnes nespamätali.“


    „Bola svadba, zvonec a koniec a žili šťastne, až kým...“ trpko poznamenal Igor. „Čudujete sa, že medzi tými dvoma bola dvadsať rokov zlá krv? Navyše teraz, keď sa Lenka vrátila k Vilovi a Stanley prišiel z Anglicka, aby sa pokúsil oživiť ich vzťah?“


    Prikyvovali do ticha zahanbení, že to medzi kamarátmi nedokázali nejako urovnať. Nikdy sa o to ani nepokúsili. A vlastne im to ani nenapadlo... Skôr naopak, vždy od toho dávali ruky preč.


    „Masár!“ zdvihol hlavu Rado v neblahej predtuche. „Však si ty vykvákal Stanleymu všetko o Lenke a Vilovi, keď si sa im nanominoval do auta?! “


    „Čo všetko?“ zatváril sa ten pobavene, prežúvajúc kus mäsa. Masť sa mu leskla v kútikoch úst. „To, že Viliam sa stal náhradným otcom jeho syna?“ uchechtol sa, mäso mu vyprsklo z úst.


    „Ty si mu to fakt povedal, ty debil?“


    „Nič som nepovedal. Možno som tróóóšičku podpichoval, nuda bola cestou.“


    „Viem si predstaviť to tvoje trošičku,“ horko vypľul Martin, opäť raz ľutujúc, že ho pribral do partie.


    „No čo? Aj tak by to raz prasklo.“


    „Ty si ho zabil, magor,“ triasol sa Rado od zlosti, no na to, aby po ňom fyzicky vyštartoval, nemal. Aj keď zavinil smrť životnej lásky jeho sestry.


    „Ja? Ja mám čisté ruky,“ otrčil pred nich mastné paprče. „To Stanley ho udrel po hlavičke,“ prehodil ľahostajne a tanečným krokom sa odobral do kuchyne, kde sa zaškeril na Ufóna, ktorý sa v dreze pokúšal vydrhnúť veľký hrniec.


    „Počúvajte, chalani...“ spomenul si Rado a hlas mu preskočil. „Ten hrob, tam v lese.“ Nemusel viac dodať.


    „Myslíš?“ nedokázal pokračovať Martin.


    „Myslíš, že ho tam chceli zakopať?“ brat nemal problém doplniť jeho úvahu. „Sto kilometrov ho vliecť tým snehom?“


    „Čo ja viem...“ dumal Rado. „Nemohli ho zahrabať hneď tu, za chatou. Dvaja by ho, myslím, odvliekli.“


    „Tak ďaleko?“ ani Martin nechcel prijať túto myšlienku, najmä preto, že z bratov Malých robila monštrá snažiace sa chladnokrvne zakryť stopy po vražde. „A prečo ho tam rovno neodvliekli? Najprv sa tam trepali, ani neviem, čím to vykopali, a potom by sa ešte museli vracať po Vila?“


    „To by Stanley nedal,“ pritakal mu brat.


    „Olino by to dal aj za dvoch, aj Stanleyho by uniesol,“ nedal sa Rado. A mohol mať pravdu, keďže Oliver bol na rodinnej farme od mala zapriahnutý ako vôl. Nič iné nepoznal, len drinu s rýľom, vidlami či lopatou. Od rána do noci. Keď sa v lete vyzliekol do tielka, baby po ňom pokukovali, akurát priveľké brucho kazilo dojem.


    „Plytké to bolo,“ argumentoval ďalej Martin.


    „No plytké,“ kýval hlavou Rado. „Asi zistili, že s tou zamrznutou zemou nič lepšie nedokážu, a celé to nakoniec odpískali.“


    „Alebo sme im do toho skočili my, keď sme sa vydali po ich stopách,“ prišiel prekvapivo s podnetnou myšlienkou Igor.


    „Fakt. Nerátali, že sa niekam vytrepeme, mysleli si, že na to majú celý deň, potom by sa tu zjavili, ružolíci akože nič, boli sa prevetrať... Vilo zakopaný, nezvestný.“


    „Pomáhali by nám ho akože hľadať,“ aj Martin rozvíjal hypotézu, ktorá sa mu priečila.


    „Ale prečo ho už v noci niekam nezašantročili? Prečo by riskovali, že ho tam nájdeme?“ nedalo Radovi.


    „Prečo? Prečo?“ dumal Martin, až sa spotil. „Možno sa to všetko udialo až dnes ráno... Stále netušíme, kedy Vilo umrel...“


    „To ani nezistíme,“ zakričal od kuchynskej linky Masár, ktorý ich zrejme celý čas počúval. „Tuhý je, zakonzervovaný. Mohol zgegnúť pred 24 hodinami aj pred dvomi...“


    „To je jedno...“ zobral si zase slovo hlavný vyšetrovateľ. „Nech už to chceli zatušovať akokoľvek, nakoniec Vila nechali Vilom a zdrhli,“ dokončil príbeh.


    „Bože, chlapi... Do čoho som sa to ja zaplietol,“ vzdychol si Rado, hlava v dlaniach. „Prídu sem poliši, budú nás vyšetrovať. Dostaneme pokuty kvôli tej sprostej korone,“ zúfalo kvílil do ticha. Nik naňho nereagoval, egoizmus u nich zrejme až tak neprevládal.


    „Myslím, že niekto iný tu má väčšie problémy,“ rozvážne prehodil Ufón, až sa Rado mykol. Na votrelca, ktorý v nevýraznosti mohol súperiť s Vilom, stále zabúdal.


    „Veď áno, áno,“ súhlasil nevrlo. „Napríklad moja segra, Kriste pane, ako jej poviem, že jej staronový frajer skončil s preliačeným čelom?“ krútil hlavou. „Keby radšej zgegol ten ryšavec!“ zlostne vypľul posledné slová.


    „Ryšavec je už niekde ďaleko. Možno mu z Popradu niečo letelo do Londýna,“ zachechtal sa šéfkuchár. Martin naňho zamyslene pozrel, potom vyskočil a prebehol po schodoch tak rýchlo, ako sa to doteraz nikomu nepodarilo. Nechápali, o čo mu ide, zvedavo po sebe pozerali, dokonca aj kuchári opustili svoje zvyčajné fleky a s rukami vbok čakali pri stole.


    „Detektív zavetril horúcu stopu,“ uškrnul sa Masár. „Prípad bude do troch minút vyriešený.“


    Zhora bolo chvíľu počuť hrmot a tlmené nadávky, potom všetko utíchlo a v otvore do podkrovia sa zjavili známe šľapky. Cestou späť si dával načas a keď konečne zdolal posledný schod, postavil sa do stredu miestnosti, aby naňho všetci dobre videli. Pozornosť mal zaručenú, dokonca aj Igor sa vystrel na gauči, Rado takmer nedýchal, vytriešťal naňho preľaknuté očká, na ďalšie šokujúce odhalenia už nemal kapacitu. Zdalo sa, akoby si Martin nejakým zvráteným spôsobom túto chvíľu vychutnával. Vôbec sa to naňho nepodobalo, asi aj jemu už prepínalo. Konečne pred seba pomaly vystrel ruku a ešte pomalšie roztvoril dlaň. Kľúč od auta so symbolom Toyoty.

    Kedysi, kdesi


    Čím bol starší, tým menej sa mu s otcom chcelo hrať. V lese by najradšej lovil neustále, ale tá hlúpa hra na dvore, ktorá sa aj tak vždy končila jeho prehrou a následnou bolesťou, ho vážne štvala. Nechápal, prečo sa otec občas nezahrá aj s tým druhým chlapcom. Otec ho dokonca nikdy ani len neoslovil, tváril sa, že neexistuje. Nemohli sa hrať možno aj preto, že druhý chlapec tvrdohlavo odmietal opustiť dom, kde žili. V detskej izbe mu však stále robil spoločnosť. Bola s ním obrovská zábava, donekonečna si listovali farebný časopis, šteklili sa na posteli alebo spolu sedeli v skrini, keď si otec sadol za kuchynský stôl a začal piť pálivú vodu. Mal ho rád, toho druhého chlapca, krpca jedného.


    „No poď!“ zakričal naňho otec a nemilosrdne ho vytrhol z myšlienok na druhého chlapca, ktorý sa teraz skrýval kdesi v bezpečí ich izby. V rukách mal lano so širokou slučkou na konci. Chlapec dobre vedel, čo to znamená. Bude musieť utekať, kľučkovať, hádzať sa v príhodnej chvíli na zem, len aby v tej slučke neuviazol. Vzdychol si, poškriabal sa na boku, kde ho stále svrbeli chrasty od poslednej hry s lanom. Hra nebola úplne zlá, desilo ho to, čo nastalo po nej. Otec ho, samozrejme, vždy nakoniec ulovil. A čo sa robí s úlovkom? Treba ho predsa zvliecť z kože, to vie každý. Opatrne ju narezať nožíkom. Opäť sa poškrabal na boku, kde ho otec naposledy zvliekal z kože. Iba trochu, no štípalo to ako fras. A netešil sa ani na to, ako otec „mäso“ nakoniec uloží do chladu. Nikdy nevedel, ako dlho ho nechá trčať v pivnici. Tmy sa nebál, dokonca aj rany ho postupne prestali bolieť, no neznášal ten pocit vyschnutého hrdla. Na život bez jedla bol zvyknutý, ale naučiť sa prekonať smäd, to bola skutočná výzva.


    [image: ]

    „Takže autom nešli,“ skonštatoval niekto zbytočne.


    „Hore majú všetky veci,“ Martin doplnil ďalšiu zásadnú informáciu v duchu si nadávajúc, akí sú sprostí a ako ťažkopádne sa v celej veci orientujú. „Kufor s handrami, Olinov veľký ruksak, tiež plný. Všimol som si tam aj peňaženky,“ až mu preskakoval hlas.


    „Museli zmiznúť narýchlo, len v tom, čo mali na sebe ráno, keď ich videl Masár,“ dumal Rado. „Plánovali odpratať Vila a vrátiť sa akože nič.“


    Martin si sadol, pozeral do vyhasínajúceho kozuba. Okrem Masára a Ufóna nemal nik chuť ani sa len pohnúť, nieto prikúriť. Prvý menovaný sa dokonca za hlasného popiskovania odpratal do pivnice očistiť svinstvo po zabíjačke.


    „Nedáva mi to logiku, chalani,“ nespokojne dumal Martin. „Povedzme, že sa ráno vybrali odpratať mŕtvolu... Vila... No keď im to nevyšlo s hrobom, alebo sme ich prekvapili, keď sme sa vydali po ich stopách... Prečo by zdrhli? Mohli sa tváriť akože nič, veď podozriví sú práve preto, že ich niet.“


    Uvažovali o jeho slovách, v hlavách si prechádzali to málo, čo o nešťastí vedeli. Vychádzalo im z toho jedno: Masár ráno videl, Masár včera počul... Krútili sa im kolieska, kombinovali informácie získané z jediného zdroja. Pochybného zdroja.


    „Počuj, Kamil,“ Martin privolal kamaráta od drezu. Ufón si utrel ruky do špinavej handry a podišiel k stolu. „Ty si včera dosť pomáhal Vilovi v kôlni. Nevidel si alebo nezačul nič divné? Aj Stanley s Olinom v noci behali hore dole...“


    Ufón sa vážne zamyslel, pokrútil hlavou.


    „Nič, normálka... Vilo rúbal ako o život... teda pardon. Ja som ho občas vystriedal, občas som to sem ponosil.“


    „Ty si žiadnu hádku nepočul? Nič si nevidel?“


    „Nie, vôbec nič.“


    „A čo ráno?“ Martin ho zavrátil, keď videl, že sa zberá späť k drezu. „Videl si Vila? Videl si hentých dvoch? Čo hovorili? Ako sa tvárili? Nabalili si nejaké jedlo, vodu?“ chrlil otázku za otázkou, tak ako sa mu v hlave odrazu rekordne rýchlo vynárali. Všetky úplne logické. Poriadna odpoveď na hociktorú z nich im mohla pomôcť zorientovať sa. Ufón však nevyzeral, že vie niečo aspoň trochu použiteľné. Len krútil hlavou.


    „Ja som to vlastne všetko presral,“ priznal sa. „Teda, bol som v kúpeľni. Počul som, že chalani niečo mrmlú v kuchyni, aj nejaké hrmotanie, ale kto to bol, koľko ich bolo, čo hovorili...“ v zúfalom geste rozpažil ruky. Bolo vidieť, že ho to mrzí.


    „Takže Masár ako korunný svedok,“ potichu prehovoril Rado, keď Ufóna prepustili. „To je ako zlý sen. V troch vetách pohodlne skombinuje štyri klamstvá, dve polopravdy a jednu domnienku, ktorú úplne nezmyselne sformulovala tá jeho sprostá hlava... Mám takú kolegyňu. Tej z huby nevylezie jedna hodnoverná informácia. Vyvinula si na to skvelú metódu: ku klamstvu vždy pridá aj štipku pravdy. Spýta sa ma sladkým hláskom: ‚Radko a čo si myslíš o tom novom nariadení šéfa, že sa musíme pípať, aj keď ideme na obed? Veď to je strašná hlúposť, ja ho nebudem dodržiavať!‘ Ja už viem, že najbezpečnejšie je držať hubu, tak len niečo neutrálne zamrmlem. No čo spraví ona na ďalšej porade, špina vychcaná? ´Šéfe, bavili sme sa s Radkom a on si tiež myslí, že je to hlúposť s tým pípaním. Odmietame to dodržiavať!´ Chápete systém? Pravda je, že sme sa o tom bavili, aj keď hovorila vlastne len ona, no zaklame tam pred všetkými, že som proti pípaniu a nechcem to ani dodržiavať. A viete čo je najhoršie? Ona si to vôbec neuvedomuje! Takto funguje desaťročia, tá jej papuľa klamárska už má taký tvar, že cez ňu automaticky lezie jej verzia reality. A vôbec neplatí, že lož má krátke nohy alebo že klamár musí mať dobrú pamäť. Strojovo prikrýva jednu lož druhou,“ skončil Rado zadýchane, oči vytreštené, hľadiace kamsi do diaľky.


    „A čo to sem pletieš?“ nechápavo sa ozval Igor a Rado sa na chvíľu zháčil šokovaný tým, aké nekonečne príjemné bolo preniesť sa z tejto mizérie do Bratislavy a do smiešnych žabomyších vojen na pracovisku.


    „Jaj, pardon... Chcel som iba povedať, že väčšinu informácií o celej veci máme od človeka, ktorému nemožno veriť, hoci on sám si možno ani neuvedomuje, že nám tu na nos vešia výmysly. Hlavne, že je stredobodom pozornosti, najväčší pán, čo všetko videl, všetko počul, všetko vie...“


    Uvedomovali si to, ale Igor nevyzeral, že ho to trápi, a Martin mal tendenciu popierať to.


    „Ktovie, čo sa vonku v noci dialo. Ktovie, čo sa tu dialo ráno, kým sme spali,“ tlačil Rado a rýchlo sa pozrel k otvoreným pivničným dverám. „Ideme veriť basmanovi s prepitým mozgom? Videli ste, čo robil s Vilom?“ keď si na to pomyslel, zase mu prišlo zle. Radšej sa pomaly dvakrát nadýchol. „Užíval si to! Takmer mu dal jazýčkovú. Bol v totálnom rauši!“


    „Čo tým chceš povedať?“ ozval sa rovnako potichu Martin. „Karol má plnú hubu rečí, morbídny humor... furt pozerá tie odporné videá s popravami. A čo?“


    „A to! Čo o ňom vlastne vieme? Ja ho vidím raz za rok na chate, kde celý čas ožratý bľaboce... Všetko o ňom viem len od teba a ty to máš od koho? Od neho!“


    „No a čo? Dva rozvody, štyri deti, netajil ani to, že si posedel...“


    „A vieš, za čo sedel?“ prehovoril vôbec nie potichu Igor, na čo ho obaja prebodli pohľadmi. Z kuchyne sa prikradol aj Ufón, táto debata ho zjavne zaujala.


    „Viem,“ zasyčal Martin. „Všetko mi povedal pár dní potom, ako sa prisťahoval k nám na ulicu a dali sme sa dokopy. Úplne otvorene, bez vykrúcačiek. Chľastal doma so susedom, tomu magorovi zrazu zašibalo, začali sa mlátiť. Sused rozbil fľašu, išiel mu ňou po krku, Karol spravil to isté a ten chudák mu na ňu hneď nabehol. Nutná sebaobrana, neúmyselné zabitie... Môže sa to stať hocikomu. Podľa mňa ani nemal ísť do basy,“ šepkal Martin, až sa zadychčal. Rado hltal každé jedno slovo, hoci tento príbeh už počul. Pre Ufóna bol nový, takže fascinovane počúval. Igor sa však len uškŕňal.


    „Takto ti to povedal, viem. Aj mne to povedal asi stokrát,“ prehovoril napokon a aspoň trochu sa snažil tlmiť hlas. „Ja som však z iných zdrojov počul aj niečo iné...“ predklonil sa. „Robí so mnou chalan z Dvorov. Tam predtým Masár býval, tam sa to všetko stalo. A poviem vám, že miestni majú na celú vec svoj názor. Áno, sedeli so susedom u Masára, áno, jednému z nich preplo, ale nebol to ten chudák nebohý sused. To bol normálny starší chlap, záhradkár, totálne neškodný vdovec... Ktovie, asi niečo povedal, čo Masára naštartovalo, odbil hrdlo na fľaši a podrezal ho ako prasa. Potom rýchlo rozbil ešte jednu a strčil ju tomu chudákovi do paprče, kým mu z tepny striekala krv.“


    Pozerali naňho, znelo to uveriteľne. Martin pozrel k pivničným dverám, zdola sa stále ozývalo popiskovanie.


    „A ten tvoj kolega tam bol alebo čo?“ nedalo Radovi.


    „Nemusel. Masár sa mu s tým chválil v krčme, hneď ako sa vrátil z basy. ‚Podrezal som ho jak prasa!‘ hulákal tam. Doslova si takto v Dvoroch budoval imidž. Znenávideli ho tam všetci, vyhnali ho, psiská za ním pustili,“ dokončil Igor a spokojne sa oprel.


    Jeho slová mali silný účinok najmä na Rada, ktorý zbledol a začal sa triasť. Rýchlo radšej podišiel k oknu, otvoril ho a z plných pľúc nasával ostrý vzduch. Ufón sa zviezol na stoličku, Martin zo seba nedokázal dostať ani slova, dvakrát naprázdno otvoril ústa, chcel dodať niečo v štýle, že Masár predsa mohol klamať práve v krčme v snahe vytrieskať z tej nehody rešpekt a slávu... Ale načo by ho zase bránil? Igorova informácia, hoci overiť jej hodnovernosť bolo prakticky nemožné, mohla všetko meniť.


    Rado asi po desiatich minútach konečne potlačil najhoršiu nevoľnosť a triaslo ho viac od zimy ako od strachu. V hlave si sformuloval jediný cieľ: tak rýchlo, ako to len pôjde, musí odtiaľto zmiznúť a neobzerať sa. Koľko to môže byť do Osturne? Pripadalo mu to na desiatky kilometrov, ale to len preto, že sa terigali pomaličky mizerným terénom. Zvládne to aj pešo, skoro ráno si zbalí svojich pár slivák a zbohom chatička. V Osturni niekomu zaplatí, aby ho odviezol do Popradu alebo aspoň do Ždiaru... Už sa videl, ako objíma Adamka a Táničku a opisuje svojej Petre výrazne upravenú verziu posledných udalostí. Na pár chvíľ zabudol, kde je, srdce sa mu rozvibrovalo radosťou, ústa sa vykrivili do úsmevu. Veď toto nemusí byť koniec sveta...


    Čo to bolo? Do reality ho vrátil akýsi tieň, ktorý sa mihol v lese. Vnútorným zrakom sledoval svoju rodinku v Bratislave, takže mu úplne ušlo, čo sa odohrávalo v tej černote priamo pred jeho očami. Určite to bol nejaký pohyb, zazrel ho periférne. Zaostril pozornejšie a keď odznel prvotný záchvev paniky, zneistel. Čo vlastne videl? Nejasný čierny pohyb medzi čiernymi stromami? Žeby Stanley s Oliverom? Sú nebezpeční? Cítia sa zahnaní do kúta a pod rúškom noci sa pokúsia zúčtovať aj so zvyškom partie? Prečo by to robili? Uvedomoval si, že to ním len lomcuje strach, ten besný stroj na vyrábanie hlúpych scenárov. No bolo to s ním ako s ohňom. Keď sa poriadne zahryzol, nešlo ho skrotiť.


    Rado sa pevnejšie chytil okenného rámu. Sústredil sa, aby mu neunikol žiaden zvuk, v miestnosti bolo úplne ticho, len občas zapukotal vyhasínajúci oheň v kozube. Ani zvonka však nešli žiadne zvuky a nič sa už nepohlo. Muselo sa mu to len zdať, možno sem zablúdilo nejaké zviera, možno sa pohol konár stromu. Nefúkalo. Na stotinu sekundy sa uvoľnil, plecia mu ovisli, racionalita si predsa len z posledných síl brala vládu nad jeho myšlienkami.


    „Brekeke!“ vyrútil sa vtom z pivnice ten, o ktorom bola reč predtým, a Rado nikdy nemal bližšie k infarktu. Masár mal tvár od krvi, prstami si ju zrejme naschvál rozotrel v štýle indiánskeho bojového líčenia. Otrčil pred nich zababranú päsť a keď ju otvoril, mal v nej lesklé guľôčky. Chvíľu na ne hlúpo hľadeli, potom im to došlo.


    „Tak, kto začne?“ zahučal, plesol oči na stôl, až sa rozkotúľali a jedno hneď zobral medzi palec a ukazovák. Za nechtami mal krv. Zhnusenie v tvárach svojich spoločníkov vôbec nevnímal, dokonca si nevšimol ani Rada, ktorý pri okne vyzeral ako živá mŕtvola.


    „Takto sa to robí!“ vytiahol nôž spoza pása, prekvapivo opatrne ním narezal tenkú blanu oka, bez váhania si ho priložil k perám a v sekunde z neho labužnícky vysal obsah. Odporne to cmuklo a z oka ostala len prázdna šupka, ničím nepripomínajúca, na čo slúžila predtým.


    Martin s Ufónom ho pozorovali ako v tranze, neschopní pohybu, Igor len zhnusene pokrútil hlavou, Rado sa zosunul na zem a ovracal si nohavice.


    „Spisovateľ! Si na rade!“ podišiel k nemu Masár, medzi špinavým palcom a ukazovákom opatrne držal ďalšie oko, akoby to bol nejaký drahokam. Nebolo isté, či vníma ich odpor, skvelo sa zabával. „No čo je? Vieš, aké je to dobré, slankavé, plné vitamínov?“ škeril sa a keďže Rado sa naňho odmietal čo i len pozrieť a pololežiac ho ďalej napínalo, Masár sa uspokojil s tým, že doňho oko hodil.


    „Sračka jedna,“ mávol rukou. „Tak nič nebude?“ provokoval teraz ostatných.


    „Prosím ťa, prestaň,“ konečne otvoril ústa Martin. Hlas mal taký divný, že si to dokonca uvedomil aj Masár, ktorý však opäť len mávol rukou a s popiskovaním sa pobral k drezu. „Nechám vám ich na stole, keby ste si to rozmysleli. Neni s vami nijaká sranda...“ prehodil konverzačným tónom.

    Trvalo dlho, kým sa situácia aspoň trochu dostala do normálu. Ľady prelomil Ufón, ktorý sa postavil a nasledoval kolegu kuchára k sporáku. Rado azda po polhodine ako tak nabral silu, aby sa odpotácal do nenávidenej kúpeľne, a pokúsil sa trochu obriadiť. Za iných okolností by išiel von a vydrhol by sa snehom, no ten tieň za oknom mu neschádzal z mysle. Pohol sa ako človek, rozvážne, pomaly... žiadne zviera či haluz tancujúca vo vetre. Má to povedať ostatným? Bol dopletený. Bezprostredný zážitok s Masárom navyše akoby hrozbu číhajúcu vonku potlačil. Dosť starostí mali aj tu, medzi chatrnými múrmi ich dočasného domova. Keď bol malý, prakticky nepretržite sníval o tom, že lieta. Vo svojom najkrajšom sne sa nad domom starých rodičov vznášal spolu so starkého holubmi. Pozoroval z výšky veľký orech, videl na ňom zavesenú svoju hojdačku, zakrúžil nad dvorom susedov, obletel ulicu, vetrík mu strapatil vlasy, srdce sa trepotalo v extáze. Ten pocit ľahkosti a totálnej slobody bol schopný v sebe vyvolať celé roky, hoci sen sa už v takejto intenzite nikdy nezopakoval. Nebol technicky zručný, no napriek tomu si opakovane vyrábal z kartónu obrovské krídla, pokúšal sa ich upevniť na ruky a z najbližšieho briežka bežal ako o dušu. Keď sa doňho zaprel vietor a on pocítil vo svojich papierových krídlach odpor, cítil sa šťastný ako ešte nikdy, hoci od zeme sa mu odlepiť nepodarilo. Celé dni a noci dumal, ako svoj úbohý lietajúci arzenál zdokonaliť, ako svoju snahu dostať sa do vzduchu zrealizovať. Keď raz prechádzal okolo bytovky, kde žili učitelia, dostal nápad. Na boku domu, ktorý bol na dedinské pomery vysokým činžiakom, bol rebrík vedúci na jeho plochú strechu. Vyzeral prístupný, len sa vyšplhať, nasadiť si krídla a... Nedostatok odvahy nakoniec prekonala obrovská túžba, nadšenie a čistá detská naivita, že to bude fungovať. Už bol v polovici rebríka s krídlami zatiaľ iba ledabolo zavesenými na chrbte, keď mu zachránil život školník. Zrúkol naňho, aby okamžite zliezol dole a pomedzi šticovanie a ťahanie za ucho mu vysvetlil, že z čisto technického hľadiska išlo o najšialenejší počin, aký on za svojich takmer šesťdesiat rokov na vlastné oči videl. Vlastne našťastie nevidel. Zachránil mu život, no zároveň mu definitívne zobral nádej, že by raz mohol lietať. O tomto všetkom dumal Rado pomaly si čistiac ovracanú mikinu. Keby tak mal teraz krídla, ozajstné, funkčné a mohol zmiznúť z tohto pekla. Frnk kolmo nahor, žiadne obzeranie sa. Až mu bolo do plaču, keď ho vrátila do reality ľadová voda, ktorá mu načisto znecitlivela trasúce sa prsty.


    Hoci to nedával najavo, najviac nesvoj bol z celej situácie Martin. Práve on držal túto partiu desiatky rokov pokope, on ju pozliepal. A teraz je jeden z nich mŕtvy, ďalší dvaja stratení a ten blázon pár metrov od neho možno všetkých povraždil... Snažil sa spomenúť si na prvé stretnutie s Masárom. Na prvý dojem, ktorý z neho mal, veď ten býva často najsprávnejší. Čo z neho išlo? Hrôza? Faloš? Zákernosť? Nie... Pôsobil naňho predovšetkým ako optimista. Chlap bez peňazí, rodiny a kamarátov, ktorý má najlepšie roky za sebou, sa vôbec neľutoval, hoci sa čerstvo presťahoval do dediny, kde nikoho nepoznal. Sám ako prst čelil životu s humorom, bezstarostnosťou a obdivuhodnou energiou. Možno práve to ho k nemu pritiahlo, cítil, že si z tej jeho vitality môže do sýta cucnúť a jemu to ani v najmenšom nebude prekážať. Hneď po prvom rozhovore len tak na stojáka na ulici mu pripadalo, že ho pozná lepšie ako niektorých členov svojej detskej partie. Chlap bol totálne otvorený, a pri druhom stretnutí a treťom pive na jeho terase mu povedal všetko. O bývalých ženách, nevďačných deckách aj o base. Nepôsobil, že by si tým uňho chcel vydobyť rešpekt, neobával sa ani toho, že ho od seba odplaší. Len vysypal fakty a nechal naňho, čo z nich vyvodí. Martin ani na sekundu nezaváhal, potľapkal ho po pleci a pozval na najbližšiu chatu. Spravil vtedy obrovskú chybu? Dotiahol do partie zabijaka? Nie, jednoducho nie! Celé sa to určite nejako prijateľne vysvetlí. Nehody sa stávajú, ľudia sa strácajú... a potom zase objavujú. Ráno múdrejšie večera, za svetla budú určite všetko vidieť optimistickejšie a ak aj nie, zmiznú odtiaľto a nech sa už o všetko postarajú štátne orgány. Prešla ním vlna opatrného optimizmu a cigaretka by ju určite ešte posilnila. Pozrel na Igora, rukami naznačil fajčenie, no ten odmietavo pokrútil hlavou pohodlne usalašený na gauči. Včera sa oň musel deliť s Oliverom, teraz si mohol vyložiť aj nohy.


    Martin sa pohol k dverám, cestou ešte Masára kamarátsky plesol po chrbte, dúfajúc, že aj takýmto drobným gestom pomôže sceliť partiu. Najstarší z nej k nemu otočil hlavu. So zamazanou tvárou a s lesklými očami vyzeral, akoby ho práve hodili do gladiátorskej arény a on na jej protiľahlom konci zočil súpera. Vyceril zuby, zrejme sa usmieval. Martin sa prinútil ešte raz ho potľapkať a predtým ako vyšiel von, uchmatol zo stola jeden z nožov. Bolo ich tu fakt akosi priveľa...


    Prečo to urobil? čudoval sa sám sebe, keď dofajčil a otočil sa k najbližšiemu stromu, že si uľaví. Nôž mu zavadzal pri rozopínaní nohavíc, a tak pri spomienke na ranné Masárovo snaženie, zaujal postoj, namieril a elegantne ho hodil do kmeňa stromu vzdialeného asi tri metre. Prevrátil oči nad svojou snahou. Beznádejne minul, nôž preletel okolo stromu a zmizol v snehu kdesi za ním.


    „Somár,“ ocenil polohlasom svoju snahu, rýchlo sa vymočil stále hľadiac smerom k trajektórii nepodareného hodu. Zapol si nohavice, obišiel netrafený terč, žmúril do tmy, hľadal v snehu drobný zárez. „Somár,“ zopakoval sebakritiku, pokročil o ďalší meter, lebo si uvedomil, že nôž mohol zaletieť o kus ďalej. Čupol si, zapaľovačom vyčaroval plamienok a prstami ohmatával sneh, akoby mu to mohlo pomôcť. Hlúpy nôž... veď je ich plná chalupa, mávol rukou, no vychovaný bol tak, že na cudzí majetok musí dávať ešte väčší pozor než na svoj. A tak zašiel do ešte väčšej tmy a tam ho našiel. Stanleyho. A kúsok od neho aj Olivera.


    Vykríkol ako nejaká hysterická slečinka a vzápätí sa rovnako afektovane chytil za ústa. Kamaráti tam boli vyvalení, akoby sa pokúšali robiť snehových anjelov. Na chrbtoch, s rozpaženými rukami. Ani na sekundu nepochyboval, že sú mŕtvi. Aj v tej tme mu bolo jasné, že toto sú len bezduché ľudské schránky.


    „Čo hulákaš?“ ozval sa od chaty ten, ktorého teraz chcel počuť najmenej. „Martin? Ty si to?“ Masár kráčal smerom k nemu. Nasledovali ho Igor s Ufónom, ktorý si prakticky zobral aj lampáš. „Čo pištíš, ošťal si si gate?“ Masár sa snažil nájsť ho v tme. Martin videl len jeho čudne mohutnú, zozadu osvetlenú siluetu, ktorá sa hrozivo približovala.


    „Tu sú,“ stiahnuté hrdlo mu nedovolilo povedať viac. Horko-ťažko sa mu podarilo rozhýbať nohy, aby prichádzajúcim uhol z cesty. Oči nedokázal odtrhnúť od muža v popredí, ktorý sa zvláštne knísal a v ruke sa mu zablyšťal azda najväčší z nožov. Čo teraz urobí? Možno nerátal s tým, že Stanleyho s Oliverom nájdu, možno ich chcel v noci niekam odpratať a on mu to čírou náhodou prekazil. Veď keby nevrhol ten nôž do prázdna...


    „Ajajáj!“ plesol si Masár rukou o stehno, keď identifikoval zdroj kamarátovej hystérie. „Toto si ty našiel, Martinko?“ prehodil hrozivo, v jeho hlase nebolo ani stopy po prekvapení či nebodaj šoku. Bez váhania si čupol najskôr k Stanleymu a potom aj k Oliverovi. „Ako by povedal nejaký múdručký detektív... je to rovnaký oný, modus Janka Lehotského,“ zachechtal sa spokojne.


    „Čo?“ neveriacky naňho pozeral totálne pomýlený Martin. V hlave mu bežala nekonečná slučka, ako Masár vyskakuje, zapicháva nôž najskôr doňho a potom sa otáča k Ufónovi s Igorom. Podvedome cúvol o dva kroky, zaťal päste, nohy pripravené skočiť bokom a utekať.


    „Myslel modus operandi,“ pomohol Ufón, ktorý všetko pozoroval spoza Masárovho chrbta. „Majú prebité čelá...“ Nemusel dodať, že ako Vilo.


    „Takže to nie oni ho zamordovali,“ konečne pochopil Martin a v tej sekunde ho obliala ešte väčšia hrôza, než akej čelil doteraz. Ak pred pár minútami mohli aspoň trošku kalkulovať s hypotézou, že Vilova smrť bola nešťastná náhoda, dve ďalšie mŕtvoly to definitívne vylučovali. Navyše okamžite padla aj teória o tom, že sa pochytili sokovia v láske a jeden druhého zamordoval. Čo z toho vyplývalo, by sa neodvážil ani naznačiť... Vrahom musí byť niekto iný, najpravdepodobnejšie ten, kto teraz bezostyšne siaha na Stanleyho s Olinom. „Nedotýkaj sa ich!“ zrúkol naňho prekvapivo silným hlasom. „Čo ich obchytkávaš? Si nejaký úchyl alebo čo? Načo to robíš?“ dostával sa do vývrtky, v akej ho kamaráti ešte nevideli. Aj Masár na chvíľu zamrzol s prstom na okraji Stanleyho prebitého čela.


    „Vyšetrujem, nie?“ uškrnul sa. V tme, ktorú čiastočne krájalo svetlo z Ufónovho lampáša, jeho krvavá tvár pripomínala strašidelnú masku. Možno práve to sa mu stalo osudným. Možno ho mali po krk už pred rokmi a teraz kvapla posledná kvapka. A možno sa len báli a povedali si, že najlepšia obrana je útok. Igor sa pohol ako prvý. Napriek množstvu vypitého alkoholu k nemu priskočil prekvapivo rýchlo, zvalil ho do snehu a vykrútil mu ľavú ruku za chrbát, až sa lesom ozvalo zapraskanie. Ufón akoby čakal len na tento signál. Okamžite sa aj on zvalil na Masára a vykrútil mu druhú ruku tak prudko, že ho donútil zapikovať hlavou do snehu. Zmocnila sa ich davová psychóza, adrenalín v nich prebudil zvieratá bojujúce o život. Dokonca aj mierumilovný Martin odrazu sedel na Masárových nohách, ktoré mu mliaždil zbytočne brutálnou silou.


    „Ty si si to všetko vymyslel, ty úchylák vyšinutý!“ vrieskal naňho Igor, až mu z úst prskali sliny. „Tú hádku Stanleyho s Vilom! Všetko! Ty krvilačné prasa vrahúnske!“ hučal, hoci Masár ho zrejme s hlavou ponorenou v snehu ani nepočul.


    Ešte chvíľu a boli by ho načisto zadusili. Prvý sa spamätal Ufón, strčil do Igora a Masára čiastočne vyslobodil. Stále ho však pevne držali, kým starý chlap lapal po dychu.


    „Špinyhnusnépojebané,“ vychrstol z neho vzápätí prúd nadávok. „Pusti ma!“ zvrieskol na Igora, ktorého cez snehom zalepené viečka identifikoval ako prvého a vzápätí po ňom chňapol zubami. Tu už Igorove reflexy zlyhali, nestihol sa odtiahnuť a Masárove zuby sa mu zacvakli do ucha.


    „Au, ty hovädo!“ zrúkol a pravou rukou začal Masára mlátiť kam dočiahol. Hlava, krk, hlava, krk... Lakťom masíroval aj Ufóna, ktorý napriek tomu Masára nepúšťal. Ten akoby prichádzajúce rany vôbec necítil, vypľul smerom k Igorovi kus krvavého ucha a nepríčetne sa rehotal.


    „Dobre, už dosť,“ zakričal po chvíli Ufón a plecom sa snažil Igora odtlačiť. Ten hlasno dychčal, z úst mu stekali sliny, z poraneného ucha kvapkala krv. Celý sa triasol, rovnako ako jeho starší brat, ktorého pri predchádzajúcom súboji odhodilo bokom.


    „Čo je?“ ozvalo sa z tmy. Smerom od chaty k nim pomaly kráčala silueta. Rado. Keď k nim podišiel tak blízko, ako sa odvážil, vytreštil oči na ich prepletené telá biedne osvetlené lampášom padnutým do snehu. Kľačiaci Masár celý od krvi, za jeho chrbtom Igor s tvárou zvraštenou od hnevu a bolesti, vedľa neho Ufón zatínajúci čeľuste, na zemi Martin, zúfalý stroskotanec, ktorého vlna práve vyhodila na neobývaný ostrov. A kúsok od nich... Čo to bolo? Spravil ďalší krok... Dve telá. Povedomé.


    „Dones nejaký špagát,“ cez šumenie v ušiach k nemu doľahol hlas. „Počuješ? Rado! Dones špagát.“


    Bol to Ufón a niečo od neho chcel.


    „Hej! Rado! Alebo ty, Martin!“ Ufón sa pokúsil obrátiť hlavu bez toho, aby sa vystavil možnému útoku Masára, ktorý začal znovu bojovať. Metal sa, prskal, pľul, cvakal po nich zubami.


    „Všetkých vás podrežem ako prasce!“ vrčal. „Keď zaspíte, vylúpnem vám oči a zožeriem ich!“ vyhrážal sa dookola.


    „Špagát,“ prebral sa konečne Rado, dokonca sa mu podarilo udržať na nohách.


    „No, bež už,“ pozrel naňho Ufón. „V kuchyni, v dolnej zásuvke vpravo. Taká ružová šnúra na vešanie bielizne,“ spresnil a kývol mu hlavou, nech si konečne pohne, pretože toho zúrivca nebudú schopní držať do nekonečna.

    Kedysi, kdesi


    Už tretí rok chodil do školy. Nepáčilo sa mu tam. V lavici sedel sám. V poslednej pri stene. Deti ho buď oblúkom obchádzali, alebo sa zhrčili do jednej kopy a posmievali sa mu. Po tých, ktoré sa neopatrne oddelili od celku, vždy chňapol zubami, dievčatá dokázal šklbnutím za vlasy zhodiť na zem, chalanom zaťal dlhé nechty do tváre alebo krku. Čoraz častejšie zostával doma a všetci boli spokojní. Učitelia, že nemusia riešiť beznádejne neprispôsobivého žiaka a komunikovať s rodičmi, s ktorými sa komunikovať nedalo. Spolužiaci, že sa nemusia báť chlapca, ktorý z nich bez príčiny zdiera kožu. Najspokojnejší bol chlapec, lebo sa mohol celé dni zlepšovať v love alebo sa hrať s druhým chlapcom. Keďže ten vôbec nevychádzal z domu, nemohol chodiť ani do školy. Tomu chlapec úplne rozumel a veľmi mu závidel. Možno viac než to, že sa nemusí s otcom na dvore hrať na lov.

    Poviazali ho viac, než bolo potrebné. Oveľa viac. Minuli všetok špagát a vôbec sa nestarali, či mu v tých špinavých paprčiach bude prúdiť krv. Jednohlasne schválili Ufónov nápad, že ho strčia do pivnice a pre istotu zabarikádujú jediné úzke okienko, potenciálnu cestu na slobodu, ak by si nebodaj nejakým zázrakom vyslobodil ruky spoza chrbta. Zamknúť a ustrážiť masívne dvere vedúce do kuchyne, sa im nezdalo problematické.


    Hodnú chvíľu po tom, ako ho uväznili, nevedel Igor lapiť dych, dokonca si ani roztrasenými rukami za jeden uliať. Lôchal preto pálenku rovno z fľaše, nevšímajúc si, že mu polovica steká dolu bradou. Podobne na tom boli aj Rado s Martinom, hoci takmer nepriložili ruku k dielu. V ich prípade však úradovala panika.


    „Poriadne si to tam upevnil na to okno?“ Rado našiel vystrašenými očami Ufóna, keďže si všimol, že ten nenápadný niktoš tu zrazu prebral velenie. Pomáhal mu s barikádou pred jediným otvorom z pivnice, navalili naň masívnu lavicu, ktorú šikovne zaistili drevenými kolmi. Ufónov nápad.


    „Jasné,“ Ufón neprítomne pokýval hlavou. Hlas sa mu netriasol, pohľad mal pevný, chrbát vystretý. Len drobná ranka na líci prezrádzala, že narazil na nejaký problém. V tejto chvíli pre ostatných znamenal jediný stabilný bod uprostred chaosu. Vyzeral hlboko zamyslený, pekelne sústredený.


    „Nemali by sme mu trochu uvoľniť ruky? Mal ich celé fialové,“ nesmelo sa ozval Martin. Rýchlo vyprázdnil takmer polovicu fľaše, podobne ako brat neobťažoval sa nalievaním.


    „Tak choď!“ cynicky ho posmelil Igor, prezerajúc si doráňané ruky. Keby ho Ufón nezastavil, boxoval by do Masára ešte teraz. „Nech sa páči!“ zvýšil hlas.


    „Tak mu tam dajme aspoň nejakú deku, do rána zamrzne,“ skúsil ešte Martin. Keď z neho vyprchal adrenalín, začala opäť úradovať vrodená humánnosť. Dokonca sa mu do hlavy tlačili pochybnosti o Masárovej vine. Donekonečna v duchu diskutoval sám so sebou, protirečil si, diabol s anjelom sa v ňom ruvali ako besní. Nie dvakrát, ale azda dvadsaťkrát si rozmyslel, kým ďalšie vety vyslovil nahlas, no nemohol si pomôcť.


    „Pes, ktorý šteká nehryzie,“ povedal takmer šeptom.


    „Čo?“ obrátil sa k nemu Rado. Aj on už mal riadne sklenený pohľad. Posledných dvadsaťštyri hodín takmer nič nejedol, to málo, čo do seba dostal, vyvrátil a teraz si uchlipkával z vína. Udieralo mu do hlavy ako silný liek alebo droga.


    „Že pes, ktorý šteká nehryzie,“ Martin zvýšil hlas, lebo z pivnice sa opäť ozvalo hulákanie spojené s hrmotom. Otriasala sa celá chata. „Nechce sa mi veriť, že by ich mal na svedomí... Že by ich pozabíjal.“


    „Ale on už predsa zabíjal!“ ozval sa zlostne Igor.


    „Áno,“ apaticky súhlasil Martin, „ale to bolo v nejakom afekte... A toto? Toto vyzerá ako chladnokrvné vraždy. Bum! Jedna rana do čela.“ Videl, že mu nikto neprotirečí, tak pokračoval, dokonca sa mu podarilo trochu upokojiť poskakujúci hlas. „Chalani, nepoviem už ani slovo na jeho obhajobu, sľubujem. Áno, je to primitívne prasa, nemal som ho ťahať do partie. Keď si vypije, je neovládateľný... K tomu tá jeho úchylácka záľuba v krvi, zabíjaní... No keby tu on začal vystrájať, tak by sme všade našli oveľa viac krvi, kopu jasných dôkazov,“ krútil hlavou, viac nemal čo dodať.


    Rado s Ufónom si ho pozorne vypočuli, Igor nesúhlasne vrtel hlavou.


    „Nepustíme ho, neexistuje!“ prehovoril nakoniec Rado. „Choď mu tam hodiť nejakú špinavú deku, keď veľmi chceš, ale ani sa ho nedotkni! Do rána vydrží, hovädo sprosté, behal tu dva dni v tielku a kroksoch... Ráno ideme hneď po polišov, nech si to už riešia oni. Ale nech už to dopadne akokoľvek, ja sa k nemu už v živote nepriblížim. Rozumieš, Martinko? Buď on, alebo ja! Končím v tejto partii, ak niekto v budúcnosti čo i len spomenie jeho meno!“


    Martin smutne prikývol a akoby ich počul aj obyvateľ pivnice, spustil ďalšie kolo lomozenia.


    „Treba však rátať s tým, že policajti budú mať kopu otázok… Napríklad, čo tu robíme takto pokope, keď je korona. Stanley mal sedieť doma v karanténe, nemali sme sa k nemu ani priblížiť,“ upozornil Ufón. „Musíme sa dohodnúť na nejakej spoločnej verzii, ktorá nám ublíži najmenej.“


    „Ufff,“ vzdychol si Rado, ktorý medzičasom úplne zabudol, že ich problém je väčší. Pandemická situácia v jeho domovine bola len nejakou dávnou spomienkou. „Do čoho som sa to ja namočil?“ zakvílil, obdivne však pozrel na človeka, ktorého nikdy nepovažoval za kamaráta a už vôbec nie za chladnokrvného vodcu, ktorému to myslí. Načiahol ruku a potľapkal ho po pleci. „Dobre si ho zvládol,“ pozrel smerom k pivnici. „Všetko si to dobre zvládol.“


    „A čo spravíme s nimi?“ Martin kývol hlavou smerom von.


    „Necháme ich tak,“ odpovedal po chvíľkovej úvahe Ufón. „Polícia to ocení, že sme nimi nehýbali.“


    „Masár nimi hýbal,“ upozornil Martin.


    „Aj Vilom,“ dodal Rado. „Sekeru hneď bral do rúk, akoby sa od začiatku snažil sabotovať vyšetrovanie. Keď teraz všade nájdu jeho odtlačky, môže myknúť plecom a my ešte aj potvrdíme, že stopy jeho papŕč tam pribudli, keď už bolo dávno po všetkom,“ mudroval znechutene.


    „Ja neviem, je to naňho veľmi prešpekulované,“ Martin sa držal svojej predošlej verzie, hoci v duchu s Radom musel súhlasiť. Ten šialenec sa na mŕtvoly kamarátov doslova vrhal a to priamo pred ich očami. Budú fakt skvelí svedkovia, alibi mu potvrdia do bodky.


    „Možno nie je taký sprostý, ako sa robí. Celkom parádne sa vykrútil aj z vraždy toho nešťastníka,“ ozval sa po chvíli Igor.


    „Až tak sa nevykrútil, odsedel si to,“ nedal sa jeho starší brat.


    „Ale mal si odsedieť viac!“ trval na svojom Igor.


    „A čo keď ich v noci nájdu divé zvery?“ Martin radšej zmenil tému a opäť kývol hlavou smerom k dverám.


    „Môžeme vonku zapáliť nejaký oheň. Striedať sa na stráži... Aj tak nezaspíme kvôli hentomu,“ prišiel s nápadom Ufón. Kto iný?


    Uznanlivo pokývali hlavami, len Rado sa tváril neurčito. Spomenul si na ten tieň, čo videl vonku. On teda strážiť určite nebude.


    ×


    Nakoniec sa k vartovaniu nemal nikto. V tichu prerušovanom vybľakovaním z pivnice sa trojica kamarátov pomaly prepíjala do otupenosti, štvrtý sa so zmyslami vybičovanými na maximum snažil rozmýšľať. Ale rozmýšľajte, keď vás neustále ruší záplava nadávok, vyhrážok a nezrozumiteľného bľabotania.


    „Ja mu idem zavrieť tú jeho špinavú hubu,“ vyskočil vari po tretí raz Igor, ktorého už alkohol stihol prepnúť do jeho nevyspytateľnej podoby. „Polovicu kamošov mi vyvraždil!“


    „Sadni si, prosím ťa,“ snažil sa ho krotiť Martin, no ponuku, aby si radšej vypil, rýchlo prehltol.


    „Ty mi nehovor, čo mám robiť!“ otočil svoj hnev k nemu. Neisto sa zaknísal, tak sa radšej zvalil späť na gauč, až z neho vyletel mrak prachu. „Ty mi nehovor, čo mám robiť!“ zopakoval. „Ty si ho dovliekol do partie. Ako inak, všakže, braček? Dookola to isté... Ty si dovliekol aj tých dvoch hrubých primitívov z konca ulice!“


    Martin radšej odvrátil pohľad, Rado pokýval hlavou. Dobre si pamätal, ako sa v ich partii z ničoho nič objavili Tibor s Ferom, ktorí svoje detstvo zasvätili ničeniu všetkého, čo oni na okolí vybudovali. Postavili si parádny domček na strome, na druhý deň ho našli zvalený na zemi. Objavili perfektnú skrýšu v trstine vedľa železničnej stanice, o týždeň všetko ľahlo popolom. Išli si zahrať futbal? Dovalili sa tam Tibor s Ferom, nanútili sa do jedného z mužstiev a namiesto kopania do lopty kopali, lakťovali a hlavičkovali do nich. Súper či spoluhráč, všetko jedno. Raz, keď sa po dlhšom čase strávenom najmä s kamarátmi z vysokej školy pripojil počas piatkového žúru k starej partii, čakalo ho prekvapenie. Za jedným stolom s Martinom, Vilom a Stanleym sedeli aj tí dvaja. Nové spojenectvo vydržalo len pár mesiacov a skončilo sa agresívnym útokom nových „kamarátov“. Vraj ich vytočilo, že ich vynechali z jednej spoločnej oslavy. To im stačilo, aby si na mierumilovnej štvorici vybili zúrivosť. Igor, ktorý by im rany zrejme opätoval, bol ešte malý chlapec a Masár, ktorý by ich opätoval celkom určite, si žil niekde ďaleko s prvou manželkou.


    „Prepáčte,“ ozval sa ako bez duše Martin a sám nevedel, či sa ospravedlňuje za tých dvoch, alebo za Masára. Igor však nemal v pláne niečo prepačovať. Nie v tomto stave.


    „A henten?“ pokúšal sa zaostriť na Ufóna. „Aj jeho si dovliekol... Vtedy aj teraz. Dvadsať rokov nikomu nechýbal!“ hučal.


    Martin sa ospravedlňujúcim pohľadom pokúšal vyhľadať Ufóna, ten však len zatínal zuby a pozeral do ohňa v kozube.


    „Aj sem si nás ty dovliekol,“ prehovoril po chvíli ticha Rado. „Keby sme sa netrepali do tejto riti... bez mobilov...“ hnev zmiešaný so zúfalstvom mu bral z úst slová, a tak ich chvíľu len naprázdno otváral.


    „Ty drž hubu,“ skočil mu do toho Igor. „S tebou si to tiež ešte vybavím!“ zavrčal neurčito.


    „Čo? So mnou?“ nechápal Rado, no nakoniec len mávol rukou nad tým prepitým mozgom. Sám bol parádne rozbehnutý, ukazovákom mieril striedavo na Martina a Ufóna. Vrieskanie z pivnice im všetkým vybičovalo nervy na maximum. „Pomáhal ti objaviť tento raj na zemi?“ rehotal sa. „Expert na túto oblasť Slovenska? Bez neho by sme nemali žiadnu chatu, bla, bla, bla! Bodaj by, hovorím!“ dychčal, ruky sa mu triasli, žalúdok mal opäť ako na vode. Nikto nereagoval, dokonca aj Igor akoby vyfučal. Začali riešiť vraha Masára, a teraz tu po sebe štekajú ako besní.


    „Je to moja chata,“ zaznelo po hodnej chvíli do ticha a Rado s Igorom najprv nevedeli, kto prehovoril a čo to znamená. Zakalenými pohľadmi nakoniec našli Ufóna, Martin mal hlavu sklonenú.


    „Čo?“ Rado otočil hlavu nabok, akoby mu ju prevážila záplava nových informácií.


    „Toto je moja chata,“ Ufón naňho pozrel s výzvou v očiach. „Tak pindajte iba na mňa,“ neveselo sa usmial.


    „Tvoja chata? Toto?“ Rado zabudol zatvoriť ústa. Otázku s podtónom výčitky však smeroval na Martina. Ten sa konečne pozbieral.


    „A čo sa čudujete?“ prehovoril hlavný organizátor. Nakoniec aj uňho prevládol hnev. Za celé tie roky. Za celoživotný nevďak. Vždy si prišli na hotové, ani len ďakujem, keď po týždňoch hľadania, mailovania, telefonovania, dohadovania vybavil chatičku ako lusk, nehovoriac o tom, že musel mať v hlave diár každého jedného z partie. Ten nemohol v máji, henten mal nahusto služby od polovice júna, ďalší tlačil na to, aby to bol predĺžený víkend, inému vyhovovalo skôr od pondelka do štvrtka. „Vy neviete, aký je dátum? Myslíte, že sa teraz dá len tak dostať na nejakú chatu? Všetci sú pokakaní... Áno, toto nie je žiadny Hilton, ako si správne poznamenal, pán Spisovateľ,“ uškrnul sa. „Kamil sa ponúkol, že nás sem zoberie. Tak sme tu!“


    Igor sa stále nezmohol na slovo, Radovi sa krútila hlava. Ten posledný mozgový závit, ktorý v nej ešte ako tak pracoval, však pochopil. Vlastne to bolo od začiatku nad slnko jasnejšie.


    „Tak preto sme Ufiho museli čakať v Poprade!“ spomínal nahlas. „Ani za svet sa bez teba nechcel pohnúť,“ pozrel na majiteľa chaty. „A ja, že aha, Ufi je teraz vodca, jeho auto ide prvé, prvý sa brodí lesom... Sprostý som bol,“ poplieskal si po čele. „A táto chatička... Jasné! Ani ty si vopred nevedel, do čoho ideme, že?“ vyzýval Martina, ktorý mlčal. „Nemal si ani šajnu, nevidel si jedinú fotku tohto hniezdočka!“ prechádzal do smiechu.


    „Tak si mal niečo vybaviť ty!“ starý kamarát prešiel do útoku. „Aj ty máš doma počítač, internet, telefón... Prečo si celé roky pre partiu nespravil ani hovno?! Zato všetko skritizovať, to už áno, pán Spisovateľ. To si zrazu v sebe objavil bohatú slovnú zásobu, keď bolo treba pod čiernu zem znosiť nejakú trošičku plesnivú kúpeľňu, nepohodlný gauč alebo altánok, v ktorom pánkovi fúkalo na kríže! Pre-čo si nik-dy nič pre tú-to par-ti-u ne-spra-vil?“ slabikoval nahlas pohľadom prepaľujúc Rada neschopného rýchlej reakcie. „Ani hovno!“ uzavrel preto a ruky si založil na prsia.


    Hádka sa skončila, nebolo viac čo dodať, odrazu sa všetci cítili akosi trápne. Igor si niečo zamrmlal sám pre seba, mávol rukou a ťažkopádne sa zdvihol. Sledovali ho, ako balansuje na schodoch, až kým jeho vysoká postava nezmizla v podkroví. Ani si nevšimli, kedy vyhaslo, a práve chlad prinútil Rada pohnúť sa. Na diskusiu už nemal chuť. Cítil sa oklamaný, zmanipulovaný, dotlačený na kraj Slovenska, kde spolu s ľuďmi, ktorých vlastne ani nemá rád, čelí niečomu takému absurdnému, že to jeho rozum ani nedokáže v plnej miere obsiahnuť. Zobral dve polená, výsledok poslednej snahy chudáka Vila na tomto svete, a hodil ich do kozuba. O chvíľu nebude čím kúriť, uvedomil si, keď zdvihol ďalšie dva kusy dreva, aby ešte prikŕmil chabý plameň. Na spodku kopy si všimol aj nejaký papier. Kôpka novín tu bola zrejme na rozkurovanie. Neprítomne po nich siahol, dostal chuť aspoň na chvíľu sa čítaním odpútať od tejto šialenej prítomnosti. Zopár zažltnutých výtlačkov očistil od najhrubšej špiny a s úlovkom sa odšuchtal k voľnému gauču. Pohľadom sa vyhýbal Martinovi aj Ufónovi, ktorých podvodnícka cestovka ich dostala do tejto biedy.

    Kedysi, kdesi


    Chlapec opäť o čosi podrástol a zmocnel. Na ten najvyšší strom sa dokázal vyšplhať ako veverica a ani sa pri tom nezadýchal. Bez opýtania sa čoraz častejšie strácal v neďalekom lese, stačila mu štvrťhodinka, aby doniesol v tričku zabalené huby či za dve hrste drobného ovocia. Už nemusel s druhým chlapcom hladovať. Prečo len tak dlho poslúchal otcove príkazy? Lukom a kušou trafil šišku, ktorú voľným okom ledva videl. Desaťkrát z desiatich. Keď sa niečo živé mihlo v jeho zornom poli, v okamihu bolo po ňom. Lovil prakticky neustále. Naučil sa, ako zvieratá trafiť tak, aby hneď neskonali. Bol to pôžitok prenasledovať ich, vnímať ako spomaľujú, ako strácajú sily, ledva stoja na nohách, potom sa zvalia na bok a ešte dlho dvíhajú hlavu a vyplašenými očami sa snažia identifikovať nepriateľa. Čupieť pri nich a pozerať na posledné vyhasínajúce iskričky života... Fascinujúce. Lepšie než samotný lov.


    Samozrejme, uvedomoval si, že to množstvo zveri, ktoré skántril, nemôže ťahať domov, aby sa pred otcom neprezradil, a zároveň mršiny nesmie nechať ani pohodené tam, kde skonali. To by bolo ešte horšie. Našťastie pri potulkách lesom, ktoré ho často zaviedli poriadne ďaleko od ich domu, objavil skalnú puklinu. Z diaľky ju vôbec nebolo vidieť, zblízka sa zdalo, že ide len o plytký výklenok obrastený machom, ktorý vietor počas rokov vyplnil hnilým ihličím a haluzinou. On ho však pozorne preskúmal, najskôr sklamaný, no potom prekvapený. Stačilo trochu sa v tom svinstve pohrabať, odvaliť zopár kameňov a otvorila sa pred ním malá jaskyňa. A za ňou ďalšia, oveľa väčšia. Práve sem vláčil všetku svoju korisť prehodenú cez plecia či zavesenú na páse. Najťažšie bolo pretlačiť ju cez úzku štrbinu, občas musel ostrým nožiskom čo to odrezať už vonku. No keď bol v bezpečí svojho kráľovstva, menil sa na skúseného mäsiara a labužníka. Zver šikovne zvliekal z kože a nad malou pahrebou opekal šťavnaté mäso. Prekvapilo ho a zároveň veľmi potešilo zistenie, že dym pohlcovaný útrobami jaskyne akoby v nej nenávratne mizol. Celé hodiny skúmal okolie jaskyne, predieral sa skalami, no prítomnosť ohňa nezbadal a ani nezacítil. Zázrak!


    Keď bol doma na dvore, pre zábavu sa počas nekonečných hodín zdokonaľoval aj vo vrhaní nožom, hoci otec mu viackrát zopakoval, že takto sa neloví. Sklopil oči, no v duchu mykol plecom. Čoraz častejšie. Už nepotreboval otca, aby mu niečo vysvetľoval... A vôbec ho nepotreboval, aby mu oplieskaval o hlavu aj to, že kladivo nemá s lovom nič spoločné. Najskôr si so sebou všade brával len také menšie, no keď mu na rukách začali vystupovať svaly, naučil sa narábať aj s poriadnym, ktoré rozdrvilo lebku ako nič. Keď videl, že postrelené zviera drží pri živote už len tenučká nitka, vybral spoza opaska práve kladivo a jednou presne mierenou ranou do stredu čela všetko ukončil.

    „Vstávajte! Chlapi!“ hučal Martin od vchodových dverí. Tvár opuchnutá po ťažkej noci, nohy neisté, ruky i hlas roztrasené. Prepil sa včera do bezvedomia podobne ako predošlý večer. Čoraz hmlistejšie vnímal nadurdeného Rada, ako si niečo listuje na gauči, s Ufónom si namiesto slov vymenili len zopár pohľadov. Chvalabohu, Masár v istom momente úplne prestal hulákať a na chatu sa zniesol nervózny pokoj. Keď mu hlava druhýkrát zadunela o stôl, pochopil, že je čas ľahnúť si. V kuchyni bol už zrejme nejaký čas sám, odvážne sa preto pustil hore schodmi. A keďže odvážnemu šťastie praje a opitému dvojnásobne, nakoniec sa dostal do svojej postele. Respektíve, bola to skôr Stanleyho posteľ, no ten odpočíval na onakvejšom lôžku, prikrytý bielou perinou. Keď sa ho ráno hneď po zobudení rozhodol skontrolovať, či sa nenaplnili ich obavy z divej zvery, niečo sa mu postavilo do cesty. Masívna lavica, ktorou včera Ufón zahatal pivničné okno. Svoj účel nesplnila... A preto teraz hulákal na celú chatu nervózne sa obzerajúc ponad plece. Mŕtvy les bez života odrazu akoby šumel, praskal a hvízdal, načahoval k nemu hrčovité paprče. Za každým stromom videl Masára s tvárou pomaľovanou krvou, za chrbtom cítil fučanie, vzdychanie a šeptanie. Zmysly mal zostrené a otupené zároveň, mýlili ho, k chaosu prispela svojou troškou aj intuícia navrávajúca mu, že niekde tam, len kúsok od chaty niekto striehne. Stačí chvíľka nepozornosti a má ho. Teraz! Práve teraz, pretože o stotinu sekundy neskôr otočil hlavu smerom, kam sa mal už dávno dívať. Pokúsil sa skrotiť triašku, ktorá sa ho chytala.


    „Masár zdrhol!“ zareval hore schodmi hlasnejšie, než mal v pláne. Konečne sa tam objavili akési nohy. Pevná chôdza a neskôr aj pokrčená tvár prezradili, že prvý na jeho výzvu zareagoval Ufón. Aké prekvapenie! Hneď po ňom však na drevených priečkach zarachotilo aj nervózne našľapovanie Rada a ťažké Igorove kroky.


    „Ako zdrhol?“ nechápal Ufón skúšajúc zamknuté dvere do pivnice.


    „Tadiaľ!“ Martin netrpezlivo ukazoval von, a tak sa všetci vyvalili pred chatu.


    „Nie, nie, nie!“ bedákal hneď Rado, keď mu pohľad padol na zničenú barikádu a otvorené pivničné okno. „Slabo si to zaistil!“ oboril sa na Ufóna.


    „To nie je možné!“ Ufón si čupol k oknu a nazrel dnu. „To sa zdnu nedalo!“ pokrútil hlavou.


    „Prečo nie?“ nechápal Martin a viac než na okno pozeral smerom do lesa. Rado robil to isté. Už videli, ako sa k nim utečenec rúti aj s nožiskom, pripravený sekať, rezať, bodať. Nemalo to logiku, veď ich kamaráti zišli z tohto sveta úplne inak, ale čo chcete od ľudí, ktorých ovláda panika.


    „Je to vysoko! Nevytrepal by sa tade. V pivnici nebolo nič, na čo by sa postavil... Zabarikádoval som to tu, len aby ste nepanikárili,“ pozrel na Rada. „Aha, jasne vidieť, že to okno niekto vypáčil zvonka.“


    Pozerali na rozsušený okenný rám plný škrabancov. Rado si k nemu kľakol, no žiadne zjavné dôkazy o násilnom páčení nevidel.


    „Mal tam dole tú zajačiu debničku. Určite tam bola kopa ďalších harabúrd, ktoré mohol na seba nahádzať a vydriapať sa po nich,“ zašermoval rukami.


    „Ale kdeže! Veď poďte so mnou,“ kývol im Ufón pokojne, smerom do lesa sa pozrel len letmo.


    Nasledovali ho so zmesou strachu a očakávania. Koniec koncov, zabijak mohol stále striehnuť v pivnici a otvoreným oknom len blafovať. V hlavách sa im rojilo toľko scenárov, že hollywoodski filmoví producenti by z nich uplietli hneď niekoľko hororov.


    „Fuj, to je smrad!“ pokrútil nosom Igor, ktorý medzičasom bez veľkého otáľania odomkol pivničné dvere a ako prvý sa dal na zostup. Ufón išiel bez komentára hneď za ním a po ňom aj Martin. Radovi stačilo pozerať sa od dverí. Chvíľu s obavami čakal, že zdola zaznie vreskot a zvuky útoku, pripravený okamžite zabuchnúť dvere. No dorazil k nemu len smrad.


    „Ten sa tu musel potentovať,“ Igor rozháňal mikroskopické častice, ktoré im vchádzali do nosov.


    Bezradne sa obzerali okolo seba. V pivnici sa ani omylom nebolo kde skryť, a presne ako povedal Ufón, nič tu nemohlo poslúžiť ani ako rebrík na slobodu. Tá vec, ktorú zbadali pod okienkom, tu ešte včera nebola.


    „Do riti!“ Ufón kopol do dosky na dvoch klátoch dreva, až sa provizórne lešenie rozsypalo. Ostatní naňho len mlčky hľadeli.


    „Čo je? Čo to tam buchoce?“ zaznel od dverí vyplašený hlas. Nik sa mu nenamáhal odpovedať. Igor sa zohol a zdvihol kusy rozrezanej šnúry. Teatrálne ich nechal popadať na zem. „No čo je?“ zvrieskol Rado, ktorého ani zvedavosť nedokázala prinútiť zísť nižšie než na druhý schod. Navyše sa stále obzeral ponad plece, keďže útočník teraz mohol pokojne dohrmieť do chaty a jeho by mal na rane ako prvého.


    „Niekto mu pomohol zdrhnúť, to je!“ precedil Igor pozerajúc na svojho brata.


    „Si normálny?!“ Martin naňho vyvalil oči. Buď bol skvelý herec, alebo s tým nemal nič spoločné. Igor veril skôr prvej možnosti, Ufón naďalej pozorne skúmal pivnicu v snahe nájsť nejaké jednoznačné dôkazy o tom, čo sa tu udialo. Rado balansoval na pokraji hystérie.


    „Ty imbecil samaritánsky!“ zrúkol na Martina, keď pochopil. „Ty si ho pustil? To sa mi asi sníva! Debil sprostý nedorobený!“


    Obvinený nebol schopný brániť sa. Pozrel aspoň smerom k Ufónovi, či v ňom nenájde spojenca.


    „Aj si ho pekne vybalil na cestu?“ Igor drgol do brata a vzápätí ho mocnou dlaňou prišpendlil o stenu. Vždy bol výrazne silnejší, teraz jeho schopnosti zdvojnásobil hnev kombinovaný so strachom. „Lepeňák si mu spravil, do fľaše vodu aj vodku? Teplé oblečenie do batôžka? A nenapadlo ti, že v tej sekunde, keď mu rozrežeš putá, nás tu rovno všetkých v spánku pohluší?“ sliny mu prskali na bratovu tvár. Tá jeho bola pokrivená na nespoznanie.


    „Ale nie! Nie!“ škriekal Martin neschopný rýchlo nájsť nejaký poriadny argument na svoju obranu. Dobre vedel, ako v tejto situácii na chalanov účinkovali jeho včerajšie úvahy o psovi, ktorý šteká a nehryzie, o chudákovi, ktorému treba povoliť putá a dať mu niečo teplé na oblečenie.


    „Dobre si to vymyslel, akurát si zabudol odstrániť všetky stopy,“ vybuchol Rado a hodil rukou smerom k rozváľanému lešeniu. „Ufi, ty si hovoril, že tu nebolo nič, po čom by vyliezol, že?“


    „Nie,“ potvrdil majiteľ chaty a presvedčivo pokrútil hlavou. Aj on sa teraz vyčítavo zahľadel na Martina. „Neexistuje, musel to sem niekto dotrepať. A aj keby tu to lešenie bolo, nie som si istý, či by sa Karol po ňom dokázal bez pomoci vyšplhať von a nejako pri tom odtlačiť tú barikádu, čo sme spravili za oknom. Vylúčené, musel mu niekto pomôcť.“


    A bolo to tu, traja na jedného, ich hnev podporený jednoznačnými faktmi. Ale čo teraz? uvedomili si spravodlivo nasrdení. Idú ho biť? Zavrieť ho do pivnice namiesto toho, ktorého pustil? Vyhnať ho z chaty? Vyobcovať z partie? Práve toto zrejme narýchlo v ťažkej hlave riešil aj Igor, pretože brata pustil, akurát mu napľul k nohám. Keď kráčali jeden za druhým hore schodmi, Martin sa konečne poriadne nadýchol.


    „Ja som ho nepustil, fakt,“ zakričal a radšej sa pohol, aby ho tu nedajbože nezavreli.


    ×


    Pivničné okienko tentoraz poriadne zaistili zvnútra, na dva západy zamkli vonkajšie dvere a Rado si pre istotu prisunul stoličku k oknu a neustále sledoval les. Igor, ako vytesaný z kameňa, sedel na gauči a pomaly prežúval studené mäso. Masár im sľuboval hody, zajačiky na cesnaku ako od babičky, štvordňové obžerstvo, oslavu, na ktorú nezabudnú. Druhý oslávenec sa teraz nad tým musel pousmiať a nepoddajný kus obschnutého mäsa rýchlo zapiť čírou tekutinou rovno z fľaše. Kým päťdesiatnik sem navláčil kopu prvotriednych zabíjačkových špecialít, aby si kamarátov náležite uctil, on prispel len dvomi litrami lacnej vodky. Prvý za seba, druhý za Duška. Ten svoj pred chvíľou načal a veru bola to iná liga v porovnaní s domácou pálenkou, ktorá už zjavne došla. Nižšia liga, samozrejme.


    „Aha! Pozrite!“ vytrhol ho z myšlienok jeho nešťastný brat. „Aha! Všetko tu má,“ mával nad hlavou rolákom, ktorý vytiahol z Masárovho vaku, od začiatku pohodeného pri gauči. „Aj topánky, aha!“ triumfálne teraz zobral do rúk robotnícku baganču. „Myslíte, že som ho pustil len v tom tielku a kroksoch?“ Martin sa snažil nájsť pohľadom každého jedného. „Ale ja som ho fakt nepustil. Fakt!“ mal chuť dupnúť nohou. Nakoniec sa len zvalil na lavicu. „Pozrite, priznávam... Naozaj som mal obrovskú chuť ísť ho aspoň prikryť dekou. V živote by som sa neodvážil povoliť mu ten špagát na rukách... aj keď si nemyslím, že to on pozabíjal tých troch... Ale veď ste videli, ako som tu včera odkväcol. Myslíte, že by som v tom stave bol schopný všetko to naplánovať a tak?“


    Nevedeli. Radovi sa o tom už ani nechcelo premýšľať, Igor vyzeral, že sa hlavne potrebuje na niekoho hnevať, a dokonca aj Ufón už nejakú chvíľu pôsobil apaticky. Keď Martin začal diskusiu, že je najvyšší čas zmiznúť odtiaľto a konečne sa niekde dostať k telefónu, len pokrútil hlavou. Zamyslene alebo odmietavo, to bolo ťažko odhadnúť. Rado si uvedomil, že k lesu, aj keď bol biely deň, nemá chuť ani sa len priblížiť. Ak si aj uvedomovali, že vyčkávaním si to celé len zhoršia, nik sa nemal k činu. A tak minul obed a oni o tom vôbec netušili.


    „A ty si kam šiel v noci?“ ozval sa Martin po hodnej chvíli, keď pochopil, že jeho argumenty podporené fyzickými dôkazmi nikoho nezaujímajú. „Igor,“ spresnil, komu sa prihovára.


    „Čo chceš?“ brat naňho pozrel a zdvihol fľašu na prípitok. Prekvapivo tak spravil aj Ufón s pivom. Akoby posledné hodiny dobiehal, čo tu dva dni zameškal. Alebo to, čo zameškal posledných dvadsať rokov a desaťročie predtým strávené v partii, ktorá ho nechcela.


    „Že kde si bol ty v noci,“ nedal sa Martin, hlas mu zdrsnel, mal po krk všetkého obviňovania. Začalo sa to tým, že sem berie Kamila, pokračovalo sťažnosťami na chatu, končilo Masárom... „Bol som síce riadne zbombovaný, ale dobre som ťa videl, keď si v noci odchádzal z izby. Narazil si do zárubne čelom alebo kolenom?“


    „To s čím akože teraz začínaš?“ vystrel sa Igor.


    „S ničím. Chceš to poprieť?“


    „Nechcem. Čoby? Vyšťať som sa išiel. Mal som to pustiť tam hore?“


    „Nejako dlho ti to trvalo,“ pokrútil hlavou Martin, po očku si všimol záujem zvyšku partie.


    „Ty ma tu kontroluješ?“


    „A ty mňa?“


    „Normálne som sa bol vyprázdniť a prepáč, že som po tých schodoch nedokázal vybehnúť ako tuto Ufón!“


    Martin opäť pokrútil hlavou prekvapený, aké ľahké je namočiť do všetkého niekoho iného. V tejto situácii bolo takmer nemožné vykrútiť sa z obvinení a nehralo žiadnu rolu, či boli pravdivé, alebo falošné.


    „Bol si preč aspoň štvrťhodinu,“ provokatívne si pobúchal po hodinkách. Hneď mi bolo jasné, že chceš niečo riešiť s Masárom. Včera večer si sa vytratil akoby nič, ale ani zďaleka si nebol taký zrichtovaný, ako vieš byť. Čakal si, kým všetci nezaspíme, aby si ho mohol doraziť a niekam odtrepať?“ prešiel do útoku a bolo mu úplne jedno, čo ním spôsobí.


    Igor sa však nemienil dať nachytať. Len sa zaškeril.


    „No tak povedz, čo si robil?“ nečakane sa zapojil do rozhovoru aj Rado, skáčuc pohľadom z brata na brata.


    „Nič!“ vyprskol Igor. „Verte tomu, že som ho chcel zachlomoždiť už tam, v lese. Bolo mi jasné, že sa v tom snehu dusí... A áno, keď som sa v noci išiel vyšťať, ruku som už mal na tej sprostej kľučke, že mu ešte trochu zmastím ksicht,“ ukázal smerom do pivnice. „No potom mi to docvaklo. Prečo si s ním mám špiniť ruky? Nech si teraz odsedí to, čo si mal odsedieť už v minulosti. Troch najlepších kamarátov mi pobil!“ krútil hlavou.


    Martin sa zahniezdil, zdalo sa mu, že útok sa podaril, a po hodinách zazerania naňho teraz ostatní zazerajú na jeho brata. Schuti sa napil, na tvári však držal masku hnevu. Potľapkal Ufóna po pleci, vyhľadal ho pohľadom, no ostal zaskočený, ako chladne naňho jeho dlhodobo najväčší spojenec pozerá. Aj jeho to už muselo riadne zošrotovať. Navyše, všetko sa odohralo na chate, ktorá mu patrí. Po príchode polície bude mať najväčšie opletačky. Ešte raz ho pobúchal v snahe dodať mu silu, ukázať kamarátsku spolupatričnosť. Čítal v ňom zle. Celý čas.

    V napätom tichu uplynulo niekoľko ďalších hodín, počas ktorých sa nepohli ani o milimeter. Hovorí sa tomu patová situácia. Rado nervózne pozeral von oknom a neveril, že opäť padá súmrak. Naozaj ako v začarovanej krajine, kde nejaký šialenec manipuluje časom. Zmysly ho klamali, strhol sa na každý šuchot, na každé zahvízdanie vetra. Martin mal na tvári masku šialenca, diabol s anjelom v jeho vnútri sa bili silou superhrdinov, zhruba každé dve sekundy jeden z nich vyhral a on bol nútený zmeniť názor. Áno, Masár je vrah, on za všetko môže! Nie, chudák Masár, je len ďalšou obeťou, pravda je niekde tam, kde ju doteraz nikto nehľadal. Figu, Masár tých troch odpravil ako nič a po zvyšok si príde každú sekundu... Hlúposť, hlúposť, všetko je to hlúposť! Ten prepinák, jeho brat, čo ak je to všetko jeho dielo? Dobre si všimol, že smrť kamarátov ním vôbec nepohla. Nezabúdal ani na to jeho čudné správanie, odkedy dorazili do tejto pustatiny...


    Igor sa k celej veci postavil svojsky. Už zvládol takmer celú litrovku vodky a ako preskakujúca platňa raz za čas zopakoval, že Masára by najradšej v tej pivnici nechal vyhladovať, pretože skántril polovicu jeho celoživotných kamošov. Keď to teraz znova zakvílil, niečo zadunelo. Na stôl dopadla pivová fľaša, v ktorej sa penili zvyšky Zlatého bažanta. Dvanástky. Tú nikdy nebrali v plechovkách. Ako zázrakom sa nerozbila, pretože úder to bol naozaj silný. V ruke ju zvieral Ufón. V prvej sekunde si pomysleli, že sa mu len nešťastne vyšmykla, a on nahodí svoj typický skromný úsmev a ospravedlní sa. Možné bolo aj to, že sa vari prvýkrát v živote poriadne opil. Niežeby to nejako sledovali, ale syčanie otvárania novej a novej fľaše sa ozývalo pričasto.


    „Odporní pokrytci!“ ozvalo sa do ticha. Pozerali po sebe zvyknutí na vzájomné osočovanie, hlas však napriek všetkej logike vychádzal z Ufónových úst. Mal ich čudne vykrivené od hnevu, rovnako ako zvyšok tváre. Pomaly sa pozrel na každého z nich, prikývol.


    „Áno, povedal som to ja a áno, hovorím o vás. Počúvate sa? Počúvate sa celé tie roky? Z papulí vám ide okrem smradu len samé klamstvo, faloš a tupota!“ opäť prikývol. Rozprával pomaly, vedel, že aj tak si ho vypočujú až do konca. „Ty!“ ukázal na Igora. „Ty tu ideš vyplakávať? ´Óóóó, moji najlepší kamaráti,´“ napodobnil ho posmešne. „Dobre vieš... Všetci dobre viete, že Stanley s Vilom si zaslúžili zgegnúť! Oko za oko! Lebo sú to sprostí vrahovia a Stanley ešte aj čosi horšie. Ani len chlp svedomia v sebe nikdy nemal!“ prednášal stále pokojným hlasom do hrobového ticha vychutnávajúc si každé jedno slovo. Tak dávno im to všetko chcel chrstnúť do tvárí! Tak veľmi, až ho to bolelo. Každé z tých doteraz nevypovedaných slov akoby vážilo tonu. Postupne sa v ňom zbierali, ťažili ho, mučili, ťahali kamsi do pekelných hlbín. Nepovedal však nič. Najprv bol príliš zbabelý a slabý, potom radšej zmizol najďalej, ako sa dalo, len aby sa na nich už nemusel dívať. Ten debil Martin ho aj tak začal otravovať cez Facebook. Čo už, všetko zlé je na niečo dobré...


    „Na čo sa tu hráte?“ prednášal ďalej ľutujúc, že nemá pestrejšiu slovnú zásobou, aby lepšie vyjadril svoje pohŕdanie a totálny odpor. „Celá táto vaša partia, veď to je len divadlo. Tie vaše povrchné akože vzťahy!“


    „No dovoľ,“ ako prvý ho prerušil Rado, od pobúrenia až sčervenel. „Prílepok... Niktoš...“ vypľul ďalšie slová, no Ufón len pokojne mávol rukou, čím ho zázračne usadil.


    „Bol som prílepok, bol som niktoš, bol som mladý a sprostý. A slabý,“ uznal, no Radovi už nevenoval ani jediný pohľad. Prstom ukázal na Igora. „Ty... Chceš povedať, že si im už odpustil Duška, keď ich tu teraz tak oplakávaš?“ pokračoval ostro a dobre si všimol, ako oslovený zmeravel. „Klobúk dolu pred tebou, kamarát, lebo pred dvomi dňami to tak vôbec nevyzeralo... Žeby sa v tvojom vnútri skrýval okrem beznádejného ožrana taký kus šľachetného človeka?“


    Igor sa pokúšal vyskočiť, no hneď ho hodilo späť. Od zlosti sa nevedel ani nadýchnuť, nieto prehovoriť. Rado bol rovnako rozzúrený a zo stoličky sa mu vstávalo lepšie.


    „Čo to tu splietaš, ty chudák? Si ožratý alebo čo?“ zašermoval rukami smerom k Ufónovi, útok však prišiel z druhej strany.


    „Drž papuľu!“ zahrmel Igor a hodil po ňom fľašu. Prekvapivo trafil. Do ľavého kolena. Rado zavyl v návale neznesiteľnej bolesti. „Všetko viem!“ ziapal po ňom Igor. „Má pravdu henten potrat,“ bradou ukázal na Ufóna. „Vilo a Stanley len dostali, čo si zaslúžili. Akurát ty sa tu ešte krútiš, prašivec...“ prešiel do kvílenia, hlava mu ovisla. „Nemal som ísť po ten nanuk,“ opäť sa ocitol v dávnej minulosti. Sám už presne nevedel, čo sú skutočné spomienky, čo si k nim nechtiac domyslel a ktoré nanovo stvoril. Celkom presne si pamätal svoje bosé nohy. Aj s Duškom sa vyzuli a do zbláznenia skákali po blate, ktoré sa prakticky po celý rok tvorilo pri záhradnej pumpe. Starší chalani na nej mali geniálny zlepšovák. Ktosi, možno dokonca otec, navŕtal v hornej časti jej ústia dierku, do nej sa zastrčil malý kovový sosák, a potom už len stačilo dlaňou priklopiť otvor, silno pumpovať a voda striekala zvrchu ako fontána. Keď sa z nej chceli aj s Duškom napiť, Martin ich musel zdvihnúť. Bola to náramná zábava, donekonečna niekto pumpoval ako besný a voda zhora striekala všetkými smermi, podľa toho, ako k sosáku priložili prst. Vedľajším efektom bolo skvelé jemné blato všade naokolo. Keď ho napoludnie zohrialo slnko, s pôžitkom v ňom s Duškom skackali. Raz sa v ňom dokonca celí vyváľali vrátane hlavy, vlasov, každého kúska tela. Nič smiešnejšie v živote dovtedy nezažili, skrúcalo ich od smiechu, keď sa na seba pozerali. Mama z toho neskôr taká nadšená nebola a ešte dlho nadávala striedavo im a striedavo Martinovi, že na nich nedohliadol, ako sľúbil. V osudný deň na nich starší brat tiež veľmi nedával pozor. Bol chorý. Chalani sa však po minulom výprasku odvážili namočiť si nohy len po členky. Najviac si Igor spomínal na to, ako si jednu po druhej čistí v tráve, lebo chcel rýchlo prebehnúť dnu. Vedel, že taký špinavý do kuchyne nesmie, a vedel aj to, že v mrazničke je posledný nanuk. Všimol si to ráno, keď mama dala každému po jednom, no jeden, v červenom obale, tam ostal. Žeby pre Martina? Detským mozgom chápal, že brat je chorý, a chorí predsa studené nesmú... Určite ho Martin nebude môcť zjesť ani večer a ani nasledujúci deň. A to už možno mama kúpi nové. Aj tak si nebol istý, či je fér bez opýtania otvoriť mrazničku a sladkú dobrotu uchmatnúť. Navyše si nebol istý, či sa chce podeliť. S Duškom od prvého momentu na tomto svete dýchali rovnaký vzduch, kúpali sa v rovnakej vode, vystavovali tváre rovnakému slnku, ale predstava, že s tým nanukom zalezie do komory a tam ho celý schrúme... Doteraz si pamätá, ako si nohy drsne šúchal o trávu, len aby bol čím skôr dnu. Duško stále skackal v blate, načisto opantaný tou hrou. Igor si pamätá aj to, ako sa zakráda tichým domom, ako otvára mrazničku, mizne v komore a ako v tranze chrúme jahodový nanuk. Najlepší na svete! To ďalšie, čo nasledovalo, keď ukojil svoje prízemné chute, sa rozmazalo. Vychádza von, Duška nikde, cudzí chlapi pri obrovskom stroji kričia a niečo veľké špinavé vyťahujú zo zeme. Všade je strašný smrad, mama kvíli, niekto ho ťahá do detskej izby. Ďalšia celkom jasná spomienka je, ako sedí v detskej izbe sám a čaká, kedy dnu vbehne Duško. Trvalo veľmi dlho, kým pochopil, že už nikdy sa to nestane.


    „Keby som ostal s Duškom, mohol tu teraz sedieť s nami,“ zakvílil zlomene. „Vy neviete, čo to je, mať dvojča. Polovica zo mňa umrela spolu s ním, ako keby mi amputovali polovicu srdca,“ prepol sa od zúrivosti k sebaľútosti.


    „Nechaj to tak, Igi,“ konečne otvoril ústa Martin.


    „Áno, ty za nič nemôžeš,“ precedil cez stisnuté zuby Rado sediac na zemi, rukami oblapené koleno, v očiach kopa otáznikov.


    „Jasné, že môžem!“ vykríkol Igor. „Ale ty za to môžeš viac,“ ukázal na Rada, hľadajúc fľašu, ktorú mal chuť opäť po ňom šmariť.


    „Ja? Šibe ti? Čo s tým mám ja?“ prekvapene sa ohradil Rado zrazu celkom biely v tvári.


    „Všetko, pán Spisovateľ, ako hovorí tuto Igi,“ prehovoril opäť konverzačným tónom Ufón. „Videl som vás vtedy. Teba, Stanleyho, Vila.“


    Či už Ufón chcel, alebo nie, práve toto bola jediná naozajstná partia, v ktorej vyrastal. Keď ho od seba niekoľkokrát za deň odohnali, nemal kam ísť. Len sa stiahol tak, aby ho nevideli, nech neschytá jednu kameňom. „Práve ty si sa ma vtedy chcel najviac zbaviť. Pamätáš? Určite nie, veď takých ponížení si mi doprial stovky. Kopol si ma do zadku a viac si sa nestaral, veď ste mali vtedy lepšiu zábavu.“


    Rado ešte viac zbledol, už tušil, čo bude nasledovať, a ako malé decko si chcel zapchať uši.


    „Čupel som za malinami. U Rovenských v záhrade sa vždy dalo parádne schovať. Divočina, stromy, pod nimi kríky, kvety... Aj ja som bol zvedavý, čo úžasné v tej žumpe odhalíte. Ty si tomu, samozrejme, velil, no na to, aby si odvalil ten ťažký poklop, si potreboval aj Stanleyho a toho užitočného somára Vila,“ Ufón si to užíval, hľadel Radovi priamo do vytreštených očí, neponáhľal sa. „Videl som aj to, ako si sa ako prvý rozbehol preč, keď ste začuli nákladné auto a mysleli ste si, že už prichádza fekál. Načo sa trápiť s ťažkým poklopom, že? Vôbec vás nezaujímalo, že za rohom sa hrajú tí dvaja sopliaci. Keď ste bežali k bráne, jeden z nich bol zrazu pri žumpe... A potom... Prečo ste nič nespravili?“


    V miestnosti sa ozývalo len namáhavé dýchanie. Rado vytrvalo pozeral do zeme. Nezdvihol pohľad ani vtedy, keď konečne prehovoril: „Ja som nič nevidel.“


    „Možno nie, ale Vilo áno, hneď ťa ťahal za tričko, on sa aspoň chcel vrátiť a skúsiť Duška vytiahnuť!“ zaútočil Ufón a Rado pokrútil hlavou.


    „A čo sme mali robiť? Mali sme tam skočiť? Boli sme len sopliaci. Slabí...“


    „Ale ešte ste mali dosť síl na to, aby ste pred príchodom fekála ten poklop prevrhli späť a ďalších takmer tridsať rokov sa tvárili, že sa nič nestalo,“ zakončil Ufón spokojne počúvajúc, ako sa smerom od Igora ozýva čoraz rýchlejšie dychčanie.


    „Nevedeli sme, že on je tam dolu...“ Rado sa tvrdohlavo držal svojho, zúrivo udierajúc päsťami o zem a pomocnú ruku ako vždy ponúkol Martin.


    „Počuj, Kamil, neblázni. Kde si to všetko nabral? Veď koľko si mal vtedy rokov? Nemôžeš tu teraz na nikoho ukazovať prstom,“ pokúsil sa o nemožné. Netušil, do akého osieho hniezda strká ruku.


    „Skvelé, že sa zapájaš. Aj k tebe som sa chcel dostať, Martinko najlepší,“ pokojne naňho pozrel Ufón. Sálal z neho chlad. „Ja som totiž nebol jediný divák tej strašnej šou, dokonca som ani zďaleka nemal taký dobrý výhľad ako niekto iný. Všakže?“ uchechtol sa a doprial si dlhý pohľad na Rada a najmä Igora. Stál za to. „Čo ti to vtedy bolo? Jaj, mumps si mal, či nejakú pliagu, trčal si doma strašne dlho, spoza okna si sa smutne pozeral, ako sa hráme... Ako sa hrajú oni, ako do mňa kopú... A ako dvíhajú poklop a v panike ho dávajú späť!“


    Rado vytreštil oči. Celé roky si myslel, že o tom najhoršom, čo v živote spravil, nevie nik okrem Vila a Stanleyho. Keď utekali od Rovenských, hovorili o tom naposledy. Zadychčanými hlasmi si sľúbili, že aj keby ich mučili, nič nepriznajú. Zvláštnym spôsobom mu dokonca v posledných hodinách odľahlo, že po smrti kamarátov zrazu vie o všetkom len on. Dokonca si pomyslel, že keď bude zase raz Igor spomínať na Duška, pridá sa k nemu s ľahkou dušou. Netušil, ako kruto sa mýlil. Pozeral na Martina, ktorý vyzeral, že sa oňho pokúša smrť. Igor bol tentoraz prekvapivo ticho, čo neveštilo nič dobré.


    „Vás vôbec netrápilo, že si to odsrali tí žumpári?“ zhnusene prehovoril Ufón. „Dobre som ich videl ako šokovaní Duška vylovili, netušiac, aké opletačky ich čakajú... Ale že si ani ty, pán najspravodlivejší, najčistejší, nič neurobil... Veď to bol tvoj malý brat!“ ukázal bradou na Martina, ktorý začal niečo mrmlať.


    „Čo hovoríš?“


    „Prečo...“ Martin si musel prečistiť hrdlo. „Prečo si nič neurobil? Všetko si videl, ako vravíš. Mohol si Duška zachrániť alebo aspoň pomôcť žumpárom vymotať sa z tých sračiek. Ukázať na tých troch prstom,“ kývol smerom k Ufónovi.


    Oslovený sa hlasno nadýchol. Pokrútil hlavou.


    „Lebo som bol slabý... Sprostý. Malý. Vystrašený. A tí traja smradi, keby som sa do toho zaplietol... Sotili by ma buď rovno za Duškom, alebo by to na mňa potom celé hodili. Tri svedectvá proti jednému. Traja chlapci z miestnych rodín proti nejakému prišelcovi,“ ďalej krútil hlavou. „Nemysli si, Martinko, že som si to celé roky nevyčítal... Stavím sa, že stokrát viac ako tento egocentrický chudák,“ pozrel na Rada, ktorý len dvakrát naprázdno otvoril ústa. „Prvý človek, ktorému som to povedal, aj keď som z toho vynechal teba, Martinko, bol po takmer tridsiatich rokoch tuto pán pozostalý,“ ukázal teraz na Igora.


    „Cestou sem,“ prikývol Martin. Už chápal, prečo brat vtedy prešiel od popradského parkoviska takou zmenou nálady.


    „Cestou sem,“ prikývol Ufón. „Myslím, že si konečne zaslúžil poznať pravdu.“


    „Akú pravdu?“ nezdržal sa už Rado. „Si presne ako Masár. Plná huba rečí, všetko vieš, všade si bol... Ak si tam aj niekde čupel za malinovým kríkom, čo si videl? Alebo čo si myslíš, že si videl?“ snažil sa prejsť do útoku, pohľadom opatrne vyhľadal Igora. „Veríš viac jemu alebo mne? Igi! Neser ma, hovorím ti, že tento si to všetko vymýšľa,“ skúšal získať aspoň trochu pôdy pod nohami. „Nechápeš, o čo mu ide? Chce nás poštvať proti sebe. Prečo si to nepovedal už skôr?“ prskal smerom k Ufónovi. „Nemusel si vtedy, mohol si, keď sme mali pätnásť, osemnásť... Ale nie, ty si čakal skoro tridsať rokov! Čo to nevidíte?“ pozrel aj na Martina. „Naschvál nás sem vylákal a všetkých nás ide poštvať proti sebe!“


    Ufóna jeho výlev nevzrušil. Mykol plecom a odpil si poriadny glg piva. Ešte ani zďaleka nepovedal všetko.


    „Oukej, vy si tuším chcete do nekonečna zakrývať oči pred pravdou. Rozumiem, veď na tom je celá vaša partia postavená,“ pokračoval, keď si odgrgol do päste. „A, samozrejme, ty pán Spisovateľ, ako najväčší pokrytec, ideš kamarátom príkladom. Poďme sa teda porozprávať o Lenke. Nalejem vám? Bude to dlhé...“ prehodil nenútene. Páčilo sa mu to čoraz viac.


    ×


    Traja po sebe gánili, štvrtý si spravil obložený chlieb. Na výpek zo zajačiny si bohato navrstvil klobásu a všetko prikryl plátkami syra. Čudná kombinácia, no celý tento výlet bol čudný aj rozprávanie, ktoré ich ešte čakalo.


    Igor vôbec nebol pripravený na ďalšie bizarné historky z ich minulosti. Z minulosti, ktorú akoby nejaká nadpozemská sila pohltila, strávila a následne vyvrhla zmenenú na nepoznanie. To, čo sa mu celé roky javilo ako nezmyselná tragédia, ako hnusná zhoda okolností a beštiálny prejav Murphyho zákonov, dostalo posledné dni šialené grády. To, že za všetkým boli tri svine, ho načisto položilo. Ale že sa tomu prizeral jeho najskvelejší starší brat a dokázal s tým v pohode žiť ďalších tridsať rokov, to bolo... Totálne ho to presiahlo a vykoľajilo, ako keď si na zamrznuté ruky pustíte studenú vodu a zdá sa vám horúca. Bol groteskne pomýlený, neschopný pochopiť to, a tak sa mu v hlave len do nekonečna prehrávala slučka pozliepaných Ufónových slov. „Ja som nebol jediný divák tej strašnej šou... Ani zďaleka som nemal taký dobrý výhľad ako niekto iný.... Spoza okna si sa smutne pozeral, ako dvíhajú poklop a ako ho v panike dávajú späť!“


    „Igor!“ vytrhol ho z besného myšlienkového tanca ten, koho chcel teraz počuť najmenej. Pomaly k nemu obrátil hlavu. Čo cítil? Nevedel. Brat však múdro držal hubu.


    „Ako si mohol?“ Igorovi sa po chvíli rozlepili ústa. Išlo to ťažko, najmä keď vôbec nevedel, čo chce povedať.


    „Prepáč,“ ozval sa opäť Martin a bezradne rozhodil rukami. Toľko ráz si v hlave prehrával tento rozhovor a pritom dúfal, že k nemu nikdy nepríde. Toľko ráz sa úprimne ospravedlnil, že teraz mu všetko pripadalo ako prázdne frázy. „Prepáč!“ zopakoval len.


    „Prečo si nič nespravil?“ rozbehol sa konečne Igor, z hlasu mu išla skôr rezignovanosť ako hnev. „Koľko si mal? Dvanásť? Prečo si nevybehol? Prečo si nezburcoval mamu? Prečo? Prečo?“ jachtal. Zdalo sa mu, že veľký brat predsa mohol zakročiť tisícimi spôsobmi. Ten iba krútil hlavou.


    „Ja neviem. Bola to sekunda. A už bolo neskoro...“ nedokázal to lepšie vysvetliť. Chcel dodať aj to, že nenabral odvahu, aby na kamarátov ukázal prstom. Načo by to bolo dobré? Duškovi by to život nevrátilo.


    „Ako si s tým mohol žiť?“ Igor naňho vyvalil oči, Duškove oči.


    „Sám neviem,“ vydýchol a opäť nebol schopný dodať, že hrôzostrašný výjav má neustále pred sebou a neprešla jediná noc, že by sa mu nevkradol do snov. Stačilo pár minút, keď nebol z reality vytrhnutý prácou, alkoholom alebo sledovaním napínavého športového prenosu, a hneď sedel tam, za ich oknom a všetko videl...


    Igor len pokýval hlavou. Žiadne slová by ho neuspokojili. Žiadne vysvetlenie by nebolo dostatočne prijateľné. Navyše si všimol, že Ufón konečne dojedol a chystá sa ďalšia časť divadelného predstavenia na motívy skutočných udalostí.


    Rozprávač si načal nové pivo a keď si z neho poriadne odpil, pozrel na Rada.


    „Prečo im to neporozprávaš sám?“ vyzval ho.


    „Čo?“ oslovený spravil neúspešný pokus.


    Ufón len prevrátil oči.


    „O tej noci, keď znásilnili tvoju sestru.“


    Martin s Igorom prudko zdvihli hlavy, Rado tú svoju sklonil.


    „Prečo o tom neporozprávaš sám? Všetko si predsa opäť úplnou náhodou videl práve ty. A je mi jasné, ako sa na to trasieš, aj keď sa tváriš ako nejaký dobrotivý kazateľ,“ uchechtol sa smutne.


    „Bez problému,“ mykol plecom Ufón. „No musím najprv povedať, že ma fakt prekvapilo, že tie vaše sprosté mozgy rozožraté egoizmom predsa len vytušili, že ten letný žúr u Stanleyho v záhrade nebol celkom v poriadku. Klobúk dolu,“ spravil teatrálne gesto, zvyšná trojica na seba v rozpakoch pozrela. „Samozrejme, otvorene sa porozprávať o tom, čo sa vtedy stalo, to už nie. Ľahšie bolo zamiesť to pod koberec, tváriť sa, že to bola len výstredná zábava a striedanie Vila so Stanleym po boku Lenky, jej rýchle tehotenstvo, to je len taká drobnosť, ktorú raz za čas s úsmevom vytiahnete. Hlavne nech medzi vami nie je zlá krv, nech to spolu potiahnete ďalší rôčik, všakže?“


    „Prejdi už k veci, nech to máme za sebou,“ otrávene prehodil Rado. Celý život Ufónom pohŕdal, no teraz ho už nenávidel.


    „Dobre, pán Spisovateľ... Mimochodom, kedy bude druhý román? Nejaké pridlhé pauzy medzi nimi robíš,“ zaškeril sa. „Očakávania fanúšikov sú vybičované. Nie je nič smutnejšie ako byť spevákom jedného hitu... hoci spevák s ním aspoň môže chodiť po diskotékach až do penzie, ale čo už so starou knihou?“


    „Už to skrátka vyklop, ty voyeur! Nebol si náhodou aj pri tom, keď som spravil svoje dve deti? Nečupel si niekde v skrini v našej spálni?“


    Ufón sa úprimne zasmial.


    „Toto si presne ty. Viac ťa vytočí neúspešná kariéra ako znásilnená sestra... Bol som zvedavý, čo spravíš, keď sa to dozvieš. Poriadny chlap by okamžite vymlátil zo Stanleyho dušu, ale ty si si päť minút ponadával a zaliezol si spať.“


    „A čo som mal akože robiť? Bol som ožratý, nevedel som, či sa mi to celé sníva, či môžem veriť tej tvojej špinavej hube. Po dvadsiatich rokoch to vďaka tebe vidím...,“ s nevôľou pozrel na Martina. „Ty si tu ležal rozvalený na stole a on zrazu začne s neuveriteľnými rozprávkami...“


    „Ten prvý večer tu na chate?“ nechápavo prehodil Martin.


    „Áno, kedy inokedy?“


    „Žiadne rozprávky!“ Ufón buchol päsťou po stole. „A jasne som videl, že chápeš, že si dobre spomínaš!“


    „Áno, ten žúr bol celý divný a prvé, čo som včera chcel urobiť, bolo poriadne sa porozprávať so Stanleym. Alebo to bolo predvčerom?“ márne sa zamyslel Rado. „No nebolo ho,“ pokrčil plecami a najradšej by túto tému už zmietol zo stola. Martin s Igorom však naďalej vyjavene pozerali.


    „Dopoviete to už niekto?“ chrapľavo sa ozval Igor.


    „Jasné, Igi,“ ochotne súhlasil Ufón. „Ty si bol vtedy len decko a aj keby si niečo videl, asi by ti to veľkú logiku nedávalo. Ani ja som nejaký čas poriadne nechápal, čo sa to tam stalo. Chľastali ste všetci ako o život, to bola normálka, ale že sa zrichtovala aj Lenka, to bolo najväčšie prekvapko. Aj ja som si myslel, že sa pokazila po prvom roku na intráku... Postupne som si to však pospájal v hlave. Uvedomil som si, že hoci vy sa váľate po zemi, Stanley pobehuje ako nejaký čašník. Najväčší lenivec je zrazu ochotný všetkých obskakovať. Dokonca aj pri mne sa zo trikrát zastavil. Za iných okolností by mi akurát tak zakopol o nohy, lebo by si ma nevšimol...“


    „Počuj, a ty si tam bol?“ prekvapene ho prerušil Rado, ktorému to celé zrazu nedávalo zmysel. „Veď po strednej si zmizol a nikdy viac sme sa nevideli. Až doteraz! Chalani, kurva, on si to všetko vymýšľa!“ zvrieskol nasrdene, Igor s Martinom naňho vyjavene pozerali, myšlienkami sa pokúšali vrátiť do ďalekej minulosti. Ufón sa nahlas rozosmial. Nesmelo sa zaškeril aj Rado, získaval istotu, že chlap si to všetko len vymyslel vrátane toho šialeného rozprávania o Duškovi, že ich tu celý čas len naťahuje. Takto sa im mstí za všetko, čo mu napáchali. Keď sa naňho Ufón pozrel, smial sa ešte viac, rukou plieskajúc po stole. Nakoniec sa upokojil, odkašľal si.


    „Aké príznačné!“ prehovoril s horkosťou. „Bol som pre vás fakt neviditeľný, čo? Možno si dokážete spomenúť na to, že som sa po strednej vyparil. No to si fakt ani jeden z vás,“ premeral si ich s odporom, „nepamätá, že zopár nasledujúcich rokov som sa občas zastavil v Palárikove? Že sme sa pozdravili na ulici? Že som zhodou okolností prišiel aj v ten víkend, keď ste si naplánovali záhradnú opekačku?“ stále si ich premeriaval, pohľadom zastal na Martinovi, ktorému sa predsa len rozjasnilo.


    „No jasné!“ prikývol. Buď to dobre hral, alebo si naozaj spomenul. „Stretli sme sa vtedy. Tuším som práve išiel z obchodu s proviantom... Zavolal som ťa.“


    „No, aspoň jeden!“ Ufón uveril, že kamarát si naozaj spomenul. „Tak som tam bol. Celý čas, hoci pre vás som ostal ako vždy len vzduchom...“


    „A čo si teda videl, ty vzduch?“ netrpezlivo ho posúril Igor. Priam dychtil rozprávať sa o cudzom nešťastí, aby zabudol na to svoje.


    „Všetko a nič. Stanley tam kmital, vy ste rýchlo odkväcli. Stopercentne vám niečo pridal do chľastu! A aj Lenke. To nebolo normálne, ako ste vyzerali, ako sa správala Lenka... A Stanley čiperný, všetko mal pod kontrolou, len ho trochu štvalo, že ja si tam stále sedím. Furt mi niečo pchal do ruky, ale mne stačilo pivo, aj tak sa mi krútila hlava...“


    „To akože nás nadrogoval?“ neveril Martin.


    „Také niečo,“ prisvedčil Ufón.


    Martin krútil hlavou, Igor však pritakal.


    „Robil vtedy kuchára v tom novozámockom hoteli,“ prehovoril neprítomne. „Bol som sopliak, ale pamätám si to. Chodili tam všetci miestni mafoši, díleri, pasáci...“


    „Nosil odtiaľ prvotriednu trávu,“ musel súhlasiť Rado. „Bolo to divoké obdobie a Stanley mal zrazu kopu peňazí, správal sa tajomne.“


    „Aj Lenke niečo nasypal, na betón,“ Ufón sa vrátil k onej noci. „Potom ju odtiahol niekam do záhrady, hajzel špinavý. Išiel som za nimi, plazil som sa. Počul som dychčanie, videl som Stanleyho chrbát. Lenka ležala, on na nej,“ konečne aj Ufóna zmohla nejaká emócia. „Opovrhoval som ňou, že sa takto spustila a navyše so Stanleym. Stretol som ju na druhý deň, vyzerala ako mátoha. Na nič si nepamätala a ja som jej ešte aj naložil, že sa správa ako nejaká bratislavská štetka,“ chytil sa za hlavu. „Až keď som si to neskôr s jasnou mysľou zrátal, keď som sa dopočul, že je tehotná a ide si brať Stanleyho, došlo mi to. Nechápete? Tá špina dokonale využila, že Vilo bol chorý, nemohol prísť. Stanley to perfektne naplánoval, všetkých vás odstavil a Lenku znásilnil. Ležala tam pod ním ako taká handrová bábika, mohlo mi to docvaknúť... Dokonca sa mu podarilo nabúchať ju, šťastlivcovi... Zobrať si ju za ženu, odvliecť do cudziny. To bol teda parádny výkon!“


    Teraz už všetci prikyvovali hlavami. Sedelo to. Všetko bolo zrazu nad slnko jasnejšie. To, nad čím si celé roky lámali hlavy, už dávalo strašidelnú logiku.


    „On vtedy normálne zničil niekoľko životov. Mali ste vidieť rodičov, keď im Lenka oznámila, že je v tom a končí s medicínou,“ ozval sa takmer šeptom Rado. „Vilo sa z toho nikdy celkom nespamätal. Myslel, že majú malú krízu vo vzťahu, a zrazu je frajerka tehotná s iným, svadba, odchod do Anglicka... Ešte šťastie, že sa chudák nikdy nedozvedel, čo bolo za tým.“


    Ufón sa opäť s chuťou rozosmial.


    „Ale dozvedel! Samozrejme. Vyšlo to natesno, chvíľu na to už bol tuhý,“ cynicky prehodil a keď naňho ostatní len vytreštili oči, pokračoval: „Povedal som mu presne to, čo teraz vám, keď sme spolu rúbali drevo... Toto je predsa chata úprimnosti, chlapci. No radšej si to slovo nájdite v slovníku!“ pokrútil hlavou. „Chúďa Lenka, jej životnou smolou bolo, že musela vyrastať medzi vami. Také zlaté dievča... Takto blízko som bol,“ naznačil rukami, zaťal päste. „Mohol som tú sviňu z nej zhodiť.“


    „Nechaj tak,“ pokúsil sa ho uchlácholiť Martin. „Ktovie, čo sa tam vtedy naozaj stalo. Už to nezistíme... Vilo s Lenkou si nakoniec predsa len k sebe našli cestu. Posledné roky boli šťastní...“


    „Drž hubu,“ skočil doňho Ufón. „Nesnaž sa to celé zľahčovať, ospravedlňovať. Už nikdy! A čo myslíš?“ rozohnil sa. „Prečo som stále lozil do Palárikova? Kvôli vám? Písali sme si... Zdôverila sa mi so všetkým. Ako pohŕdala Stanleym, no uvedomovala si, že syn potrebuje otca, a tak s ním vydržala tak dlho, ako len bola schopná. A Vilo? Chudáčik Vilo, celé roky na ňu čakal a keď sa vrátila, prilepil sa na ňu. Zahryzol sa jej do krku ako nejaký rotwailer a nepustil.“


    Pozerali naňho vyjavene. Rado neveriacky, aj keď presne to sa na Lenku podobalo. Mrhať časom najskôr na niktoša ako Stanley a potom na nulu ako Ufón a svojou milotou ho načisto pomýliť.


    „Ale áno, vy slepci,“ išiel si ďalej svoje Ufón. „Ona jediná ma vždy brala ako normálneho človeka, chlapca, chalana, chlapa. Niekoho, s kým sa dá porozprávať, komu sa môže zveriť. Nebyť teba,“ ukázal trasúcim sa prstom na Rada, „mohli sme byť spolu. Ty si ju doslova kmásal za ruku, keď si videl, že sa so mnou hrá. Vždy si ju kvôli nejakej hlúposti zavolal dnu, keď sme sa rozprávali na ulici. To ja som ju nakoniec presvedčil, aby sa vrátila z Anglicka! Určite neprišla kvôli Vilovi. Aj keď nakoniec mu zase vbehla do postele... Uhnal ju,“ zvesil hlavu. „Nechápem... Viliam, Viliam, no už ju viac nezohreješ,“ strašidelne sa zaškeril a možno práve výraz jeho tváre akoby definitívne vychýlil ich svet. Paradigmu, ktorej sa až doteraz držali. Z nebezpečného ľúbostného trojuholníka bol zrazu štvorec. A hrozbu šialeného vraha Masára nekompromisne potlačila, čuduj sa svete, nejaká dávno zabudnutá história. Kostlivci sa s rachotom vymrštili zo skríň, ich kruhový tanec naberal silu tornáda a oni boli v jeho oku.


    „Masár?“ zahabkal Martin, ktorý sa ako prvý vrátil z výletu do minulosti a navyše mu to pálilo najrýchlejšie. Jedno slovo zakončené otáznikom, za ním nespočetne pochybností.


    „Masár?“ Ufón mávol rukou. „Ten šašo počmáraný? Klobúk dolu, Martinko, je tvojím životným úlovkom a som naozaj šťastný, že som ho stihol spoznať. Také niečo... To nevidíš každý deň, niekomu sa ani po celoživotnom blúdení svetom nepodarí naraziť na takýto endemit... Ale toto si presne ty, doplniť chorú partiu o niečo, do čoho by ste nechceli stúpiť ani len okrajom starej baganče. Kde si ho vyhrabal?“ zasmial sa a hneď mávol rukou. „Viem, viem, zhmotnil sa ti rovno pod nosom, v susedstve. Viete čomu verím viac než Archimedovmu zákonu a Einsteinovej teórii relativity?“ premeral si ich pohŕdavým pohľadom. „Energiám, ktoré sa k sebe priťahujú. Vrana k vrane, sa tomu hovorí. Samozrejme, ak by ste boli normálni kamaráti, láskaví úprimní ľudia, niečo takéto by sa medzi vás nikdy nevotrelo, ale k falošným degenerovaným povrchným sebcom sa pridal ďalší. Chvalabohu, polovica dream teamu to už má za sebou.“


    „Kamil, ja chápem...“ Martin sa pokúsil vziať si slovo a aspoň trochu upokojiť situáciu, ale nebolo mu to umožnené.


    „Nič nechápeš!“ ostro sa ohradil Ufón. „Práve ty nič nechápeš. Tieto špiny ma celé roky šikanovali, no keby sme boli vo filme, boli by to iba nudní jednorozmerní negatívni hrdinovia. Odlišovalo by ich len to, že jeden je ožran a druhý zbabelec. Ale ty, Martinko, ty by si bol scenáristov tromf! Zlatý chlapec snažiaci sa o dobro ako nejaký dalajláma, no neschopný to dobro uskutočniť. Áno, dotiahol si ma do partie a úprimne verím, že ako jediný si ma v nej aj chcel. Respektíve, že som ti neprekážal, alebo ťa aspoň neiritoval. No keď si zoberieš psiska z útulku, musíš sa oňho potom aj postarať!“ zvýšil hlas. „Nestačí mu dať nažrať, musíš od neho aj odohnať decká, ktoré ho chytia sa chvost a začnú ním krútiť nad hlavou!“ pozrel najprv na Rada a potom pomaly otočil hlavu k chlapovi na gauči. „Aj ty, hoci si bol sopliak, si si dovoľoval. Špina krpatá zákerná. A ty Martinko? Čo si s tým urobil? Hoci najväčší krikľúň bol Spisovateľ, ty si tomu vždy šéfoval. Keby si im aspoň raz jasne vytmavil, nech ma nechajú...“ nakoniec len hodil rukou, vstal a odšuchtal sa so špinavým tanierom k drezu. Vyzeralo to, že vyfučal. Konečne zo seba všetko dostal. Čo mal v pláne ďalej?

    Kedysi, kdesi


    Nepamätá si presne, kedy mu to prebleslo hlavou prvýkrát, no postupne dospel k názoru, že v jaskyni mu je lepšie ako doma, a predovšetkým, že otca má plné zuby. Už nechcel hrať tie jeho hlúpe hry. Na bolesť si zvykol do tej miery, ako si na ňu zvykne živý tvor vystavený takmer nepretržitému utrpeniu, ale aj tak ho to hnevalo. Stále bol len chlapcom, no kdesi v podvedomí tušil, že v jednej chvíli bude musieť čeliť zásadnému rozhodnutiu: buď on, alebo otec.


    Mal deväť a zrazu mu všetko pripadalo úplne samozrejmé a až smiešne jednoduché. Otec ho naposledy nechal v pivnici tak dlho, že keď ho konečne vyvliekol na denné svetlo, nedokázal sa celé hodiny normálne postaviť na nohy ani otvoriť oči. Pamätal sa len, ako hlasno lôchal vodu a potom ju ešte hlasnejšie dávil. Otec ho len potľapkal po hlave a vzápätí zmizol v lese. Ani len na lov ho nezobral! To bola posledná kvapka.


    Poťažkal v ruke kladivo a ľahkým krokom vošiel do domu. V dome nikdy nelovili – otcovo pravidlo, ktoré mal v pláne porušiť rovnako, ako v poslednom období porušoval všetky ostatné. Otec aj tak čoraz viac času presedel v kuchyni a rozprával o prašine.


    Zmysly mal natoľko zbystrené, že to, čo si zaumienil, mohol spraviť aj poslepiačky. Ako duch vošiel do kuchyne, kde otec polosedel, pololežal na stoličke, ústa otvorené, hlava vyvrátená, pred sebou fľaša, na stole prevrhnutý horčicový pohár. Pred chvíľou rozprával mame a tomu druhému chlapcovi o prašine. Mama teraz čupela v kúte, triasla sa ako huspenina a v rukách žmolila chuchvalec krvavých vlasov. Chvíľu sa bál, že patrili druhému chlapcovi, ale nie, boli sivé, určite ich otec vyšklbol mame. Alebo si ich vyšklbla sama. Zbadal aj chlapca, ležal na zemi, schúlený do klbka, ticho plakal, z nosa mu tiekla krv.


    Opäť pozrel na otca, na jeho obrovské žilnaté ruky posiate drobnými rankami. Keď celé roky vytĺkate z ostatných prašinu, musí vás to poznačiť. Chlapec zdvihol ruku s kladivom, no nebol spokojný, a tak ju opäť spustil. Zacmukal a keď neprišla žiadna odozva, špičkou topánky otca kopol do členka. Konečne. Otec pomaly zdvihol hlavu, pohľadom omámene hľadal, čo ho vyrušilo.


    Chlapec sa usmial. Opäť zdvihol ruku s kladivom a bez váhania ním švihol. Silno. Dal do toho úderu všetko, roky tréningu, roky zlosti. Otcovi sa presne uprostred čela otvorila krvavá rana. Hľadel na syna, zrejme celkom nerozumel, čo sa práve stalo. Chlapec sa pre istotu opäť napriahol a udrel. A opäť. Nebol si istý, ako dlho to celé trvalo a ktoré rany zasadil už iba neživej hmote.


    Keď nakoniec spustil trasúcu sa ruku s kladivom, bol celý spotený, no žiaril šťastím. Vybavené. Už nebudú žiadne hlúpe hry. „Pozri, otec, kladivo je dobrá zbraň pre lovca!“ prihovoril sa mu konverzačným tónom a až potom sa otočil k mame, k žene, ktorej sa nikdy nedostalo žiadnej pomoci. Už bude dobre, usmial sa na ňu. Mal len deväť rokov, netušil, čo znamená vážna psychiatrická diagnóza. Netušil, že s jej krehkou dušou bolo treba zaobchádzať v rukavičkách, krotiť jej choré myšlienky správne dávkovanými liekmi a trpezlivosťou, alebo ju radšej zavrieť do blázinca, nie nechať ju rozpadať sa po atómoch v tomto dome.


    Podišiel k nej, pohladkal ju po hlave. Nevyzeralo to, že by si uvedomovala niečo z toho, čo sa pred chvíľu odohralo v miestnosti. Kostnatými rukami stále miesila zakrvavený chumáč vlasov. Chlapec ju opäť nežne pohladil po vlasoch. Len kožená blana natiahnutá na lebke. Hlavu naklonil na bok, čupol si. Potom zdvihol ruku s kladivom. Do úderu teraz nedal toľko sily. Prašina. Čo s ňou?


    Ani druhý chlapec nevyzeral, že si uvedomuje, čo sa deje. Stále ležal na zemi tvárou k stene, cmúľal si palec, krv si roztorel okolo malého nošteka. Prešiel k nemu, dlho hľadel na svojho jediného spojenca. Všetky slzy vyplakal kedysi dávno, keď sa hral s otcom. V kôlni, zavesený za nohy, pálený, rezaný, vláčený po zemi, obáraný horúcou vodou, väznený horšie ako posledný vrah. Druhého chlapca pohladkal po jemných vláskoch.

    Spracovať a vyhodnotiť také množstvo informácií, spomienok a obvinení by mal problém aj ten najvýkonnejší počítač. Neodškriepiteľné bolo len to, že Ufón, ktorého celý čas vnímali ako prívesok bez vlastnej vôle či hrdosti, pred ich očami za pár hodín vyrástol. Na čo vlastne? Neboli si istí. Šla z neho nenávisť, ale najmä hrôza. Ak sa im Masár zdal nevyspytateľný, Ufón dal tomuto výrazu úplne nový význam.


    Nakoniec sa však aj oni trochu rozhýbali. Rado s tvárou pokrivenou od bolesti, ktorá mu vystreľovala z poraneného kolena, podišiel ku kozubu. Zase hrozilo, že vyhasne. Čupol si, zobral posledné polená a nešikovne sa snažil vyrobiť teplo. Ďalšie noviny. Až keď sa cez teraz už neexistujúcu haldu dreva definitívne dopracoval k stene, odkryl v jej spodnej časti poloblúkový otvor. Okrem kutáča tam ležala aj úhľadná kôpka tlače. Neprítomne po nej siahol a s úlovkom odkrivkal k stolu. Všetko mu pripadalo lepšie než ďalej v hlave riešiť minulosť, nehovoriac o bezvýchodiskovej prítomnosti. Zajtra už nabetón musia ísť domov. Čakala ho žena, čakali ho v práci. Treba nejako prežiť poslednú noc, potom sa uvidí. Bude bárs aj celý čas čítať, len aby sa nemusel rozprávať s týmito.


    Chvíľu bezmyšlienkovito listoval, schopný ako tak sa sústrediť len na titulky a texty k fotkám. Vyrušovala ho bolesť kolena, škvŕkajúci žalúdok a trauma z posledných udalostí. Trvalo mu nejaký čas, kým aspoň trochu spracoval, čo mal pred sebou. V chvate sa vrátil o dve strany dozadu. Tam to bolo. „Ďalší stratení nad Osturňou!“ hlásal najväčší titulok. Také niečo predsa už čítal aj predtým. Včera? Predvčerom? Unavenými očami skákal po článku.


    „Miestna polícia opäť rieši podozrivé zmiznutie dvoch českých turistov, ktorí sa ubytovali v Osturni. Podľa miestneho prenajímateľa apartmánu ráno vyrazili smerom k poľským hraniciam a do večera sa nevrátili. Márne sa im pokúšal dovolať na mobil. ‚Policajtov som zavolal až ráno. Bolo leto, nemyslel som si, že by sa im mohlo stať niečo zlé. Veď viete, Česi sa tu často kade-tade zatúlajú, pre nich turistické chodníčky neplatia, radi bivakujú,‘ povedal nám prenajímateľ, ktorý chcel ostať v anonymite,“ čítal Rado a vrásky na čele sa mu čoraz viac prehlbovali. Nenašli ich, ani v ten deň, ani na druhý. To najhoršie prišlo na konci článku. „Podľa miestnych ani zďaleka nejde o prvé zmiznutie v tejto lokalite. Len tento rok sa zem zľahla po rodine, ktorá v neďalekých lesoch vlastnila chatu, a nevyriešený je aj prípad partie mladých Bratislavčanov, ktorí boli práve v tejto časti Slovenska, keď s nimi stratili kontakt ich najbližší. Trojica dobrodruhov plánovala prejsť okolo našej krajiny priamo po hraničnej čiare. Domov sa však už nevrátila.“


    Pozeral na článok zo septembra minulého roka. Vstal a rýchlo začal chodiť po miestnosti. Martin naňho prekvapene pozrel, on si však len priložil ukazovák na pery a pozrel smerom k rohu, spoza ktorého sa ozývalo špliechanie vody. To, čo hľadal, ležalo vedľa gauča. Noviny, ktorými včera alebo predvčerom bez záujmu listoval. Sadol si, teraz už plne sústredený. A bolo to tam! Hneď v prvých, ktoré zobral do rúk.


    „Kde si, Marek?“ pýtal sa titulok v spodnej časti strany, ilustrovaný fotografiou turistu v najlepšom veku. „Polícia už druhý týždeň pátra na slovensko-poľských hraniciach po Marekovi Meliškovi. Mladý muž je nezvestný po tom, čo sa bez vysvetlenia prestal hlásiť svojej priateľke. „Ja som ostala v Ždiari v penzióne, pretože on si chcel dať trochu viac do tela. Hovoril, že ho láka divočina nad Osturňou,“ zverila sa nám Erika, ktorá sa však svojej lásky už nedočkala a dodnes nevie, čo sa s jej Marekom stalo,“ behal zrakom po riadkoch. Rýchlo listoval v ďalších novinách. To nie je možné, aj tu čosi bolo. „Utopili sa vo Veľkom osturnianskom jazere?“ pýtal sa tento článok a Radovi od nervozity písmená poskakovali pred očami. Nejakí Vladimír so Štefanom sa vraj vybrali obdivovať čaro vodnej plochy, no aj po nich akoby sa zľahla zem. O tom, či sa naozaj utopili, novinár len špekuloval, keďže tomu nič nenasvedčovalo, na brehu sa nenašli žiadne ich veci a navyše  jazero bolo skôr plytkým močiarom než súvislou vodnou plochou lákajúcou na vodné radovánky. O to húževnatejšie sa však autor článku držal informácií od miestnych, ktorí prisahali, že za všetkým musí byť aj tentoraz určite ten tvor! Novinár získal niekoľko svedectiev o tom, že v okolí sa už desaťročia pohybuje akýsi slovenský alebo poľský yeti. Fantóm, ktorého nikdy nikto poriadne nevidel. Tvor, ktorý vykráda chaty, v noci sa približuje aj k hustejšie osídleným lokalitám a všetkým naháňa strach. Lovec, stavajúci v najodľahlejších častiach lesa pasce, do ktorých sa okrem zveri občas chytia aj hubári. V ďalšom z článkov horekovali členovia regionálneho poľovníckeho zväzu, pretože podľa ich zistení nikde na území našej krajiny sa nepytliači tak hojne, ako práve v ich revíroch. Vtedy si Rado uvedomil, že má pred sebou zmes rôznych denníkov či týždenníkov z rôznych časových období. Spájalo ich jedno... Overil si to, keď freneticky listoval ďalšími a ďalšími s prstami zamazanými od tlačiarenskej černe. Články o pytliactve, vykrádaní chát, ale najmä o zmiznutiach ľudí v lesoch kdesi medzi Osturňou a poľskými hranicami. Niektorí nešťastníci sa podľa všetkého stratili priamo v Poľsku, no polícia v žiadnej z krajín dokopy nič nevypátrala. Veď ľudia sa strácajú stále, padajú do neprístupných roklín, niektorí zámerne miznú, lebo majú čo-to na rováši. Nevyplatené alimenty, krčmové bitky s trvalými následkami, krádeže na pracovisku. Zo dva prípady boli presne takéto... No Rado sa nenechal oklamať. To nebola náhoda a už vôbec nebola náhoda, že majiteľ chaty si odkladal práve tlač s týmito informáciami. Ak by mu pred pár hodinami niekto povedal, že ho niečo vydesí ešte viac než pomyslenie na Masára striehnuceho kdesi v lese, pokladal by to za nemožné. Teraz sa pokúsil pohľadom pritiahnuť Martina.


    „Sssss!“ sykol naňho a prstom ho privolal k sebe, keď kamarát konečne zdvihol hlavu. Ukázal na noviny. „Sleduj to,“ šepol a prstom klepol na jeden z článkov. Martin tupo pozeral na zožltnutý papier. „Všetko je tu,“ dychčal Rado, ušami pozorne monitorujúc zvuky od kuchynskej linky. „Pozri! Samé články o tom, ako ľudia zmizli v tejto oblasti. Jeden, druhý, tretí!“ mihal mu novinami pred očami. Aj Igor sa konečne prebral, keďže mu neuniklo Radovo vzrušené gestikulovanie. „Pozrite, chalani, Ufón si tu celé roky odkladal články o ľuďoch, ktorí zmizli tu okolo jeho chaty. Je to čistý psycháč, veď ste ho videli,“ snažil sa ich prinútiť k nejakej reakcii. Martin si bez väčšieho záujmu zobral do rúk jedny z novín a bolestne pomaly čítal. Igor naveľa spravil to isté. Radovi od netrpezlivosti mykalo nohami. Bratia si po chvíli noviny vymenili, potom študovali ďalšie. Martin dočítal ako prvý, bolestne si vzdychol.


    „Ty debil, ty si nás sem dotrepal. Čo ti to napadlo?“ Radovi tiekli nervy.


    „To nebol môj nápad...“ Martin znova vzdychol, kútikom oka sledujúc brata stále lúskajúceho noviny. Zároveň akoby v myšlienkach zablúdil niekam ďaleko. Preosieval posledné roky, stovky správ, ktoré si s Ufónom vymenil. To, čo mu predtým pripadalo zvláštne, videl teraz v úplne inom svetle. Veľa sa bavili o tom, že Ufón by mohol dobehnúť do Palárikova na jedno-dve pivá alebo že by Martin, keďže mal vlaky zadarmo, prišiel do Popradu. Pozýval ho s nimi aj na chatu a hoci Ufón najskôr súhlasil, potom sa čudne krútil. Na chatu by išiel, ale len na tú svoju... „Kamil ma sem ťahal už ani neviem odkedy,“ pokrútil nakoniec hlavou, zaťal päste. „Samozrejme, odmietal som, tušil som, že s ním nebudete chcieť ísť. Nevedel som ani, čo je to za chata, a keď som si predstavil všetky tie tvoje a Stanleyho podmienky... No teraz tá sprostá korona, nič iné fakt nebolo. Úplne som to vzdal, že tento rok nikam nepôjdeme. On ma do tohto doslova dotlačil. Keby si videl, ako dlho ma presviedčal,“ sťažka preglgol.


    „Počúvajte!“ Rado rýchlo dychčal, keď si uvedomil, čo kamarátove slová znamenajú. Dokonale zapadali do strašidelných predstáv, ktoré sa mu posledné minúty rojili v hlave. „On to celé naplánoval! Manipuloval nami. Ešte aj toho sprostého Masára využil. Stavím sa, že cez neho nám všetko podsúval, tú hádku medzi Stanleym a Vilom, tie zmätočné informácie... Poštval Vila a mňa proti Stanleymu, Igora proti nám všetkým...“ zrazu sa zajakával v snahe obsiahnuť celý ten chaos, v ktorom sa, už ani nevedel koľký deň, topili. „Ako sa vtedy vrhol na Masá...“


    „Vy ste ešte tu?“ prerušil ho ostrý hlas. Znepokojivo cudzí. Stačila sekunda nepozornosti a Ufón ich prekvapil. Rado si pripadal ako malý chlapec, keď sa pokúsil telom prikryť aspoň časť novín rozložených na stole. „Našli ste si nejaké zaujímavé čítanie?“ nemal šancu oklamať ho. Ufón si z rúk striasol penu a hoci nebol vysoký, odrazu sa nad nimi hrozivo týčil. Odkedy má také svalnaté predlaktia? s hrôzou si uvedomil Rado, keď majiteľ chaty siahol po najbližších novinách.


    „Zaujímavé, čo poviete?“ skonštatoval žoviálne po pár sekundách. „Slovan zase prehral...“


    „No, nič nehrajú,“ strnulo pritakal Martin netušiac, či je reč o hokeji, alebo futbale. Tobôž, ktorý ročník rozoberajú. Naozaj sa bavia o športe?


    „Možno sa im tu v okolí postrácali nejakí kľúčoví hráči,“ uškrnul sa Ufón. Tvár mu vzápätí ochladla. „Čo tu ešte robíte? Spisovateľ, táto chajda sa ti hnusila, ešte si ani nebol dnu. ‚Na poschodí nie je záááchod. Chcem jednotku s nechrááápačom,‘“ napodobňoval ho afektovane. V tomto chlapovi už nebolo nič z chudáčika, ktorého poznali celé roky. Akoby si na seba niekto riadne chorý navliekol jeho kožu... „Tak prečo si dávno nezmizol niekam do psej matere?!“ pokračoval Ufón smerom k Radovi. „Von!“ teatrálne ukázal prstom na dvere, pohľadom obsiahol aj ostatných. „Martinko, buď taký láskavý, a odstopuj vám na svojich digitálkach päť minúť na zbalenie sa. Potom sa to začne,“ hrozivo sa usmial. „Rýchlo!“ zatlieskal rukami. Rado s Martinom na seba chvíľu ohromene hľadeli, no najmä druhý bol natoľko slušný, aby bez námietok poslúchol, keď ho niekto vyháňa zo svojho domu. Pohol sa ako prvý, Rado akoby čakal len na to a doslova sa zrazili na úpätí schodiska. Aj Igor sa nakoniec zdvihol. Poháňaný zúrivosťou za hranicou príčetnosti sa rozbehol k Ufónovi. Ten na to čakal. Bolo smiešne ľahké predvídať, ako zareagujú. Prví dvaja zmiznú, tretí sa naňho v štýle krčmového bitkára vrhne. Pokrčil kolená, zľahka sa uhol do strany a využijúc pohyb súpera, sekol ho hranou ľavej dlane do krku. Pôvodne chcel pridať aj kop do brucha či najcitlivejšieho miesta na mužskom tele, no v poslednej chvíli si to rozmyslel. Načo? Mal chuť na oveľa zaujímavejšiu hru, nemohol tohto spomaleného ožrana nadobro odstaviť.


    Igor sa s chrčaním okamžite zosunul na zem. KO za pol sekundy, koniec zápasu. Rozhodca chýbal, a tak ho víťaz aspoň nešportovo kopol do zadku. Presne na takýchto kopancoch vyrastal, dostalo sa mu ich požehnane najmä od Rada a Stanleyho, neskôr sa pridali aj Igor s Olinom.


    „Pohni si!“ kopol ho ešte raz. „Tam sú schody, pobaliť a vypadnúť. Tik-tak kamarát,“ súril ho.


    Igor sa naveľa predsa len pozviechal, doplazil sa k schodom a so všetkou dôstojnosťou, ktorú v sebe dokázal objaviť, sa po nich začal škriabať.


    ×


    Utekali tmavým lesom s ladabolo zapnutými batohmi, rozviazanými šnúrkami a najmä bez svetla. Absolútne ticho rušili ich ťažké kroky a prerývaný dych. Pripadali si ako stratení v hustej smole, ktorá im zalepila oči a obmedzovala pohyb.


    „Počkajte, chalani! Počkajte ma!“ skučal Rado, ktorý už po pár metroch zistil, že jeho opuchnuté koleno takmer vôbec neplní svoju funkciu. Nevedel ho poriadne zohnúť, nehovoriac o bodavej bolesti, ktorá mu z neho vystreľovala do všetkých strán. Nepraktická cestovná taška ho udierala do boku. Azda stý raz sa obzrel, presvedčený, že Ufón ho každú chvíľu zdrapne a dorazí. Martin zastal a po chvíli napodobnil brata aj Igor. Prvý to urobil zo solidarity, druhý mal od potýčky s majiteľom chaty problémy s dýchaním.


    „Zostaňme spolu,“ dychčal Rado, keď k nim s pokrivenou tvárou dokríval a v trojici sa pokúšali držať cesty, ktorá by ich mala priviesť k autám. „Troch naraz nepremôže,“ snažil sa dodať si odvahy najzbabelejší z vyhnancov.


    Kým si v chvate hádzali veci do ruksakov, v každej sekunde očakávali útok. Bolo im jasné, že Ufón sa s nimi len hrá, že oných päť minút je len falošná nádej rovnako ako ponuka zbaliť sa a ísť domov. Ako by ich mohol pustiť? Boli svedkami jeho besnenia a uháňali by na prvú policajnú stanicu, respektíve k prvému človeku vlastniacemu mobil. Keď Igor vletel do izby, Martinovi na okamih povolil mechúr. Vlhké nohavice by ho za normálnych okolností nepríjemne studili, no teraz bol schopný vnímať len kovovú chuť v ústach. Netušil, že práve takto sa prejavuje čistá panika, živočíšny strach o holý život. Najhoršie to bolo, keď sa vrátili aj s ruksakmi do kuchyne. Držali sa pri sebe ako nejaké smiešne ovce, snažiac sa dostať za chrbát toho druhého, čo najďalej od chlapíka, ktorý sa uvoľnene opieral o kuchynskú linku, ruky založené na prsiach. Ten výraz v jeho tvári... Ak dožijú rána, nikdy naň nezabudnú. Čo to bolo? Pohŕdanie, vibrácie zlosti, ale najmä niečo ako všemocnosť v štýle chytil som si chrústa do zaváraninového pohára a nie je toho boha, ktorý by mi zabránil urobiť si s ním, čo chcem. Keď sa odrazu pohol dopredu a zatlieskal, doslova vystrelili k vchodu, nemotorne sa odstrkujúc. Ani v Igorovi už nebolo za mak hrdinstva. Dokonale zvládnutý bojový manéver, ktorým ho Ufón uzemnil, dával tušiť, že chlapík má za sebou roky tréningu.


    „Myslíte, že po nás ide?“ zadychčane zo seba vytlačil Martin. Jeho vnútro bolo nastavené tak, že odmietal uveriť v zlé úmysly kohokoľvek, tobôž kamaráta.


    „Čo myslíš?“ rovnako zadýchane mu odpovedal Igor.


    „Už musíme byť pri autách, nie?“ zaujímalo Rada. Tma, ťažký terén a únava všetko riadne skresľovali. Ani jeden navyše netušil, či vôbec idú správnym smerom. Kým zo začiatku bežali, teraz prešli do rýchlej chôdze s rukami vystretými pred sebou. Martin sa pokúšal svietiť zapaľovačom, no tenký plamienok sa vždy len krátko zatrepotal a nárazy vzduchu ho sfúkli.


    „Au!“ Rado narazil plecom do stromu, ktorý ušiel jeho pozornosti. „Počkajte, počkajte ma!“ zapišťal, keď najmä podľa zvuku pochopil, že kamaráti nemajú čas ľutovať ho po drobnej nehode. Napriek nohe, ktorú mal v jednom ohni, pobehol, za chrbtom totiž cítil storaké nebezpečenstvá. Niečo sa však dialo aj pred ním. Igor vzdychol, potom to zadunelo. Prv než pochopil, čo sa deje, narazil do Martina. „Čo je? Prečo stojíme?“ nechápal. „Už sme pri...“ Veril, že by mohli byť pri autách, už sa videl, ako myksľuje kľučkou, kútiky úst mu vystrelili nahor. No boli pri niečom inom. Za iných okolností by sa patrilo povedať pri niekom inom, no toto bola už len neživá hmota.


    „Masár!“ šepol Martin hľadiac na kamaráta, o ktorého sa pred chvíľou potkol Igor. Hneď ho všetci spoznali, hoci v tme celkom zanikali črty jeho tváre. A vedeli aj to, že to má za sebou, mihotavý plameň zapaľovača nebol nutný. Úplne zbytočne osvietil ležiacu postavu v špinavom tielku s prebitým čelom.


    ×


    Koľko strachu, zúfalstva a chaosu znesie človek za taký krátky čas? Ako dokázali naši predkovia fungovať celé roky uprostred vojen? Boli to silnejšie generácie? Ťažko povedať. Rado teraz dosiahol bod zlomu. Nenávratne. Niečo sa v ňom pohlo, realita ním už len pretekala ako voda sitom vrátane Martinovho volania, aby nebláznil, veď autá sú predsa iným smerom...


    Plahočil sa lesom, necítil bolesť, keď zakopol a spadol, ani keď x-tý raz narazil do stromu. Koleno bolo zázračne vyliečené. Spaľovala ho hrôza prichádzajúca v čoraz väčších a väčších vlnách. Hruď mu horela, tep sa podobal paľbe guľometu. Čoho sa bál? Na chvíľu zabudol a keď zrazu ostal stáť zoči voči ozrutnému chlapovi, len naňho civel. Bojovať? Utekať? Také niečo mu ani len nenapadlo. Namiesto toho si kľakol. Alebo kľačal už dlhšie, a preto sa mu Ufón zdal taký ozrutný?


    „Prepáč mi to!“ spustil, akoby stál pred posledným súdom. Tiekli mu sople, miešali sa s potom, špinou a roztápajúcim sa snehom. „Všetko... Bol som špina necitlivá, zničil som ti detstvo, hoci ty si sa na mňa nikdy ani len nezamračil. Možno keby si mi to aspoň raz vrátil, keby si ukázal, že si niekto, a nie len taký malý vecheť... Ty za to môžeš!“ zaškrípal zubami. „Každý sme si strojcom svojho šťastia! Nie? Tak sa to hovorí, tak čo tu teraz vyplakávaš po rokoch?“ V návale hnevu sa pokúsil vstať, no nohy ho odmietali poslúchnuť. „Prepáč mi to Kamil, prosím,“ oslovil ho azda prvý raz menom. „Ja som ti vymyslel tú prezývku... To asi vieš. Ja som na teba huckal chalanov z vedľajšej triedy. Aj tie ukradnuté veci, čo sa našli u teba v taške, to ja som ti ich tam napchal... Ja som po škole rozšíril, že si teplý, aj keď som dobre vedel, že to tak nie je...“ slová sa mu rinuli z úst jedno za druhým. Ako keby sa pokúšal všetko vydáviť. Naraz sa toho zbaviť a mať pokoj, byť očistený. „Mrzí ma aj to s Lenkou, ty by si bol pre ňu najlepší... Vieš čo?“ šialene sa usmial do tmy. „Veď vy si teraz spolu môžete parádne začať! Aj decká ešte spolu môžete mať... Tá špina Stanley, máš pravdu, celé tie roky som vedel, že sa vtedy stalo niečo choré. Ona by s ním nikdy... Takto...“ vzlykal. „Vo všetkom máš pravdu, aj v tom, aká sme hnilá partia. To s Duškom, stalo sa to presne tak...“


    Najhoršie bolo, že chlap ho len bez pohnutia počúval. Nespravil žiadne gesto, stál tam ako nejaký strom. Už z toho bol celkom domýlený a spomienka na Duška ho pripravila aj o posledné zvyšky zdravého rozumu.


    „Igor?“ prihovoril sa postave. To je predsa Igor, jasné! Prišiel poňho a teraz ho odvlečie k autu. O pár hodín je so svojou Peťkou, Adamkom a Táničkou! Alebo prišiel, aby ho dorazil? Tak ako Stanleyho s Vilom? Z toho jeho čudného mŕtveho správania bolo zrejmé, že mu nemá chuť pomáhať... „Igorko môj, prepáč mi to všetko,“ preskočil mu hlas v úpornej snahe vykúpiť sa. „Ani nevieš, ako ma to celé roky štvalo. Ako ma bolel tvoj žiaľ za bratom. Bolo to strašne rýchle vtedy, vieš..:? Vedeli sme, že k vám príde fekál, tak Stanley navrhol, že sa pozrieme, koľko toho Rovenskí nasrali,“ zachechtal sa hystericky. „Mysleli sme, že tým poklopom ani nepohneme, no človeče, dali sme to! Potom zarachotila tá tatrovka, čo ňou chodil sused, mysleli sme si, že dorazili chlapi s hovnocucom. Totálne sme spanikárili! Bola to sekunda, lusk,“ skrehnutými prstami sa pokúsil vydať zvuk. „Ja som fakt nevidel, kedy tam Duško spadol. Nepamätám si ani to, že sme tam ten poklop vrátili. Špina Stanley to chcel... Naozaj! Ver mi! Zrazu sme bežali po ulici, niečo po sebe vrieskali, a potom si len spomínam, ako som doma šablil do záchoda. Naši si mysleli, že mám nejaký črevný vírus. Normálne som z toho ochorel. Celý život to vlečiem so sebou, desaťročia,“ kvílil, načisto odtrhnutý od reality.


    Potom si všimol, že chlap predsa len nie je strom, pretože zrazu bol o niečo bližšie. Nie, Igor po neho neprišiel, aby ho zobral k autu. Vycítil to z jeho postoja. On s ním chce skoncovať, rovnako ako so zvyšnými vinníkmi! „Prepáč mi to, Igorko!“ zopäl ruky snažiac sa žmúriacimi očami preniknúť tmu. Chlap stál pevne ako skala a zároveň sa k nemu blížil. Akoby sa vznášal... Nie, to predsa nebol Igor, ten by sa tu knísal ako opica. „Kamilko,“ vykríkol naposledy, prv než mu uprostred čela pristálo kladivo. Stačila jedna rana. Zarážajúco presná a silná.

    Kedysi, kdesi


    Všetko si dôkladne naplánoval. Tak ako dokáže plánovať deväťročné dieťa. Dom polial benzínom, starým petrolejom a kde sa dalo, tam roztrieštil fľaše s acetónom. Na jedno plece si prevesil luk i tulec so šípmi, na druhé pušku, za pás zastrčil kladivo. Do batoha natlačil toľko, koľko sa len dalo. Šaty, tvrdý chlieb, škatule s nábojmi, dva nože, fľašu s vodou, obchytaný časopis. Vedel, že okrem zbraní aj tak nič nepotrebuje. V lese je všetko. Jedlo, voda, nekonečné zdroje.


    Pozrel sa na dom, v ktorom vyrastal, nenáhlivo škrtol zápalkou, priložil ju k mláčke pri nohách. Škatuľku si vložil späť do vrecka a odstúpil, pretože plamienok pri jeho nohách sa rýchlo menil na plameň požierajúci predsieň, kuchyňu a postupne aj zvyšok domu. To už sledoval len z diaľky. Prv než zmizol v lese, horela aj strecha. Ešte dlho bude trvať, kým k domu, kam sa nik neodvážil, dorazí niekto, kto ho bude ratovať. Ak vôbec.

    „Kam zmizol ten debil?“ zavrčal Igor, keď sa horko-ťažko zviechal na nohy. Mal toho dosť. Viac než dosť. A to si myslel, že vďaka stovkám tragédií, ktorým musel čeliť v nemocničných priestoroch, ho nemôže zlomiť absolútne nič. No ani vrieskajúce deti v agónii, zauzlené guče polámaných údov a nešťastníci, ktorí prišli vypľuť dušu priamo jemu pod nohy, ho nepripravili na masaker z posledných dní. Toto bolo totiž osobné. Veľmi osobné. Nemohol uveriť, že zo začiatku si to dokonca užíval, že mal nezdravú radosť z pohľadu na zdochliny tých špín, ktoré boli zodpovedné za smrť jeho dvojčaťa. Oko za oko, presne tak. Opitá hlava vyriešila rovnicu, menej ju zaujímalo, že Vilo či Stanley s Olinom sú len začiatok. A na rade môže byť aj on sám. Práve preto v ňom teraz prevládala už len číra hrôza.


    „Ja neviem,“ odpovedal mu po chvíli brat, neprítomne hľadiac na Masárovo telo. „Héj! Rado!“ spamätal sa po chvíli. „Autá sú iným smerom!“ zakričal, no odpovedali mu len nejasné zvuky vzďaľujúceho sa kamaráta.


    Obaja sa ešte chvíľu nechali hypnotizovať mŕtvolou, ktorá definitívne potvrdila ich najhoršie obavy. Predstava šialeného Masára, ktorého morbídne chúťky po krvi prerástli do nezmyselného vraždenia kamarátov, im teraz pripadala už len smiešna. A možno aj prijateľnejšia než chladnokrvne naplánovaná genocída celej ich partie.


    Puk-puk.


    Neďaleko od nich niečo zapraskalo. Žeby sa vracal Rado? Nepočuli by zároveň aj dychčanie a šuchotanie krokov v snehu? Určite by na nich zakričal... Navyše ten nešťastník odbehol inokade. Zatajili dych, rozšírenými očami pozreli jeden na druhého. Každým pórom sa snažili nasať zvuky lesa. Nič. Možno práve to nič ich prinútilo zabudnúť na Masára i Rada a ako na povel sa rozbehnúť smerom, kde verili, že nájdu zaparkované autá.


    Pozbierali posledné zvyšky síl. Martin odhodil batoh ako prvý, Igor jeho príklad okamžite nasledoval. Načo handry a všetky tie hlúposti, keď prídu o to najcennejšie? Martin sa ešte rýchlo pobúchal po vrecku. Boli tam, kľúče od bratovej Octavie. Ich záchrana.


    Len čo sa však dali do behu, aj les okolo nich akoby ožil. V ušiach im duneli preťažené srdcia, vzduch rozrážalo ich besné dychčanie, kakofóniu zvukov dopĺňalo dupotanie, a tak len s ťažkosťami dokázali identifikovať lovca za svojimi chrbtami. Začuli ďalšie pukotanie? Tretí pár nôh? Mihlo sa niečo vľavo a po chvíli aj vpravo? Zmysly ich zúfalo klamali, a tak radšej len bez veľkého premýšľania uháňali. Ľahké chrbty im dodali energiu a zvyšok cesty priam prešprintovali. Na cestu doslova vyleteli, zrazu sa im zdala široká ako diaľnica. Ako to, že pred pár dňami ju považovali len za nejaké slepé črevo, chybu v systéme, tankodróm, ktorý nikam nevedie?


    „Kde sú?“ v panike dychčal Martin, keď si uvedomil, že cesta tu síce je, no áut nikde. Vrteli hlavami na všetky strany, snažiac sa preniknúť tmou. Martin sa roztrasenými rukami pokúšal vykúzliť plamienok zo zapaľovača.


    Šťuk.


    Nič.


    Šťuk.


    Nič.


    Šťuk. A bolo svetlo. Či skôr svetielko, ktoré však ožiarilo len ich najbližšie okolie.


    „Kde sú?“ nervózne zopakoval Martin, ruku natrčenú pred sebou, nevnímajúc rozžeravený pliešok zapaľovača pritlačený o palec s ukazovákom. Nerozhodne stáli uprostred zasneženej cesty. Doprava? Doľava? Rozdeliť sa? Utekať ozlomkrky až do Osturne?


    „Čo s nimi spravil?“ vzdychol starší z bratov rezignovane.


    „Ako to myslíš?“


    „Nechápeš? On tie autá niekde zašantročil! Zhodil ich do rokliny! Všetko je to len súčasťou jeho chorej hry.“


    „Šibe ti?“ Igor nechcel nič podobné pripustiť, zdrapol brata za rukáv a ťahal ho po ceste vpravo.


    „Myslíš, že nás nechá len tak odísť? Aby sme ho udali? Všetko si to premyslel, stokrát za deň nám mohol ukradnúť kľúče, prísť sem a autá preparkovať niekde, kde ich o pár týždňov nájdu turisti...“ načisto rezignoval Martin, no poslušne sa nechal vliecť. „Nikdy sa odtiaľto nedostaneme. Nikdy sme sa odtiaľto nemali dostať...“


    „Tam! Pozri!“ zrúkol nečakane Igor a pritisol sa k zmätenému bratovi, rukou ukazujúc na kopčeky snehu črtajúce sa vari desať metrov od nich. Tma kombinovaná s bielou prikrývkou všetko skresľovala. Z lesa navyše vybehli na inom mieste, než doň pred tromi dňami vstúpili.


    „Autíčka! Naše autíčka!“ Martin neveril svojim očiam. Obliala ho nová nádej, plesol brata po pleci a rozbehol sa k najbližšiemu.


    „Nie!“ zahučal naňho Igor, keď videl, ako sa navalil na Olinovu avensisku v snahe zhrnúť zo zadného okna sneh. „Toto!“ zdrapil ho za vetrovku a ťahal k prostrednej kope.


    „Jasné! Prepáč!“ starší brat sa plesol po čele uvedomiac si, že zaparkovali medzi Ufónom a bratmi Malými. Pripadalo mu to ako pred sto rokmi. V inom živote, keď bolo jeho najväčšou starosťou očakávanie búrky negatívnych emócii od Stanleyho s Radom. Kde je ten somár? Mohol im teraz pomôcť odhrabávať auto. Ako rád by ho počul šomrať na nevykúrenú oktávku a spôsob jeho šoférovania na zasneženej ceste plnej výtlkov!


    „Dúfam, že naštartuje,“ zafučal, keď bolo auto ako-tak očistené. „ Už vlani som ti hovoril, že máš vymeniť baterku,“ zahundral smerom k bratovi. Diaľkové ovládanie radšej ani neskúšal, roztrasenou rukou sa mu na tretíkrát podarilo trafiť zámku.


    „Aaaa,“ začul na druhej strane auta, keď sa súkal za volant. Možno zle počul, možno nepočul nič. A možno niečo, čo znelo ako bolestivý vzdych a vzdychom vôbec nebolo. Inštinkty mu však bili na poplach, pokúšali sa pretlačiť jeho celoživotné nastavenie zakrývať si oči pred pravdou.


    „Poď, nasadaj!“ zahučal na brata a vrazil kľúče do zapaľovania. Cítil, ako sa mu ježia chlpy po celom tele, na pokožku hlavy akoby mu niekto pozapájal elektrické káble. „Igor, kurva, ideš?“ vrieskal do kvílenia naznačujúceho, že stará rachotina nechce spolupracovať.


    Keď sa rozbilo okno na strane spolujazdca, nemal už žiadne pochybnosti. Na zlomok sekundy zazrel čosi ako kladivo. Igor nijaké nemal. A prečo by rozbíjal okno na vlastnom aute? Opäť otočil kľúčom. A opäť. Práve keď si pomyslel, že vyskočí a cestu do Osturne prešprintuje na vlastných, motor naskočil. Bol to ten najkrajší zvuk, aký kedy počul. Auto sa rozvibrovalo, prebudilo v ňom chuť po živote. Nešetrne zaradil jednotku, skrútil volant doprava a plynový pedál zatlačil až na podlahu. Octavia chvíľu prešmykovala na mieste, no nakoniec mu pomohla šťastena, ktorá túto partiu posledné dni oblúkom obchádzala. Do karát mu zahral sklon terénu a auto sa konečne pohlo. Zároveň s tým, ako ľavým blatníkom nabúral do Ufónovho džípu, otvorili sa dvere spolujazdca. Plyn už netlačil na podlahu, mal dojem, že pravú nohu zarýva kdesi do zasneženej zeme. Plechy zakvílili, bolestne pomaly sa pretisol popri väčšom aute a až potom to jeho konečne poriadne akcelerovalo. Noha, ktorá sa už pchala dnu, akoby si to rozmyslela, v stotine sekundy zmizla, dvere spolujazdca plesli.


    Vytreštenými očami pozeral pred seba. Unikol. Bola mu dopriata pol sekunda bláznivej radosti, kým si neuvedomil, že tam nechal mladšieho brata. Noha sama od seba skĺzla z plynu, posunula sa k brzde. Pred rokmi zradil Duška. Pozeral sa, ako jeho drobné telo mizne v otvore, za ktorým ho čakala krutá smrť. Bol od neho možno tri-štyri metre. A teraz je rovnako ďaleko od svojho druhého brata. Chorá história sa opakuje. Vtedy mal na rozhodnutie sekundy, teraz to bolo rovnako. Vtedy sa rozhodol zle, zbabelo, alibisticky... Vtedy bol decko...


    Preboha! Zháčil sa celkom pomýlený. A čo keď do auta chcel nastúpiť Igor? Mozog rekordne rýchlo vyhodnocoval. Tmavé nohavice a turistická topánka? Alebo to boli maskáče a kanada? Čo mal jeho brat na sebe? A čo to kladivo? Bolo to vôbec kladivo? Chudák, možno sa len nevedel dostať dnu, a tak v záchvate paniky rozbil okno lakťom. Celý Igor! Prepinák jeden!


    Dovolil si jeden pohľad dozadu, auto spomalilo a Martina zasiahla ďalšia bláznivá myšlienka. Čo ak to bol Rado? Čo ak sa ten blázon nakoniec predsa len nejakým zázrakom dotrepal k autám a on ho tu teraz nechá. Oboch ich tu nechá! Zosypala sa naňho ťarcha zodpovednosti za celú partiu. On ich sem dovliekol proti ich vôli. On umožnil, aby do partie prenikol Ufón. A on ich tu teraz všetkých nechá a sám vyviazne...


    Práááásk!


    Do lona mu popadali črepiny a chvíľu vôbec netušil, čo sa deje. Tentoraz to schytalo okno na vodičovej strane. Dnu prenikol ostrý vzduch a nasledovala ho ruka. Mocná ruka, ktorá Martina zdrapila za vetrovku. Vykríkol, pochopil, reflexívne opäť naplno pritlačil nohu na plyn. Chýbalo málo a ruka by ho vyšklbla von rozbitým oknom, vytiahla by ho ako nejaké neoperené vtáča z hniezda, no zrazu sa z neho skĺzla a bola preč. Žiaden Igor, Rado či všetci ostatní nešťastníci... Martin v sebe konečne zapol čistý egoizmus a naplno sa sústredil na útek pred netvorom, ktorý ho takmer dostal. Auto zrýchlilo. Svetlá! Úplne na ne zabudol a keď potočil vypínačom, konečne po nekonečných minútach na úteku poriadne videl. Reflektory osvietili cestu aj stromy po okrajoch. Ľavý bol buď rozbitý, alebo zakrytý snehom, takže pravú časť cesty videl jasnejšie. Pripadalo mu to čudesne krásne, ako nejaká filmová scéna starostlivo naaranžovaná šikovnými rekvizitármi a osvetľovačmi.


    Dovolil si sekundu sa kochať opantaný eufóriou z podareného úteku, a potom si uvedomil, že niečo je zle. Auto čudne skackalo, triaslo sa ako nejaký starý traktor. Sám sa navyše tak triasol, že sa vôbec nevedel sústrediť. Najskôr si myslel, že za to môže snehom zasypaná cesta a výmole, potom mu to došlo. Takto musí vyzerať defekt. Nikdy ho nedostal, koniec koncov, nemal ani auto. Vždy šoféroval len bratove, keď bol Igor indisponovaný. Neprestával však tlačiť na plynový pedál a mocnejšie zovrel volant s tvárou prilepenou na prednom skle. Niekto mu zrejme vypustil alebo dokonca prerezal pneumatiku. Možno aj všetky podľa toho, ako auto vibrovalo... Ufón sa takto poistil! Mal pravdu, keď na Igora pred pár minútami vypľul svoje čierne myšlienky. Nikdy ich neplánoval odtiaľto pustiť. Martin sa hystericky zasmial. Čo ešte sa mu prihodí? Narazí na barikády, ktoré ho ďalej nepustia? Na Ufónových krvilačných komplicov strážiacich všetky východy z lesa? Budú aj obyvatelia Osturne jeho tajnými agentmi a keď sa tam zjaví, okamžite zavolajú svojmu šéfovi? Najdesivejším filmom, aký kedy videl, bola Planéta opíc. Ten záver, to bol čistokrvný horor, nech si hovorí, kto chce, čo chce. Hlavný hrdina ako zázrakom unikne zákerným opiciam, ktoré mu zo všetkého najviac chcú vyrezať mozog. Vysadne na krásneho koňa, cvála po morskom pobreží, divák spoločne s ním dýcha slobodu, a stačí jediný záber, aby sa eufória zmenila na agóniu. Všetko je inak, pravda je oveľa desivejšia, úplne mimo predstáv, za hranicou fantázie. Niet kam uniknúť. Niet sa pre čo snažiť. Toto nie je Planéta opíc, toto je Zem po absolútne nepredstaviteľnej katastrofe. Martin sa teraz cítil podobne. Akási vyššia sila neplánuje dovoliť, aby unikol, a navyše všetko, v čo veril a na čom mu záležalo, bolo preč. Prevrátené naruby, pošliapané, zosmiešnené. Vždy si myslel, že dokáže riešiť konflikty, obrusovať hrany, trpezlivosťou, dobrotou a toleranciou ľudí spájať. A toto je výsledok! Pobili sa v ňom apatia s hystériou, chuť zastať a vystúpiť s odhodlaním nevzdať to, aj keby mal do Palárikova prísť na ráfoch. Nakoniec prevládla posledná tlejúca iskrička – chuť žiť. Obyčajný pud.


    Zapol si bezpečnostný pás a snažil sa plne koncentrovať na nejasne sa črtajúcu cestu. Bolo to skôr kľukaté biele koryto ohraničené po stranách stromami. Nemohol si pomôcť, v duchu si predstavoval, že ho každú chvíľu zastavia mohutné kmene zvalené krížom cez cestu. V ušiach stále počul praskot rozbíjajúcich sa okien, v hlave kalkuloval, či ide dosť rýchlo, aby unikol šprintujúcemu prenasledovateľovi. Spätné zrkadlo mu nepomáhalo, videl v ňom len nepreniknuteľnú temnotu. Nikdy v takomto teréne s prepichnutými gumami a za mizernej viditeľnosti nejazdil. To zrejme nikto... S ťažkosťami vybral najbližšiu zákrutu, auto sa správalo absolútne svojvoľne, akoby niekto vymenil brzdu s plynom a obrátil volant. Krútil doľava, vozidlo sa ako nepríčetné kĺzalo na druhú stranu. Opäť sa obzrel dozadu. Čože? Zdalo sa mu, že sa tam mihlo svetlo. Hneď za rozbitým oknom akoby začul dychčanie a čoraz zreteľnejšie aj dupot nôh. Zmätene sa obzeral vpravo i vľavo, neveril už vlastným zmyslom, rozum zaberal z posledných síl. Prečo by za ním Ufón šprintoval, keď tam má svoj džíp určený do tých najdrsnejších podmienok?! Navyše s neporušenými gumami! To svetlo! Prenasledoval ho v aute. Ani nevedel ako, noha ovládaná čírou panikou si urobila svoje a zatlačila plynový pedál oveľa viac, ako bolo v tejto situácii rozumné. Ľahkú pravotočivú zákrutu ešte vybral, tú ďalšiu na opačnú stranu už ani omylom. Keď bol v jej prvej tretine, pochopil, že je neskoro brzdiť či krotiť šmyk krútením smiešne nepoužiteľného volantu. Podvedome sa odtiahol chvíľočku predtým, ako sa bratova Octavia čelne zrazila s hrubočizným stromom.


    ×


    Prebral sa na povedomý zápach. Kde ho len cítil? A kde vlastne je? V posteli asi nie, pretože výhľad na efektne nasvietené ihličnany črtajúce sa ponad čudný biely vankúš zo svojej spálne nikdy nemal... Pomrvil sa, vystrelený airbag sa márne snažil odtiahnuť od tváre, aby sa poriadne nadýchol. V pľúcach ho pichlo, zachrčal od bolesti. Potom začul vŕzganie snehu a všetko mu to došlo. Chata, Ufón, les, auto... Útek! Snažil sa predsa utiecť práve pred krokmi, ktoré teraz čoraz lepšie počul. Ťažké, rozvážne, pomalé. Niekedy stačí zvuk, aby človeka dohnal do šialenstva.


    Pomykal sa, v zúfalej snahe vyslobodiť sa šmátral rukami, kam dočiahol. No nemal už žiadnu energiu, všetko ho bolelo a ani adrenalín mu viac nepomáhal vzoprieť sa na posledný odpor. Keď kroky konečne zastali, len apaticky sedel a sústredil sa na to, aby dokázal udržať otvorené oči.


    Viac ho cítil, ako videl. Netvor najprv len dlho stál, zrejme si vychutnával svoj triumf. Potom si Martin uvedomil, že sa neúspešne pokúša otvoriť dvere na strane vodiča zdeformované po náraze do stromu. Opäť nastalo desivé ticho, potom ten šialenec nenáhlivo prešiel na opačnú stranu. Spolujazdcove dvere sa poddali hneď, zrejme sa predtým poriadne nepribuchli, prebleslo Martinovi hlavou, keď cítil, ako mu cudzia ruka šmátra po tele. Pripadalo mu groteskné, ako ľahko ho bývalý kamarát vytiahol von. Zrútil sa do snehu k jeho nohám ako marioneta, ktorú po predstavení odkladá bábkar do škatule. Čudný zápach ešte zosilnel. Je vari toto pach smrti? Alebo jeho strachu? Naložil si do nohavíc?


    Pokúsil sa zdvihnúť hlavu, šlo to ťažko, nohy si vôbec necítil. Oči mu zaliala krv. Alebo to bol pot so snehom? Vedel, že ho čaká už len jedno, a chcel sa pri tom Kamilovi pozerať do očí. Konečne ho zbadal, siluetu vystupujúcu z tmy. Aj ten druhý reflektor musel medzičasom skapať, nezmyselne plytval mozgovou aktivitou, pretože ľuďom sa to práve takto v živote deje. Rozmýšľajú, aj keď nemusia, a najmä o tom, čo vôbec nie je podstatné.


    „Prečo... Prečo to všetko?“ vytlačil horko-ťažko z úst. Jazyk akoby mu napuchol. Bol o dve čísla väčší ako zvyčajne, tlstý slimák s odstavenou funkciou vylučovania slizu. Viac mu zavadzal ako pomáhal pri artikulovaní. To mu je odopreté povedať nejaké zmysluplné posledné slová? Naozaj si zaslúžil takto biedne skapať? Fakt sa voči chlapovi, ktorý si ho nemo premeriava, tak fatálne previnil? Určite nie! A prečo nič nehovorí? Toľko rečí mal ešte pred pár minútami a teraz tu len stojí ako taký nasrdený sudca... Navyše mu táto ozruta viac pripomína démona ako skutočného človeka schopného odpúšťať... Aj tak to skúsil. Pre istotu. Z posledných síl.


    „Máš vo všetkom pravdu,“ donútil sa vytlačiť cez dobité ústa a ani sám sebe poriadne nerozumel. „Sme hnilá partia. Mal som sa za teba viac postaviť... Aj som to robil, no asi málo dôrazne. Nemusíš mi veriť, ale mal som ťa rád, rád som sa s tebou rozprával, mne tvoja prítomnosť nikdy neprekážala. Prepáč... To všetko.“


    Na náhrobný kameň mu to nikto nevyteše, ale aspoň sa krátko pred tým, ako sa mu uprostred čela otvorila rana, pokúsil naposledy zabojovať. Za seba. A to sa rátalo.


    ×


    Vliekol tri telá ako nič. Martina mal prehodeného cez plece, Igora s Masárom ťahal po snehu držiac ich za členky. Občas do seba narazili hlavami, občas sa vyfackali, sem-tam to vyzeralo, že sa objímajú. Presne ako za života.


    Tým, že chlapa v tielku nechal tak dlho uprostred lesa, trochu riskoval. Mohol sa sem zatúlať nejaký zúfalý turista, ktorý už všetko videl a má potrebu drať nohy aj v tejto zabudnutej divočine v tomto ročnom období. Nedokázal však odolať a bohato sa mu to vrátilo, keď sledoval, ako traja utečenci azda aj vďaka náhode narazili na hlučného kamaráta s prebitou hlavou. Škoda, že bola taká tma, a nevidel im do tvárí. Ich strach však cítil lepšie ako stopársky pes. Boli mŕtvi, skôr než si ich zobral do parády.


    Keď prišiel k chate, zložil ich na jednu kopu, z lesa k nim dotiahol aj Stanleyho s Olinom a bez náhlenia sa vybral po telo toho najposratejšieho, pre ktorého bola smrť doslova darom z nebies. Až keď bola partia pokope vrátane drevorubača, ktorý vypustil dušu ako prvý, vošiel do chaty. Tam ho na zemi, nahý ako Adam, spútaný bez možnosti najmenšieho pohybu, čakal bonbónik.


    „Dostal si ich všetkých.“ Len konštatovanie bez otáznika na konci. Samozrejme, že ich dostal. V Ufónovi sa miešali pocity. Cítil sa neskutočne ľahký. Pomsta najlepšie chutí studená, tá jeho bola po všetkých tých rokoch zamrznutá na kosť a on ju vysal do poslednej kvapky. Zároveň však vedel, že prišiel aj jeho čas. Chlap sa vyznal. Prekvapil ho v chate, premohol ako nič a následne ho neuveriteľne precízne poviazal. Pochopil, že príde na rad, až keď sa otvoria čelá tých, ktorých vyhnal. Poslednú hodinu preto len ležal na zemi skrútený ako larva, márne sa pokúšajúc uvoľniť si ruky či odkotúľať sa na bok. Čakal na smrť.


    „Poď!“ prehovoril po prvý raz chlap. Znelo to skôr ako ‚pouch‘. Vzápätí mu prerezal putá na nohách a mocnou rukou ho postavil. Hlavou mu kývol, že má prednosť. Ufónovi trvalo celú večnosť, kým donútil svoje skrehnuté nohy k pohybu, no z chlapa sálal taký nepríjemný zápach, že už len preto túžil čo najskôr opustiť uzavretý priestor. Bola to zmes hniloby, ktorá požierala samú seba, vrstiev starej špiny, potu, krvi a mastnoty. Divoké zviera v koži človeka s tým rozdielom, že aj najbesnejší pes sa jazykom dokáže zbaviť nečistoty.

    Kedysi, kdesi


    Z chlapca sa stal chlap. Tvor schopný prežiť v lese či už týždeň v kuse lialo, alebo mrazy klesali k mínus dvadsiatim. Tvár mal zarastenú, vlasy, nedbalo orezané nožom, sa mu chlpili v smradľavých zavšivavených dredoch. Na tele sa mu napriek veku neusadil ani gram tuku, svaly mal ako oceľové laná. Bol to chlap, no duša ostala kdesi na pol ceste medzi detstvom a dospelosťou. Blúdila na konci slepej ulice, narážala hlavou na múry, ktoré nešlo prebiť, neschopná rozumieť svetu a už vôbec nie ľuďom. Naivne si myslel, že pred úradmi tejto krajiny ostal neviditeľným preto, že po sebe dokonale zahladil stopy. Pravda bola niekde inde. Vlastne tiež tak trochu na pol ceste... Mal hlúpe šťastie. Svojím spôsobom mu ho prihral otec, pytliak, šikovne sa celý život pohybujúci za hranou zákona. Rodinu držal v izolácii, jediný kontakt s normálnym svetom predstavovali synove občasné školské epizódy. Štátne orgány postupne zistili, že zákony sú na takýchto ľudí predsa len prikrátke.


    Druhého syna do školy vôbec nebolo treba poslať. Nik o ňom nevedel. Psychicky chorá matka, pre ktorú bol svet mimo ich domu desivou hrozbou, sa postupne úplne uzavrela do seba. O čo menej sa prejavovala navonok, o to úpornejšie zvádzala vopred prehraný boj s fantasmagóriami vo svojej hlave. Doma druhýkrát oťarchavela, doma v kriku a krvi predčasne porodila. Chlapček bol len tieňom, nedostalo sa mu lekárskej starostlivosti, o správnej výžive ani nehovoriac. Kým pri prvom synovi rodina ešte ako tak fungovala, pri druhom už bola v beznádejnom rozklade. Zázrak, že prežil, hoci bol pre mamu i otca neviditeľný. Len starší brat mu dal občas najesť či napiť a keď videl, že sa trasie, obliekol mu niečo zo svojich vecí. Mladší brat sa mu nakoniec za to svojsky odmenil. Tým, že nikdy pre úrady neexistoval.


    Trvalo dlho, kým pred horiacim domom zabrzdili hasiči, kým sa dorútili sanitky a jedno policajné auto. Keď nakoniec zo všetkého ostal len rozmočený popol, v jeho vnútri našli tri kostry: dve dospelé, jednu detskú. Podčiarkli a spočítali, nik im nechýbal. Nik sa ani len nepozrel smerom k lesu, kde sa doň naposledy ponoril chlapec.

    Do tela sa mu okamžite zahryzol chlad, chodidlá ho po pár krokoch začali neznesiteľne páliť. Nohy ho zradili, hodilo ho nabok, zvalil sa do prvého záveja. Neušlo mu, že len kúsok od neho je celá partia, na jednej kope ako čerstvo osekané vetvy či šrot v zberných surovinách. Zazrel Vilovu holú hlavu, Rado akoby na niečo ukazoval rukou, asi aby si posťažoval, spoľahlivo identifikoval Masárovo tielko. Smutná guča, pohľad na ňu evokoval zhmotnené utrpenie. Teraz mu však do zorného poľa vkročil jediný živý na okolí. Vlastne boli dvaja, no už len chvíľku.


    Triaslo ho tak, že hocikedy sa mohol zvaliť, kamkoľvek by ho zemská príťažlivosť nasmerovala. Držal sa však zo všetkých síl, bol prisatý na živote ako kliešť, dokonca dvíhal hlavu v úpornej snahe pozrieť sa do očí tomu druhému, ktorý sa nad ním týčil. Konečne našiel dve úzke štrbiny uprostred čiernej kukly. Okná do duše tohto tvora zívali prázdnotou. Inventúra. Svedomito vykradnuté. Chlap naňho pozeral bez najmenšej emócie, ako na vec, možno trochu zaujímavý predmet alebo málo lákavú korisť. Utratiť a nechať tak. Možno by sa so situáciou lepšie vyrovnal, keby z chlapa, ktorý ho šikovne zajal, sálala zloba, nenávisť či agresivita. Doteraz netušil, že by v ňom panický strach mohol vyvolať skôr absolútny nedostatok... Citov? Všetkého? Človečenstva?


    Povetrím čosi krátko zasvišťalo. Kladivo. Koleno. Bolesť. Zavytie.


    Prečo? Vyhŕkli mu slzy. Nechápal, prečo mu to robí. Nemalo to byť takto... Nemal ho predsa mučiť. Jedna rana do hlavy a je to...


    „Pre... Prečo?“ vytlačil namáhavo cez poskakujúce pery a drkotajúce zuby.


    Chlap sa naňho so záujmom pozrel. Hlavu mierne nahol na bok ako nejaký prerastený holub.


    „Prečo?“ zopakoval zbytočne, a potom pochopil. Chce sa s ním pohrať. Zabaviť sa tak, ako to má najradšej, a smrť udeliť úplne na záver ako výsadu. Ako odmenu za dobrú šou. Vlastne je odmenou už to, že ho nechal žiť najdlhšie. Veď ho mohol odpraviť, už keď ho prekvapil v chate. Nie, jeho zrejme pokladal za najväčšieho súpera. Za najväčšiu výzvu. Za čerešničku na torte. Preto je teraz tu, nahý, zbavený dôstojnosti aj možnosti brániť sa.


    Posunul sa tak, aby si poranené koleno zaboril do snehu. Chlad pomaly prestával cítiť, bol jeho najmenším problémom. Veď mal ešte druhé koleno, kopu ďalších kĺbov, kostí, kostičiek a mäkkých miest. Bude to dlhá noc. Ako sa vraví, rýchlu smrť si treba zaslúžiť a on zjavne spravil v živote priveľa chýb, prešľapov, zákerností a podrazov. Musel sa uškrnúť, nie, on z tohto sveta odíde v nekonečných slučkách agónie. Hovoril mu to prázdnym pohľadom tvor, ktorý ho mal úplne vo svojich rukách. Tvor bez duše, neurčitého veku, kráčajúci životom opierajúc sa o primitívne pudy.


    Musí sa s ním rozprávať.


    „Povedz mi...“ vysypal rýchlo, keď si všimol, že muž opäť dvíha ruku s kladivom. „Prečo toto všetko?“ bradou ukázal na kopu tiel.


    Ruka s kladivom klesla, chlap opäť čudne naklonil hlavu. Podľa všetkého sa usmial, Ufón mu v pootvorených ústach zbadal len černotu. Vzápätí sa z nich vyvalil hnilobný zápach, ktorý čerstvý vzduch akoby vôbec nebol schopný rozriediť.


    „Ja som... Ja som lovec,“ skonštatoval so samozrejmosťou a hoci sa chvíľu zdalo, že viac nemá čo dodať, opäť otvoril ústa. Výraz jeho tváre sa medzitým predsa len akoby trochu zmenil. „Nikdy som nebol v kine. Nikdy som nebol v divadle,“ ťažkopádne rozprával ďalej. Akoby pri tom prežúval kamene. Drhlo to, škrípalo. Rukou potom ukázal na kopu mŕtvol a na Ufóna. „Ja som vás videl. Cez okno. Aj počul. Tu som stál,“ ukázal k stromu pár metrov od chaty. „Vy ste boli kino. Vy ste boli divadlo. Najlepšie!“


    Zachechtal sa? Alebo si odkašľal? Našťastie kladivo už nedvíhal, a tak Ufón rýchlo pokračoval.


    „Sledoval si nás?“ Dobre vedel, že áno, no potreboval, aby sa muž rozrozprával.


    Chlap sa poškriabal na brade. Kuklu mal v tých miestach podivne vydutú. Okrem dlhých fúzov, ktoré mu z nej smiešne trčali na všetky strany mal určite aj poriadne bradisko.


    „Ty!“ ukázal naňho zvláštne pokriveným prstom. Zrejme nejaké staršie zranenie, zle zrastená zlomenina... „Prečo si sa pred nimi...“ ukázal tentoraz na kopu, no Ufóna fascinovala najmä jeho reč. Takto predsa hovoria hluchí. Ľudia, ktorí nepočujú, čo im vychádza z úst. Zvláštne afektovane. Chlap akoby každé slovo musel najskôr vypátrať kdesi vo vzdialených častiach svojej mysle. Skladať vety zo skromnej slovnej zásoby ho zjavne vyčerpávalo. „Prečo si si robil... Prečo si to robil, aby si oni mysleli, že ich lovíš?“


    „Že ich lovím?“ nechápal.


    Muž vážne prikývol a vyzeral, že mu na odpovedi naozaj záleží. Pred chvíľou naňho pozeral ako na kus pohodeného kameňa, teraz v štrbinách uprostred kukly bolo vidieť záblesky záujmu. O to viac sa Ufón snažil pochopiť, čo svojou otázkou myslí.


    „Aha!“ došlo mu vzápätí. „Myslíš, prečo som ich naťahoval? Prečo som ich nechal v tom, že ja som ten vrah, ktorý im tu prebíja lebky?“ Uvedomil si, že musí hovoriť jednoduchšie, lebo muž sa netváril, že mu rozumie. „Boli to svine!“ ukázal na nich bradou. „Chcel som ich vystrašiť... Mal som z toho radosť...“ prešiel od súvetí k jednoduchým vetám s pár slovami a jasným posolstvom. Pomohlo, mužovi sa na tvári opäť objavilo niečo ako úsmev.


    „Prašina,“ muž chápavo prikývol.


    „Prašina,“ neisto súhlasil druhý.


    „Ja som ich ulovil!“ povedal však dotknuto. „Je to moja korisť!“


    „Jasné, jasné, tvoja!“ rýchlo pritakal Ufón a zdalo sa mu, že muž sa uvoľnil. Prestúpil z nohy na nohu. Ešte niečo mal na srdci.


    „Ty a ja. My dvaja!“ ukázal najprv naňho a potom na seba. „Sme si podobní. Ja som ťa sledoval,“ ukázal si na oči a uši. „Dlho. Často. Videl som... si rád sám. Si ticho. Veľa chodíš tam a naspäť. Vieš prežiť. Tamtí...“ ukázal rukou za seba. „Oni nie! Prašina,“ razantne pokrútil hlavou a uprene sa zahľadel na Ufóna. „Ty si. Ty si...“ ťažko hľadal slová. „Ty si brat. Keď som ťa sledoval, pomyslel som si, že si môj brat.“


    Ufón naňho vyjavene pozeral. Toto nečakal. Chlapík na zdôraznenie svojich slov rázne pokýval hlavou.


    „Kedysi... Bol som ja a brat. Najlepší kamaráti...“ muž zasnene pokračoval a sťažka si vzdychol. „Musel som ho... Utratiť... Prašina... Otec hovoril: Vyber si. Buď si korisť, alebo lovec. Nič medzitým. Otec hovoril: Ak chceš prežiť, musíš zabiť, iná možnosť nie je.“


    Chlap zrazu rozprával plynulo a v celých súvetiach. Otcove skvelé rady do života mal zjavne vštepené v pamäti ako biblické desatoro.


    „Otec hovoril...“ pokračoval s hlavou mierne vyvrátenou k oblohe. „Ak dáš prvú ranu, tvoj protivník už nedá žiadnu. Otec hovoril: Čo ťa ohrozuje, to znič – čím skôr. Bráň si svoj revír! Keď chceš vyhrať, nesmieš protivníka ľutovať – zmilovanie je cesta do pekla! Je ti ľúto tej chutnej lane? Zdochneš od hladu!“ memoroval teraz ako o dušu a smiešne afektovaný rečový prejav na hrane zrozumiteľnosti dodával jeho životným zásadám šialený podtón. „Otec hovoril: Skutočný chlap je lovec! Každým lovom získavaš silu, skúsenosti, obživu, slobodu!“


    Keď skončil, vyzeral fyzicky vyčerpaný, no spokojne si pritakal, očakávajúc zrejme od obecenstva aplauz alebo aspoň pochvalu, keďže jeho jediný poslucháč mal ruky za chrbtom.


    „Áno, tvoj otec bol múdry človek,“ pochválil ho rýchlo Ufón a pre istotu ešte dôrazne pokýval hlavou. Nemal radšej použiť prítomný čas? Veď čo ak sa pán otecko stále teší dobrému zdraviu. Očami sa pozornejšie vpil do chlapa. Koľko mohol mať? Štyridsať? Päťdesiat? Viac? Vo fúzoch sa mu miestami lesklo striebro, stav chrupu zodpovedal dôchodkovému veku, mužná sila zase mladíkovi krátko po dvadsiatke.


    „Musím ťa utratiť,“ dozvedel sa vzápätí. „Dobrý dom,“ muž ukázal na chatu, ktorá sa tým na kope vôbec nezdala dobrá. „Pomôže mi prežiť. Budem tu... Bývať. Je to môj revír,“ ukázal rukou naokolo. „Ty si v mojom revíre.“


    Keď mu muž vysvetlil, aký osud ho čaká, a zároveň ako využije jeho chatu, opäť pevnejšie zovrel kladivo.


    Rozprávať, rozprávať, koľko sa len dá...


    „A ty máš rodinu?“ rýchlo vykoktal. „Spomínal si otca... Žena, deti?“


    Chlap zopakoval smiešne holubie gesto. Zrejme znamenalo, že rozmýšľa. Pomaly pokrútil hlavou, kladivo však ostávalo nehybné. Určite sa celé roky s nikým nerozprával a teraz začína chápať, ako dobre mu to padne. Pod tou kuklou, pod odporným smradom a za očami bez duše bol predsa len človek.

    Kedysi, kdesi


    Prežiť v divočine bolo také ľahké, príjemné a samozrejmé. Mal svoju jaskyňu, mal oheň, mäso, kože. Jeho les síce nebol taký obrovský, ako sa mu zdalo v detstve, no dokázal sa v ňom pohybovať ako duch. Na kilometre zavetril, začul či šiestym zmyslom zacítil zver alebo človeka. Občasní výletníci boli nehanebne hluční, hubári predvídateľní. V okolí bolo aj zopár chát, prvotriednych zdrojov všetkého, čo by mu mohlo chýbať, keby bol náročnejší. Sám seba vnímal ako lovca, nie ako nejakého chudáka, ktorý potrebuje paberkovať na cudzom. Nepohrdol však zemiakmi, suchármi, hrachom a fazuľou, cibuľou či paradajkami v konzerve. A už vôbec nepohrdol knihami alebo informáciami uloženými v starých novinách, ktoré si sem chatári doniesli na rozkurovanie v kozuboch. Celé hodiny ich po nociach lúštil pri mihotavom svetle ohňa. Išlo mu to bolestne pomaly, niečomu nerozumel, mnohé slová v živote nepočul. Napriek tomu s otvorenými ústami hltal vymyslené príbehy aj informácie o vojnách, hladomoroch či smiešnom doťahovaní sa mocných ľudí. Fikcia či realita mu splývali do jedného a obe mu zároveň boli rovnako vzdialené. Jeho svet i myseľ boli také oklieštené, že nevidel rozdiel medzi fotografiou desiatok ľudí kúpajúcich sa vo veľkom bazéne plnom modrej vody a obrázkom kresleného dvanásťhlavého draka chrliaceho oheň.


    Stále mal aj veľa síl, horšie to bolo s niektorými ranami, ktoré občas utŕži každý lovec, a s boľavými zubmi. Postupne sa mu všetky vymrvili, odhnili alebo si ich v agónii sám vyšklbal. Na mäse si už nemohol pochutnávať ako za starých čias, keď ho s pôžitkom trhal rovno od kosti, až mu teplá šťava stekala dolu hustou bradou. Najhoršie na tom však bol jeho chrbát. Roky prežité na improvizovaných lôžkach z machu, lístia a koží si v kombinácii s jaskynným prievanom vyberali svoju daň. Aj preto lovec čoraz viac vyhľadával pohodlie voľných chát s posteľami a bez prievanu. Bolo smiešne ľahké vystopovať, ktoré chaty sú kedy voľné. Väčšina zívala prázdnotou od jesene do jari. Mohol si vyberať a aj to robil. Sfajnovel, ak niečo také o ňom vôbec možno povedať, a to sa týkalo aj jeho šatníka. Tu si požičal teplú čiapku, tam uchmatol topánky svojej veľkosti, inde zase prekvapivo hrejivé spodné gate. Až sa čudoval, že jaskyňu neopustil oveľa skôr a že dlhé roky behal po lese ako nejaký divoch, oblečený do svojich odrastených detských nohavíc či zahalený v nahrubo spracovaných kožiach.


    [image: ]

    Čo ešte? Ako ho prinútiť hovoriť?


    „Oni!“ Ufón ukázal hlavou na kopu tiel. „Hovorili niečo? Pred tým, ako si ich...ulovil?“


    Bol naozaj zvedavý, navyše otázka padla na úrodnú pôdu. Chlap sa zhrbil, akoby sa uvoľnil, pohupol sa v kolenách.


    „Ten prvý... Drevorubač... Nehovoril nič.“


    „Nie. On je taký... bol taký. Tichý,“ súhlasil Ufón.


    „Pozeral sa. Prišiel som k nemu. Nebojoval, aj keď mal sekeru...“


    Nebojoval, jasné, pomyslel si Ufón na dobráka Vila, ktorému akiste ani nenapadlo, že smradľavý chlap, ktorý sa v noci z ničoho nič objavil pri ňom v kôlni, má vraždené úmysly. Nenápadný Vilo, ktorý vyliezol z Lenkinej postele a trepal sa cez celé Slovensko, aby dostal ranu do hlavy. Zabudnuteľný Vilo. Ufón sa pousmial. Samozrejme, na rozdiel od ostatných vedel, že Vilo sa prvú noc nedostal od postele...


    „A tí dvaja,“ muž sa snažil pohľadom nájsť v kope bratov Malých. „Tí ryšaví s bradami... Ten tučný sa v noci hádal v šope s drevorubačom. Veľa kričali, druhý ryšavý čakal vonku,“ prikývol si muž. „Ráno vyšli do lesa. Ani oni nič nehovorili,“ nebadane mykol plecami. Zjavne nevidel nič zaujímavé na tom, ako si bez najmenších problémov poradil s dvomi veľkými chlapmi, ktorí sa nielenže nebránili, no pred smrťou nestihli ani len zavyť.


    Ufónovi by dobre padlo vypočuť si podrobnosti. Ako žobronili, trpeli, kvičali. Sklamalo ho, že predtým, ako vypustili svoje úbohé duše, nemali čas oľutovať žiadny z hriechov. Najmä Stanley, tomu by doprial aspoň hodinku, možno aj celý týždeň kúpeľov vo vriacej smole kombinovaných so simulovaným topením a elektrošokmi do semenníkov. Zrejme to mali za sebou, skôr než zavetrili nebezpečenstvo. V jednej sekunde sa pred nimi objavil tento trol, v druhej ich spolu so smradom ovalilo kladivo. Ufón dúfal aspoň v to, že prvú ranu dostal Oliver a Stanley predsa len prežil aspoň sekundu hrôzy. Jednu sekundu za roky mizerného života, ktoré po jeho boku strávila Lenka. Jednu sekundu za jej pomalé znásilňovanie, za to, že kvôli nemu a tomu decku vymenila kariéru doktorky za povinnosti sestričky. Jednu kratučkú sekundu za to, že podlým trikom uchmatol to najskvelejšie dievča, ktoré bolo vždy súdené niekomu inému.


    „A ten v pivnici? Ty si ho pustil?“ pritiahol radšej uzdu fantázii rozčarovaný sám zo seba, že mu trvalo tak dlho, kým všetko pochopil, a predovšetkým, kým sa naučil stať sa pánom vlastného osudu.


    „Ja,“ prikývol muž. „Vrieskal tam, otvoril som okno, ale nevedel vyliezť von. Ani keď som k nemu zišiel. Musel som mu z dreva vyrobiť schod.... Chcel ísť nazad, za vami. Musel som ho odtiahnuť preč... ďalej. Stále chcel kričať. Rozprával veľa, o vás, vyhrážal sa.“


    „Áno, samozrejme...“ Masárov osud ho vôbec nezaujímal. Bol však fascinovaný, že partia k sebe pritiahla taký chorý element, ako keď na seba magnet viaže kovové piliny. Dokonale to potvrdzovalo jeho celoživotné pozorovania. Keď mu na križovatke z vedľajšej cesty vyletel nejaký blázon, bol si istý, že do piatich minút sa podobná situácia zopakuje na inej križovatke. Takto to fungovalo vo všetkom a on so zatajeným dychom sledoval zdanlivo nepochopiteľnú spleť života, v ktorej sa všetko riadi dokonalým systémom. Bol kockatá hlava, ítečkár, fanatik do matematiky, ktorý túžil spočítať všetky kryštáliky cukru v kilovom balení a na základe toho zistiť, kedy sa ožení pracovník cukrovaru, ktorý mal práve službu, keď sa biela hmota sypala do daného vrecka. Nič nebola náhoda, to bolo jeho základné heslo. Všetko so všetkým súvisí, veci sa navzájom priťahujú. Celý svoj život podriadil tomu, aby nejako dokázal využiť tieto zistenia vo svoj prospech. Nebolo to vôbec jednoduché, pripomínalo to štúdium u samotného Boha.


    Muž si odkašľal a to ho prebralo. Naozaj si tu nahý v snehu čeliac neodvratnej smrti dovolil zbytočne filozofovať?


    „A tí ostatní?“ nadhodil rýchlo, aby nedajbože kladivo znovu nezaútočilo.


    Muž pokrútil hlavou. Vyzeralo to však, akoby mal o rozhovor rovnaký záujem ako Ufón.


    „Oni si mysleli, že ja som ty...“ Opäť pokrútil hlavou. „Ten bláznivý rozprával strašne veľa. Nepamätám si... Hovoril, že prepáč, Kamilko. Prepáč, Igorko... Že ti vymyslel tú prezývku, Ufón, že ti robil zle v škole... Veľa rozprával o Lenke a Duškovi.“


    „Viem si predstaviť,“ prikývol. Ten smrad, najhorší z celej partie, sa chcel vykúpiť, netušiac, čomu čelí. Potkan zákerný povýšenecký. Všetci boli ešte len sopľavé decká v podobných otrhaných nohaviciach a s prstami zalepenými od broskyňovej šťavy, no on sa už vtedy tváril, že je niečo viac. Keď hrali karty, nikdy nemiešal, no vždy musel ísť prvý. A na čele bol aj vtedy, keď bolo treba utekať pred hnevom suseda, ktorému zo záhrady kradli lahôdkovú kukuricu. Celý život sa tá egoistická nula nič nenaučila, necítila potrebu objaviť v sebe ani chlp pokory a v ostatných čokoľvek, čo by ju prinútilo prejaviť im úctu. Kašľať naňho, takýchto je všade plno, v Palárikove, v Poprade aj v parlamente, ale že práve Rado musel byť Lenkiným bratom! To bol jeho najhorší hriech. Práve on bol vždy tou najväčšou bariérou, neprekonateľným betónovým múrom, oddeľujúcim ho od jedinej ženy, ktorú kedy zbožňoval, ktorá stála za to, aby ju miloval, nosil na rukách, nekriticky obdivoval, túžil po nej tak veľmi, že doslova vystupoval z vlastného tela a letel stovky kilometrov, aby sa do nej ponoril. Krehká kvetinka, voňavá, sladká, krásna a láskavá, no zároveň silná a hrdá.


    „Ten predposledný, vysoký, čo stále pil, nehovoril nič,“ vytrhol ho z myšlienok mužov hlas. Asi mu už odumiera mozog, že dokáže takto blúdiť zoči-voči smrti. „A ten, ktorý takmer ušiel na aute, tiež hovoril, že prepáč. Sme hnilá partia.“


    Ufón prikývol. Igora by mu podobne ako Olivera bolo aj trochu ľúto. Troska poznačená smrťou svojho dvojčaťa, prepnutý alkoholik nebezpečný pre seba i svoje okolie. Neopraviteľný. Nad jeho starším bratom však slzy prelievať nemienil. Martin, Martin... Pán pokrytec. Kam vkročil, tam sa koberce vzdúvali nad storakým svinstvom.


    „Prašiny,“ vysvetlil mužovi, ktorý sa bezzubo zaškeril a prestúpil z nohy na nohu. Potom ukázal rukou do lesa a prekvapivo sa opäť ozval.


    „Tam, tá jama. Skoro som do nej spadol. Ty si ju vykopal?“


    Ufón sa zaškeril a prikývol.


    „Načo?“


    „Načo? Chcel som ich tam zobrať na prechádzku a vystrašiť. Zem bola strašne tvrdá, vykašľal som sa na to, ale zdá sa, že ju našli aj bezo mňa a parádne sa posrali.“


    Muž sa zasmial, teraz to už celkom určite bol smiech. Potom opäť zadumane naklonil hlavu na bok.


    „Videl som vás cez okno. Počul som vás. Stále ste sa rozprávali. Že kto zabil drevorubača, že ten chlap v tielku... Masár? Že on všetkých zabil. Potom si mysleli, že ty ich chceš zabiť... Ale ty. Ty si vedel... Ty si vedel...“


    „Áno, samozrejme!“ pomohol mu Ufón. „Samozrejme, že som vedel, že to musí byť niekto iný.“


    „A prečo si neutiekol?“


    Na mužovi bolo vidieť, že tomu naozaj vôbec nerozumie. Ufón sa zachechtal, telo si už takmer vôbec necítil.


    „To je otázka! Čo? Kto na ňu odpovie, vyhráva milión! Priznám sa ti...Bolo mi jasné, že Vilo... drevorubač, sa nezabil sám. Myslel som si, že ho zabil Stanley, ten tlstý ryšavec, a že mu pomáhal Olino, ten druhý ryšavec... Chcel som, aby sa to tak stalo. Preto som Vilovi... drevorubačovi hneď prvý večer povedal o tom, ako Stanley kedysi znásilnil jeho frajerku. Chcel som, aby sa do seba pustili, keď sa opijú. Ale to už nie je dôležité,“ bol by mávol rukou, keby ju nemal za chrbtom. „Keď sme však potom našli tých dvoch, vedľa seba, s prebitými čelami, vtedy som pochopil, že niekto na nás poľuje. Masár nie, určite nie. Ten šašo s plnou hubou rečí schopný akurát tak živiť sa zabíjaním bezbranných zvierat...“


    „A prečo si neušiel? Poznáš to tu! Máš veľké auto. Videl som ťa. Veľakrát. Nikdy si mi nedovolil priblížiť sa k tebe. Mal si šťastie.“


    „Prečo som neušiel? Lebo som somár! Asi som si veľmi užíval, akí sú zo mňa tí traja pokakaní. Prvýkrát v živote, po tých rokoch, čo ma týrali, boli zo mňa úplne hotoví. Keby som im povedal, aby začali lízať moje chrchle zo zeme, spravili by to. A keď som ich vyhnal, tak išli. Bol som presvedčený, že sa po nich pustíš, a ja budem mať kopu času, aby som sa vyparil. Naozaj to tu poznám... Prekvapil si ma. Totálne. Prečo si šiel najprv po mne a nie po nich? Veď boli traja, utekali preč... Prečo?“


    Muž spravil známe gesto hlavou, ukázal bezzubé ústa.


    „Oni sú prašina... Ty!“ ukázal naňho prstom. „Ty si tiež lovec. Nebezpečný. Naháňal by som ich a ty by si mi ušiel... Možno. To som nemohol dovoliť.“


    Ufón pokýval hlavou. Jasné. Pre tohto chlapa vyškoleného skvelými otcovými radami bol najväčšou hrozbou, a tak pri ňom postupoval obozretnejšie než pri zvyšku prašivej partie.


    „Musím ťa utratiť,“ zopakoval a vyzeral, že je mu to takmer ľúto.


    Ufón sa roztriasol ešte viac než doteraz. Mocnejšie než chlad zaberal strach zo smrti. Hádzalo ho raz dopredu, raz dozadu.


    „A čo s nimi? Čo s nami všetkými urobíš? Čo si urobil so všetkými tými ľuďmi, čo sa tu postrácali?“ vykoktal a bol na to fakt zvedavý. Pár sekúnd pred smrťou rozlúšti dlhoročné mýty spojené s touto oblasťou, ak chlap ešte raz prehovorí. Spustil ruku s kladivom. Áno, prehovorí.


    „Tam,“ ukázal do neznáma. „Je tam jaskyňa. Veľká.“ Nechystal sa viac vysvetľovať, a tak mŕtvy muž ešte raz rýchlo vybrechol: „A čo henten tlstý? Zmestí sa tam?“


    Hlúpa otázka, naoko zbytočná, no splnila svoj účel. Lovec sa krátko obzrel ku kope tiel a presne taký čas potreboval Ufón, aby sa vystrel, zdvihol ruku, zacielil a vrhol po ňom nôž. Chlap bol k nemu už opäť otočený. Možno ešte celkom vážne premýšľal, či Stanleyho napchá do tej svojej skrýše. A možno premýšľal, ako je možné, že vytrasený chlapík, ktorý už musel byť načisto zmrznutý, má odrazu voľné ruky, aby jednou z nich mohol hádzať nože. Akiste by ďalej rozmýšľal aj o tom, kde sa tu zrazu nabral ten nôž, kvôli ktorému sa mu podlomili kolená, pretože už pár sekúnd trčal z jeho hrude. Nebolo času. Hlavu ešte naposledy smiešne naklonil na bok a vzápätí sa zrútil dopredu.

    Kedysi, kdesi


    Ak by ste mu zaviazali oči a zapchali uši, aj tak by vo svojom lese kamkoľvek trafil, ulovil by ktorékoľvek zviera, vyhol by sa turistom, ktorých tu bolo v poslednom čase predsa len o chlp viac než v jeho detstve. Zistil, že ľudia ho odpudzujú a priťahujú zároveň. Z lovenia zveri dávno nemal žiaden pôžitok. Čupieť pri predsmrtnej agónii statného jeleňa, hľadieť mu do očí, z ktorých mizne posledná iskra... Ako ho to mohlo kedysi fascinovať?


    Potom si spomenul, ako ho v detstve lovil otec. Dlho nechápal, prečo to robil, no to už neplatilo. Aj jeho samého čoraz viac lákala ľudská korisť. Možno by tomu odolal, no jedného dňa mu cestu skrížil chlapík v krikľavej vetrovke. Chvíľu predtým stratil ostražitosť, otupený príšernou bolesťou jedného z posledných zubov, a zrazu bum ho, doslova pred ním vyrástol akýsi turista. Pár sekúnd bol z toho taký vykoľajený, že sa takmer otočil a utiekol. Ako to, že chlapíka nezačul, nezazrel ani nezaňuchal tak ako všetkých pred ním? Už sa otáčal, že zmizne v kroví, že zalezie ako nejaká jašterica, keď ten nešťastník zdvihol ruku na pozdrav. Naraz v ňom prevážil inštinkt lovca. Aj on zdvihol ruku a v nej kladivo. Bolo to oveľa lepšie, než keď skoncoval so svojou rodinou. Vtedy to bolo nevyhnutné... Teraz? Aj teraz to bolo nevyhnutné. Svojím spôsobom. A páčilo sa mu to! Chlap, podobne ako kedysi jeho otec, neodišiel z tohto sveta okamžite. Hodnú chvíľu sa fascinovane prizeral jeho trápeniu, kým mu zasadil ranu z milosti. Od toho okamihu sa už viac ľuďom nevyhýbal... Keď to naňho prišlo, prenasledoval ich a lovil. Celé dni vtedy dokázal blúdiť po lesoch. Skvelé bolo to, že ľudí mohol loviť kladivom, nebolo ich treba najprv oslabiť vystreleným šípom či lapiť ich za nohu do pasce. Niektorí naňho už z diaľky kričali, mávali rukou na pozdrav ako ten prvý nešťastník. Pozývali ho k sebe a hoci v poslednej chvíli vytriešťali oči a chceli o krok cúvnuť, jeho ruka bola rýchlejšia. Postupne sa naučil ako udrieť, aby bol efekt čo najsilnejší. Ak sa naopak chcel len hrať, obete prvou ranou len omráčil.


    Najhoršie bolo, keď to naňho prišlo počas zimy. Jeho revír vtedy býval beznádejne vyľudnený. Cez deň márne blúdil, dokonca presnoril aj vedľajšie lesy a približoval sa k prvým dedinským domom. Po nociach sa zase zúfalo prehadzoval, zmietaný čudnou horúčkou. Aj v poslednom čase ho týrala túžba po krvi, keď z ničoho nič prišla na chatu, kde v minulosti zopár ráz zazrel veľmi obozretného chlapa, celá partia. Bolo ich osem, viac než dosť na ukojenie jeho pudov. Netušil, že po dlhých rokoch sa garde obrátilo a sám sa stane korisťou.

    Ktovie, či umierajúci chlap ešte dostatočne vnímal, aby ocenil Ufónovo rozprávanie. Tomu to však bolo jedno. Vykročil zo záveja, akoby si práve dobre odpočinul v masážnom kresle, a len poranené koleno a stuhnutosť celého tela mu bránili, aby nezačal tancovať. Chlad sa doňho nezažral tak veľmi, ako predstieral, zrejme pomohlo dlhoročné otužovanie či sparťanské podmienky, v ktorých fungoval prakticky celý život. Alebo ho hrial vnútorný plameň besne sa šíriaci z jeho poskakujúceho srdca.


    Nikam sa neponáhľal. Vyhral. Bol čas osláv. Dokrivkal k chlapovi a zašepkal:


    „Ó, veľký lovec! Ty si ma celé roky sledoval? Naozaj? Možno len zo začiatku, potom som sledoval ja teba,“ spokojne sa zahľadel kamsi do diaľky, do čias, keď si kúpil túto chatu, aby v nej mal pokoj od ľudí, aby sa tu ľutoval a zároveň trénoval vrhanie nožmi. Aby meditoval a obklopený divokou prírodou namáhavo hľadal harmóniu. Počas jedného dlhšieho pobytu, neohlušovaný televíziou, rozhlasom či ľudskou vravou, sa jeho zmysly natoľko zbystrili, že odrazu dokázal vnímať veci dovtedy skryté. Storaké prejavy života stromov, rastlín, potokov a kameňov. Vzťahy medzi nimi. Šumenie vetra, vždy iné, podľa toho, od akých prekážok sa odrážalo. Či hladil krík, alebo terénnu nerovnosť, či fúkal zo severu, alebo z východu. Či mu stál v ceste strom, alebo človek. Nebolo ľahké všimnúť si v diaľke tvora, ktorý robil všetko preto, aby ostal neviditeľný. Kedysi, oťapený mestom, by to nedokázal, no teraz bol iný. Rýchlo vycítil, že ten tvor, v skutočnosti chlap zanedbaný horšie ako bezdomovec uprostred zimy, je nebezpečný. Veľmi nebezpečný! A tak si dával poriadny pozor, aby sa k nemu pri potulkách lesom nepriblížil. Vždy vyrážal vyzbrojený nožmi, na noc sa dôkladne zamykal, hoci sa mu nezdalo, že lesný muž by mal záujem vlámať sa k nemu. V posledných rokoch ho dokázal zavetriť na kilometre. A potom v novinách narazil na článok...


    „Ó, veľký lovec! Veď ty si slávny! Si legenda!“ posmešne mu šepkal do hluchého ucha. „Sú ťa plné noviny a internet, aj keď ty zrejme nevieš, čo je to internet. Aj Poliaci ťa poznajú, no veria v teba rovnako málo ako Slováci... Možno, keby si mŕtvoly... chcem povedať svoju korisť, nevláčil kamsi do neobjavenej jaskyne, dávno by na teba poľovali. A ver mi, dostali by ťa! Dostal som ťa však ja, no ešte predtým si mi parádne poslúžil!“


    Krátko na to, ako úplnou náhodou naďabil na jeden článok, začítal sa na internete do iného. Nebolo najmenším problémom vyhľadať ďalšie, aj keď podivuhodné zmiznutia nad Osturňou, vyčíňanie pytliakov či vlamačov v rovnakej oblasti nevzbudili ani zďaleka taký mediálny záujem, ako párty zbohatlíkov, hašterenie sa politikov, nehovoriac o korupčných škandáloch. Ufón si však postupne všetko spojil a pochopil. Musel to mať na svedomí ten chlap, ktorý mizol ako tieň, smrdel ako niekto, kto trvalo žije mimo civilizácie, a ktorý ho čoraz viac priťahoval. Plán sa mu začal rodiť v hlave po tom, ako sa mu jedného dňa podarilo chlapa sledovať. Dlhé obdobie naňho márne striehol v rôznych častiach lesa a keď si začal myslieť, že toto hľadanie ihly v kope sena je len zabíjaním času, podarilo sa mu nájsť ho. Dokonale zamaskovaný čupel od tretej v noci neďaleko jednej z tmavých chát, kde tušil mužovu prítomnosť. Navštívil predtým viacero opustených dreveníc na okraji lesa, kde po sebe lesný muž zanechal charakteristický pach a zamazanú posteľ. Veril, že využije aj túto. A naozaj, bol tam! Vyšiel von zároveň s ranným brieždením, pohyboval sa zvláštnou knísavou chôdzou, prikrčený, stále na love.


    „Sledoval som ťa a ty si o tom nevedel, ó, mocný lovec!“ vysmieval sa mu ďalej. „Naozaj sme si podobní. Nič o tebe neviem, ale zrejme si mal šialené detstvo, možno ešte šialenejšie ako ja. Neustále som sa musel skrývať, odrážať storaké útoky, či už od tých feťákov, čo ma splodili, neskôr v decáku a najlepšie bolo, že keď som si už myslel, že bude dobre, začalo sa to nanovo. S hentými, po tom, čo si ma adoptovali celkom fajn ľudia. Prežiť, sledovať okolie, vyhodnocovať riziká, spoliehať sa len sám na seba... O tom bol môj život,“ pokýval hlavou, no mal chuť buchnúť si po čele. Už na to nechcel myslieť, nebol na to viac dôvod. Opäť sa usmial. „Keď som ťa sledoval pri chate, netušil som, aký budeš mať zaujímavý program. Práve v ten deň si naďabil na osamelého hubára. Poviem ti! Keď som videl, ako si bez zaváhania a akéhokoľvek dôvodu zdvihol kladivo a bum, skoro som sa potentoval...“


    No plán mal hotový. Diabolský, chorý, ťažko uskutočniteľný. Priam nemožné sa mu zdalo docieliť už len to, aby sem, do lovcovho revíru, dostal „kamarátov“. Stovkami správ cez messenger, whatsapp či mail spracúval Martina a ten v stovkách vlastných správ odolával. Chcel vidieť fotky chaty, počet izieb, kúpeľní, záležalo mu na vonkajšom posedení, na stovkách hlúpostí, ktoré však Ufónovu chatu beznádejne diskvalifikovali v očiach tých fajnoviek. Normálne rozmýšľal, že si postaví novú drevenicu a donekonečna na internete pátral, či niekto v okolí nepredáva poriadnu chalupu vyhovujúcu kritériám tých najprieberčivejších výletníkov. Nič poriadne v lese či na jeho okraji však nenašiel a kupovať niečo priamo v Osturni alebo iných dedinách na okolí nekorešpondovalo s jeho plánmi. Potom však prišiel dar z nebies, koronakríza a Ufón pochopil, že buď mu to vyjde teraz, alebo nikdy. Podarilo sa!


    „Vždy som ich túžil sám pohlušiť. Či by som to zvládol? Možno... No oveľa lepšie mi pripadalo, aby si si namiesto mňa zašpinil svoje vrahúnske paprče ty! Ďakujem, bol si skvelý. Viac než skvelý. Ó, mocný lovec, fakt si ma vtedy v chate prekvapil. Asi som bol stále v šoku, ako parádne sa moja akcia rozbehla. Nemohol som uveriť, keď si postupne škrtal Vila, Stanleyho, Olivera... A keď som do noci vyhodil tých troch, bol som presvedčený, že sa po nich okamžite pustíš ako stopovací pes. No ty si bol zrazu v chate a nejakým zázrakom ťa neprezradil ani ten tvoj smrad... Dostal si ma so spustenými nohavicami, ako sa hovorí. Ak by si bol zvedavý, chcel som ti utiecť, auto bolo pripravené, gumy som rozrezal len tým hlupákom. Veď vieš, keby náhodou... Potom rýchlo na políciu a zo všetkých síl im pomôcť dostať ťa. No toto je oveľa lepší koniec, chlape!“


    Ufón sa uškrnul, bolesť v kolene ho nemohla obrať o číre šťastie zračiace sa mu v tvári. Naozaj nerátal s tým, že by ho lovec prekvapil, no poistil sa. Nože. Rozmiestnil ich všade. Desiatky. Jeden aj do záveja pri chate, do ktorého sa pri prvej príležitosti hodil. Trvalo mu sotva pár desivých sekúnd, kým ho nahmatal a vedel, že je len otázkou času, kedy sa mu podarí rozrezať putá. Netušil, či bude chlap dostatočne zhovorčivý, aby dostal šancu prerezať sa na slobodu, a nečakaná rana do kolena ho prekvapila. Mala predsa prísť len jedna... do čela.


    „Prekecal si sa k smrti, ty somár. Podcenil si ma, poviazaného, roztraseného. Možno som sa ti mal postaviť už skôr, nečakať, že to zájde až takto ďaleko. Utiecť alebo bojovať... Vieš čo, nebol som si istý, či na teba mám. Padlo mi vhod, že si ma považoval... Ako to vravíš? Za prašinu? Nie všetko, čo vyzerá ako korisť, je korisť. To ťa ocko nenaučil?“


    Až teraz vstal. Povedal všetko, čo chcel, ešte nikdy so sebou nebol spokojnejší. Zhlboka sa nadýchol, premeral si pohľadom kopu ľudských tiel a odkrivkal do chaty. O pár minút sa vrátil, teplo oblečený, ružový v tvári a so zmetákom ako provizórnou barlou. Dúfal, že lekári mu budú vedieť dať nohu do poriadku, nechcel sa vzdať dlhých prechádzok lesom, najmä teraz, keď sa už stále nemusel obzerať cez plece. Ale možno... Možno práve chromá noha zaberie na Lenkinu samaritánsku povahu! Nejaký čas ju bude, samozrejme, utešovať. Veď okrem toho prašivého brata prišla aj o rovnako prašivého otca svojho dieťaťa a najmä o staronového milenca. Prašina... to slovo sa mu začínalo páčiť! Krivkajúc ku kôlni sa myšlienkami vrátil k dievčaťu, ktoré mu nedalo spávať posledných tridsať rokov. Vlastne už k žene. Voľnou rukou odchýlil dvere na kôlni, vošiel dnu a došuchtal sa k stene napravo. Čupol si, odvalil kus dreva a potom aj dosku naoko pevne pribitú k stene. Z provizórnej skrýše zobral mobil, zapol ho a rýchlo skontroloval. Batéria mala stále takmer tridsať percent, nesmelo svietila jedna palička. To postačí. Viackrát sa rýchlo zhlboka nadýchol, naťukal dve jednotky a dvojku.


    „Stala sa tragédia!“ skočil do reči žene, ktorú začul v slúchadle. Dychčal, hlas mu preskakoval. „Rýchlo... On ich všetkých zabil! Sme v lese nad Osturňou!“ odrapotal a zložil, kým sa žena zmohla na ďalšie otázky. Dych sa mu pomaly upokojil. Nájdu ich tu, určite, a potom sa zahrá na šokovaného nešťastníka oplakávajúceho najlepších priateľov, ktorých ten šialenec bez milosti povraždil. Bol by aj jeho, mal však šťastie, ten nôž vo vrahovej hrudi... Náhoda.


    Aj keď šťastie sa dá pritiahnuť a náhody neexistujú. Nikdy v ne neveril a konečne sa naučil, ako prinútiť vesmír pracovať pre svoje potreby. „Niekto tomu hovorí nakloniť si šťastenu,“ obrátil sa s úškrnom smerom k lovcovi. „Ja tomu vravím ohýbanie. Ohneš si prúdenie sveta, ako potrebuješ. Jemne ho usmerníš v súlade so svojimi potrebami, očakávaniami a túžbami. Je to úplne ľahké, keď vieš, ako na to. Teraz už môžem všetko!“

